text:
1ပၼ် သတိ ၵူၼ်း တင်းလၢႆ ႁႂ်ႈ ၶဝ် ႁပ်ႉ ၶၢမ်ႇ ဢဝ် ဢႃႇၼႃႇ ၶုၼ် မိူင်း ၶဝ် တႃႉ။ ႁႂ်ႈ ၶဝ် ထွမ်ႇဢဝ် ၵႂၢမ်း ၶုၼ် လႄႈ ၽွမ်ႉၸႂ် ၵၼ် ႁဵတ်း လွင်ႈ လီ ၼႂ်း လွင်ႈတၢင်း ၵူႈၸိူဝ်ႉၵူႈပိူင် ပၼ် ၶုၼ် တႃႉ။- 2သင်ႇ လၢတ်ႈ ႁႂ်ႈ ၶဝ် ဢမ်ႇ သႄႉသွမ်း ၽူႈလႂ် သေၵေႃႉသေၵူၼ်း၊ဢမ်ႇ ၽိတ်း ဢမ်ႇ ထဵင် ပိူၼ်ႈ လႄႈ ဝႆႉၸႂ် ယၢဝ်း ယိူၼ်ႉၶၢမ်ႇ ပိူၼ်ႈ လူၺ်ႈ ၸႂ် ဢၼ် ဢူၼ်ႈဢွၼ်ႇ ၼႂ်း တၢင်း ဢၼ် မိုတ်ႈၵိုဝ်း ပိူၼ်ႈ ၼၼ်ႉ တႃႉ။- 3လွင်ႈ မၼ်း ၸမ်ႉ၊မိူဝ်ႈ ဢွၼ်တၢင်း ၼၼ်ႉ ႁဝ်း ၵေႃႈ ယၢမ်ႈ လႆႈ ပဵၼ် ၵူၼ်း ဢၼ် ဢမ်ႇ မီး တၢင်းၶႆႈၸႂ်၊ၵူၼ်း ဢၼ် ဢမ်ႇ ၶႂ်ႈ ထွမ်ႇ ၵႂၢမ်း ဢိၵ်ႇတင်း ၵူၼ်း ဢၼ် ႁဵတ်း ၽိတ်း ၼၼ်ႉ မႃး ယဝ်ႉ ဢေႃႈ။ ႁဝ်း ယၢမ်ႈ လႆႈ ပဵၼ် ၶႃႈ ၸေးၸိမ်ႇ လေႃးၵႃႉ ၼႆႉ မႃး ယဝ်ႉ လႄႈ၊မူၼ်ႈပျေႃႇ လူၺ်ႈ ၸေးၸိမ်ႇ လၢႆ ၸိူဝ်ႉ လၢႆ မဵဝ်း မႃး ဢေႃႈ။ မိူဝ်ႈ ၼၼ်ႉ ႁဝ်း ယၢမ်ႈ လႆႈ ႁဵတ်း ႁၢႆႉ ႁဵတ်း မိူၵ်ႈ သေ ၶွႆ ပိူၼ်ႈ ဢေႃႈ။ ပိူၼ်ႈ ၸင်း ႁဝ်း၊ႁဝ်း ၵေႃႈ ၸင်း ပိူၼ်ႈ ဢေႃႈ။- 4ၵူၺ်းၵႃႈ၊မိူဝ်ႈ ဢၼ် ၸႂ် ၵရုၼႃႇ ဢိၵ်ႇတင်း တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ၊ၸဝ်ႈ ဢၼ် ၵႄႇၶျွတ်ႈ ႁဝ်း ပေႃႇမႃး ၼၼ်ႉ၊- 5မၼ်းၸဝ်ႈ ၵႄႇသႄႇ ၶျွတ်ႈ ဢဝ် ႁဝ်း ဢေႃႈ။ လွင်ႈတၢင်း ၼႆႉ ပဵၼ် မႃး ၵွပ်ႈပိူဝ်ႈ ၵုသူဝ်ႇ ဢၼ် လီ ဢၼ် ငၢမ်း၊ဢၼ် ႁဝ်း ႁဵတ်း ဝႆႉ ဢမ်ႇၸႂ်ႈ လႄႈ၊မၼ်း ပဵၼ် မႃး ၵွပ်ႈပိူဝ်ႈ ၸဝ်ႈၽြႃး မီး ၸႂ် ၵရုၼႃႇ ဢဵတ်းလူ ႁဝ်း လႄႈ ၵႄႇသႄႇ ၶျွတ်ႈ ဢဝ် ႁဝ်း လူၺ်ႈ တၢင်း ဢၼ် သုၵ်ႈ ပွတ်ႈ ႁႂ်ႈ ႁဝ်း ၶိုၼ်း ၵိူတ်ႇလဵင်ႉ မႂ်ႇ မႂ်ႇ သေ၊မီး ဢသၢၵ်ႈ မႂ်ႇ ၼႂ်း ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ၊- 6ဢၼ် မၼ်းၸဝ်ႈ ပၼ် ႁဝ်း ၼမ်ၼႃႇ ၼႂ်း ၸဝ်ႈ ယေႇသု ၶရိၸ်ႈ၊ၸဝ်ႈ ၵႄႇၶျွတ်ႈ ႁဝ်း ၼၼ်ႉ ဢေႃႈ။- 7ၵွပ်ႈ လူၺ်ႈ ၵျေးၸူး မၼ်းၸဝ်ႈ လႄႈ ႁဝ်း လႆႈ ၶၢမ်ႇ ဢဝ် တၢင်း ဢၼ် ၵႄႈလိတ်ႈ ဢပျတ်ႈ ႁဝ်း သေ လႆႈ ၶဝ်ႈပႃး ပဵၼ် လုၵ်ႈလၢင်း မၼ်းၸဝ်ႈ ဢၼ် မီး တၢင်း မုင်ႈမွင်း ဢသၢၵ်ႈ ထႃႇဝရႃႉ ၼၼ်ႉ ဢေႃႈ။- 8ၵႂၢမ်း ၼႆႉ ပဵၼ် ၵႂၢမ်း သဵတ်ႈၸႃႇ ဢေႃႈ။ ၵဝ် မီး ဢလူဝ်ႇ ၶႂ်ႈႁႂ်ႈ မႂ်း ၶတ်းၸႂ် ႁေႃးလၢတ်ႈ လွင်ႈ ၸိူဝ်း ၼႆႉ ၼင်ႇ ႁိုဝ် ၶဝ် ၸိူဝ်း ဢၼ် ယုမ်ႇမၢတ်ႈ ၽြႃးပဵၼ်ၸဝ်ႈ တၵ်း ဝႆႉ သတိ ပွင် ႁဵတ်းၵၢၼ် လီ ၵၢၼ် ငၢမ်း ဢေႃႈ။ လွင်ႈ ၸိူဝ်း ၼႆႉ ပဵၼ် လွင်ႈ လီ သေ ဢမ်ႇၵႃး၊မၼ်း ပဵၼ် လွင်ႈ ဢၼ် ၸၢင်ႈ ပၼ် ဢၵျူဝ်း ၵူၼ်း တင်းလၢႆ ဢေႃႈ။- 9ဝႄႈ ပႅတ်ႈ ၵႂၢမ်း ဢၼ် တွပ်ႇထဵင် ၵၼ်၊ဢၼ် ဢမ်ႇ ပွင်ႇလွင်ႈ သင်၊လွင်ႈ ၸရၢင်း ၸိူဝ်ႉၶိူဝ်း ပူႇ ပေႃႈ သိုပ်ႇ သိုပ်ႇ တၢမ် တၢမ်၊ဢိၵ်ႇတင်း တၢင်း ဢၼ် ၽိတ်း ၵၼ် ထဵင် ၵၼ်၊လူၺ်ႈ လွင်ႈ တြႃး ပိင်းၺၢပ်ႈ တင်းလၢႆ ၼၼ်ႉ တႃႉ။ လွင်ႈ ၸိူဝ်း ၼႆႉ ပဵၼ် လွင်ႈ ဢၼ် ဢမ်ႇ မီး ဢၵျူဝ်း လႄႈ ဢမ်ႇ ပွင်ႇလွင်ႈ သင် ဢေႃႈ။- 10ၵေႃႉ ဢၼ် ၸၢင်ႈ ၽႄ ၵိူင်း ၶႂၢႆး ၵိူင်း ၼၼ်ႉ ၸိုင်၊ပၼ် သတိ မၼ်း သွင် ပွၵ်ႈ ယဝ်ႉ ၸင်ႇ ပႄႇပႅတ်ႈ မၼ်း တႃႉ။- 11ၵူၼ်း ၸိူဝ်ႉ ၼင်ႇ ၼၼ် ၼၼ်ႉ ပဵၼ် ၵူၼ်း ယႃႉ ၵူၼ်း ၵဝ်း ဢၼ် ႁု တၢင်းၽိတ်း တူဝ်ၸဝ်ႈၵဝ်ႇ ယူႇ သေၵေႃႈ သိုပ်ႇ ႁဵတ်း ဢပျတ်ႈ ယူႇ ၼၼ်ႉ ဢေႃႈ။ 12မိူဝ်ႈ ဢၼ် ၵဝ် ပွႆႇၸႂ်ႉ ဢႃႇတေႇမႃႉ၊ဢမ်ႇၼၼ် တုၶႅၵ်ႉ၊ၵႂႃႇၸူး မႂ်း ၸိုင်၊ၶတ်းၸႂ် မႃး ႁႃ ၵဝ် ၵႃႈတီႈ ဝဵင်း ၼိၵေႃးပလိ၊ပုၼ်ႉ တႃႉ။ ၵဝ် ယင်း တၵ်း ယူႇ ၵႃႈတီႈ ၼၼ်ႈ ၸူဝ်ႈ ၶၢဝ်း ၶိင်ႇၵတ်း ၼႆႉ ဢေႃႈ။- 13ၶတ်းၸႂ် ၸွႆႈထႅမ် သြႃႇ ဢုပတေႇ ၸေႇၼႃႉ၊တင်း သြႃႇ ဢႃႇပေႃးလု၊ၸဵဝ်း လႆႈ ဢွၵ်ႇ တႃ ဢွၵ်ႇ တၢင်း ၵႂႃႇ တႃႉ။ ၸွႆႈထႅမ် ၶဝ် သွင် ၵေႃႉ၊ယႃႇ ႁႂ်ႈ ၶဝ် ၶၢတ်ႇ သေ ၸိူဝ်ႉ သေ ပိူင်။- 14ႁႂ်ႈ ၵူၼ်း ႁဝ်း ၵူႈ ၵေႃႉ သွၼ် ဢဝ် ဢၵျၢင်ႉ ဢၼ် ၸၢင်ႈ ႁဵတ်း လွင်ႈ လီ ၼၼ်ႉ၊ႁႂ်ႈလႆႈ ၸွႆႈထႅမ် ၶဝ် ၸိူဝ်း ဢၼ် ၸုတ်ႈ ဢၼ် လုတ်ႈ ၼၼ်ႉ တႃႉ။ ယႃႇ ႁႂ်ႈ ၶဝ် ယူႇ မဝ် ၵိၼ် မၢင် သေၵမ်း။ 15ၶဝ် ၸိူဝ်း ဢၼ် မီး ယူႇ လူၺ်ႈ ၵဝ် ၵူႈၵေႃႉၵူႈၵူၼ်း တၵ်ႉၼၢႆ သူ ယူႇ ဢေႃႈ။ ၶႅၼ်းတေႃႈ တၵ်ႉၼၢႆ ပၼ် ၶၢဝ်ႇ တီႈ ပီႈၼွင်ႉ ဢၼ် ႁၵ်ႉ ႁဝ်း ၼႂ်း တၢင်းယုမ်ႇမၢတ်ႈ ၼၼ်ႉ တႃႉ။ ႁႂ်ႈ ၵျေးၸူး ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း သူ ၵူႈၵေႃႉၵူႈၵူၼ်း သေၵမ်း လူၺ်ႈ။
Copyright
Learn More


c: text/html

text:
1မိူဝ်ႈ ဢၼ် ၸဝ်ႈ ယေႇသု တင်း တပႄးၸဝ်ႈ တင်းလၢႆ၊ႁွတ်ႈ ၸမ် ဝဵင်း ယေႇရုသလႅမ်ႇ၊ၵႃႈတီႈ ဝၢၼ်ႈ ပိတ်ႉၽႃႇၵေး၊ၵႃႈတီႈ လွႆ သၢၼ်ႇလုၼ်ႇ၊ၼၼ်ႉ ၸိုင်၊ၸဝ်ႈ ယေႇသု၊ပွႆႇၸႂ်ႉ တပႄးၸဝ်ႈ သွင် ၵေႃႉ ၵႂႃႇ ဢွၼ်တၢင်း လႄႈ သင်ႇ လၢတ်ႈ ၶဝ် ဝႃႈ၊- 2"သူ ၵႂႃႇ ၵႃႈတီႈ ဝၢၼ်ႈ ဢၼ် မီး ပႃႈၼႃႈ ပုၼ်ႉ တႃႉ။ သူ တၵ်း ထူပ်း ႁၼ် မႃႉလီႈ မႄႈ ဢွၼ်ႇ တူဝ် ၼိုင်ႈ မတ်ႉ ဝႆႉ၊ဢိၵ်ႇတင်း လုၵ်ႈ မႃႉလီႈ ဢွၼ်ႇ ဢၼ် မီး ယူႇ လူၺ်ႈ ၵၼ် တင်း မၼ်း ၼၼ်ႉ ၵမ်းလဵဝ် ဢေႃႈ။ ၵႄႈ သေလႄႈ ၸုင် ဢဝ် မႃး ၸူး ၵဝ် တႃႉ။- 3ပေႃး ပိူၼ်ႈ ထၢမ် သေ ၸိူဝ်ႉ သေ ပိူင် ၸိုင်၊လၢတ်ႈ ဝႃႈ၊ 'ၸဝ်ႈ မီး ဢလူဝ်ႇ၊' ဝႃႈၼႆ ၵူၺ်း တႃႉ။ ၵေႃႉ ၼၼ်ႉ တၵ်း ပၼ် မႃး ၵမ်းလဵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 4လွင်ႈတၢင်း ၼႆႉ၊ပဵၼ် မႃး ႁႂ်ႈ ၵႂၢမ်း ဢွၵ်ႇ သူပ်း ပရေႃးၽႅတ်ႈ လႆႈ ပျေႉၸုမ်ႇ ၸွမ်း ၵႃႈ ၼင်ႇ ဢၼ် ဝႃႈ။- 5"မွၵ်ႇလၢတ်ႈ တီႈ လုၵ်ႈယိင်း ဝဵင်း ၸိဢုၼ်ႇ၊လႄႈ ဝႃႈ၊ 'တူၺ်း လူး။ ၶုၼ်ႁေႃၶမ်း မႂ်း ပႃးၸႂ် ဢၼ် ဢူၼ်ႈ ဢၼ် ဢွၼ်ႇ လႄႈ ၶီႇ မႃႉလီႈ မႄႈ တင်း လုၵ်ႈ မႃႉလီႈ ဢွၼ်ႇ၊ မႃး ၸူး မႂ်း ဢေႃႈ၊' ဝႃႈ ၼင်ႇ ၼႆ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 6တပႄးၸဝ်ႈ သွင် ၵေႃႉ ၼၼ်ႉ ၵေႃႈ ၵႂႃႇ လႄႈ ႁဵတ်း ၸွမ်း ၵႃႈ ၼင်ႇ ဢၼ် မၼ်းၸဝ်ႈ သင်ႇ လၢတ်ႈ ၼၼ်ႉ သေယဝ်ႉ၊- 7ၵႄႈ ဢဝ် မႃႉလီႈ မႄႈ တင်း လုၵ်ႈ မႃႉလီႈ ဢွၼ်ႇ ၼၼ်ႉ မႃး လႄႈ ဢဝ် သိူဝ်ႈယၢဝ်း ၶဝ် ပၢတ်ႈ တၢင်ႇ လင် မႃႉလီႈ မႄႈ ယဝ်ႉ ၸင်ႇ မၼ်းၸဝ်ႈ ၶိုၼ်ႈ ၶီႇ ၵႂႃႇ ဢေႃႈ။ 8မူႇၵူၼ်း ၼမ်ၼႃႇ မႃး လႄႈ ဢဝ် သိူဝ်ႈ ယၢဝ်း ၶဝ် သိူဝ်ႇ ပၼ် ပူ ပၼ် ၵႃႈၼိူဝ် ၶူၼ် တၢင်း ဢေႃႈ။ ၵမ်ႈၽွင်ႈ ၽၼ်း ဢဝ် ၵိင်ႇမႆႉ ၶႃႈမႆႉ သေလႄႈ သိူဝ်ႇ ပၼ် ၵႃႈၼိူဝ် ၶူၼ် တၢင်း ဢေႃႈ။- 9မူႇၵူၼ်း ၸိူဝ်း ဢၼ် ၵႂႃႇ ပႃႈၼႃႈ ဢိၵ်ႇတင်း ၸိူဝ်း ဢၼ် ၸွမ်း ပႃႈလင် ၼၼ်ႉ၊ဢွၼ်ၵၼ် ပၢဝ်ႇ သႅၼ်ႇ လႄႈ ဝႃႈ၊ "ႁႂ်ႈ ပဵၼ် ႁူဝ်းသၼ်ႇၼႃႉ တီႈ လုၵ်ႈ တႃႇဝိတ်ႈ၊ၼႆႉ သေၵမ်း လူၺ်ႈ။ ႁႂ်ႈ ၸဝ်ႈ ဢၼ် ပႃး တင်း ၼႃႇမႃႉ ၸိုဝ်ႈသဵင် ၽြႃးပဵၼ်ၸဝ်ႈ မႃး ၼႆႉ မီး မၢင်ႇၵလႃႇ သေၵမ်း လူၺ်ႈ။ ႁႂ်ႈ ပဵၼ် ႁူဝ်းသၼ်ႇၼႃႉ ၵႃႈၼိူဝ် ပၢႆၸိၵ်း ၸွမ် ၵၢင်ႁၢဝ် ပုၼ်ႉ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ဢၼ် ၸဝ်ႈ ယေႇသု၊ၶဝ်ႈ ဝဵင်း ယေႇရုသလႅမ်ႇ၊ၵႂႃႇ ယူႇ ၼၼ်ႉ ၸိုင်၊တင်း ဝဵင်း ၵႂၢင်ၸႂ် ယုင်ႈၸႂ် တွင်ႈထၢမ် ၵၼ် ဢူၼ် ဢဵၼ် မေႃးမႄး ဝႆႉ လႄႈ ဝႃႈ၊ "ၵေႃႉ ၼႆႉ ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 11မူႇၵူၼ်း ၸိူဝ်း ၼၼ်ႉ ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ပရေႃးၽႅတ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ၊မိူင်း ၵႃႇလိလႄး၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊ၶဝ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သေယဝ်ႉ၊လိုပ်ႈ ႁေႃႈ ၶဝ် ၸိူဝ်း ဢၼ် ၵႃႉၶၢႆ ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ တင်းသဵင်ႈတင်းလူင် ဢွၵ်ႇ ပႅတ်ႈ လႄႈ ပိၼ်ႈၶွမ်ႈ ပႅတ်ႈ ၽိူၼ် ၶဝ် ၸိူဝ်း ဢၼ် လႅၵ်ႈ ငိုၼ်း ဢိၵ်ႇတင်း တင်ႇၼင်ႈ ၶဝ် ၸိူဝ်း ဢၼ် ၶၢႆ ၼူၵ်ႉတူႈ ၸိူဝ်း ၼၼ်ႉ သေယဝ်ႉ၊- 13လၢတ်ႈ တီႈ ၶဝ် ၸိူဝ်း ၼၼ်ႉ လႄႈ ဝႃႈ၊ "ၵျၢမ်းလိၵ်ႈ တႅမ်ႈ ဝႆႉ ၵႂၢမ်း ၽြႃးပဵၼ်ၸဝ်ႈ ဢၼ် ဝႃႈ၊ 'ႁိူၼ်း ၵဝ် ၼႆႉ တၵ်း လႆႈ ၶၢမ်ႇ တၢင်း ဢၼ် ႁွင်ႉ ႁဵၵ်ႈ ပဵၼ် ႁိူၼ်း တီႈ ဢၼ် သူးတွင်း ဢေႃႈ၊' ဝႃႈ ၼင်ႇ ၼႆ ၼၼ်ႉ သူ ဢွၼ်ၵၼ် ႁဵတ်း ႁႂ်ႈ ပဵၼ် ထမ်ႈ ၸူၼ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ၼၼ်ႉ၊ၵူၼ်းတႃမွတ်ႇ လႂ် တင်း ၵူၼ်း ၶႃၶႄႉ တင်းလၢႆ မႃး ၸူး ၸဝ်ႈ ယေႇသု၊ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ မၼ်းၸဝ်ႈ ႁဵတ်း ႁႂ်ႈ ၶဝ် ၸိုၼ်ႈ ႁၢႆ ဢေႃႈ။- 15မိူဝ်ႈ ဢၼ် ယဵၸ်ႈပရေႃးႁဵၵ်ႈလူင် ၶဝ် ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ၊ႁၼ် လွင်ႈတၢင်း ဢၼ် မၼ်းၸဝ်ႈ ႁဵတ်း တၢင်း ဢၼ် လီဢၢမ်း ၸိူဝ်း ၼၼ်ႉ၊ဢိၵ်ႇတင်း လွင်ႈ ဢၼ် လုၵ်ႈဢွၼ်ႇ တင်းလၢႆ၊ပၢဝ်ႇ သႅၼ်ႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ ဝႃႈ၊ "ႁႂ်ႈ ပဵၼ် ႁူဝ်းသၼ်ႇၼႃႉ တီႈ လုၵ်ႈ တႃႇဝိတ်ႈ၊သေၵမ်း လူၺ်ႈ၊" ဝႃႈ ၼင်ႇ ၼႆ ၼၼ်ႉ ၸိုင်၊ၶဝ် ၸႂ်လမ် ၶႂ်ႈၸႃႉ ၼႃႇ လႄႈ၊- 16လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ဢၼ် ၶဝ် လၢတ်ႈ ယူႇ ၼႆႉ ၸွင်ႇ လႆႈ ငိၼ်း ႁိုဝ်း၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၸႂ်ႈ ယဝ်ႉ၊လႆႈ ငိၼ်း ဢေႃႈ။ ဢၼ် ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ 'ၸဝ်ႈ ႁဝ်း ႁဵတ်း ဝႆႉ ႁႂ်ႈ သူပ်း လုၵ်ႈဢွၼ်ႇ ဢိၵ်ႇတင်း သူပ်း ၸႃႉ ဢၼ် ဢမ်ႇ ပႆႇ ၽၢတ်ႇၼူမ်း တင်းလၢႆ၊လႆႈ ယွင်ႈယေႃး ထေႃးပၼႃႇ ပျေႉၸုမ်ႇ လီ ငၢမ်း ဢေႃႈ၊' ဢၼ် ဝႃႈ ၼၼ်ႉ၊သူ ဢမ်ႇ ယၢမ်ႈ ၽတ်းဢၢၼ်ႇ မႅၼ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 17ဝၢႆး ၼၼ်ႉ၊ၸဝ်ႈ ယေႇသု၊ၽၢတ်ႇ ဢွၵ်ႇ သေ ၵႃႈတီႈ ၶဝ် ၸိူဝ်း ၼၼ်ႉ သေလႄႈ ဢွၵ်ႇ ဝဵင်း ၵႂႃႇၸူး ဝၢၼ်ႈ ပေႇထၼိ၊ပုၼ်ႉ လႄႈ ၵိုတ်းသဝ်း ၼွၼ်း တီႈ ၼၼ်ႈ ၶိုၼ်း ၼိုင်ႈ ဢေႃႈ။ 18မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ ၶိုၼ်း မိူဝ်း ၵႂႃႇ ၵႃႈတီႈ ဝဵင်း ၶိင်ႇၵၢင်ၼႂ် ထႅင်ႈ ဝၼ်း ၼိုင်ႈ ၼၼ်ႉ၊မၼ်းၸဝ်ႈ တွင်ႉမႆႈ ဢေႃႈ။- 19မၼ်းၸဝ်ႈ ႁၼ် တူၼ်ႈ မၢၵ်ႇလိူဝ်ႇ ႁိမ်း တၢင်း ၼၼ်ႉ တူၼ်ႈ ၼိုင်ႈ သေယဝ်ႉ၊ၵႂႃႇၸူး လႄႈ ဢမ်ႇ ထူပ်း ႁၼ် မၢၵ်ႇ သေ ႁူၺ်ႇ၊ပဵၼ် မႂ် မၼ်း ၵူၺ်းၵူၺ်း ဢေႃႈ။ မၼ်းၸဝ်ႈ ၸင်ႇ လၢတ်ႈ တီႈ တူၼ်ႈ ၼၼ်ႉ လႄႈ ဝႃႈ၊ "မႂ်း တၵ်း ဢမ်ႇ လႆႈ မၢၵ်ႇ ထႅင်ႈ သေပွၵ်ႈ၊" ဝႃႈ ၼင်ႇ ၼႆ လႄႈ တူၼ်ႈ ၼၼ်ႉ ႁဵဝ်ႇ ႁႅင်ႈ ၵႂႃႇ ၵမ်းလဵဝ် ဢေႃႈ။ 20တပႄးၸဝ်ႈ တင်းလၢႆ ႁၼ် သေယဝ်ႉ၊ဢွၼ်ၵၼ် ဢၢမ်း ၼႃႇ လႄႈ လဝ်ႈထၢမ် ဝႃႈ၊ "ႁဵတ်းသင် လႄႈ တူၼ် မၢၵ်ႇလိူဝ်ႇ ၼႆႉ ႁဵဝ်ႇ ႁႅင်ႈ ၵႂႃႇ ၽႂ်း ထၼ်ႇ ၼႆႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 21မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၵဝ် လၢတ်ႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ပေႃး သူ ယုမ်ႇမၢတ်ႈ လႄႈ ၵၢင်းလွတ်ႈ တင်း ၸႂ် ဢၼ် ယုမ်ႇ ၶိုင်ႈၼိုင်ႈ ဢမ်ႇ ယုမ်ႇ ၶိုင်ႈၼိုင်ႈ ၸိုင်၊သူ တၵ်း တၢတ်ႈၼိူင်ႇ လႆႈ ၸိူဝ်ႉ ၼင်ႇ ဢၼ် ၵဝ် ႁဵတ်း တီႈ တူၼ်ႈ မၢၵ်ႇလိူဝ်ႇ ၼႆႉ ဢမ်ႇၵႃး၊ပေႃး လၢတ်ႈ တီႈ လွႆ ၼႆႉ လႄႈ ဝႃႈ၊ 'ၶၢႆႉ တီႈ မႂ်း ၵႂႃႇ တူၵ်း ၵႃႈၼႂ်း ၼမ်ႉ ပၢင်ႇလၢႆႇ တႃႉ၊' ဝႃႈ ၼင်ႇ ၼႆ ၵေႃႈ တၵ်း ပဵၼ် ၸွမ်း ဢေႃႈ။- 22ပေႃး သူ ယုမ်ႇမၢတ်ႈ ၸိုင်၊ၵႃႈ ဢၼ် သူ သူးတွင်း လဝ်ႈ ယွၼ်း တင်းသဵင်ႈတင်းလူင် ၼၼ်ႉ တၵ်း လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ဢၼ် ၸဝ်ႈ ယေႇသု ၶိုၼ်း ၶဝ်ႈ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ သင်ႇ သွၼ်ပၼ် ယူႇ ၼၼ်ႉ ၸိုင်၊ယဵၸ်ႈပရေႃးႁဵၵ်ႈ ၶဝ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၼႂ်း ၵူၼ်း မဵဝ်း ၵျူး၊တင်းလၢႆ၊ၶဝ်ႈ ၸူး တီႈ မၼ်းၸဝ်ႈ လႄႈ တွင်ႈထၢမ် ဝႃႈ၊ "မႂ်း ဢဝ် ဢၶႂၢင်ႉ ဢႃႇၼႃႇ တီႈ လႂ် မႃး လႄႈ ႁဵတ်း လွင်ႈတၢင်း ၸိူဝ်း ၼႆႉ။ ၽူႈလႂ် ပၼ် ဢၶႂၢင်ႉ မႂ်း၊" ဝႃႈ ၼင်ႇ ၼႆ ဢေႃႈ။ 24ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် တၵ်း ထၢမ် သူ ၵႂၢမ်း ၶေႃႈ ၼိုင်ႈ ဢေႃႈ။ ပေႃး သူ ၶိုၼ်း တွပ်ႇ ၵႂၢမ်း ထၢမ် ၼႆႉ ၸိုင်၊ၵဝ် တၵ်း မွၵ်ႇလၢတ်ႈ သူ လွင်ႈ ဢၼ် ၵဝ် လႆႈ ဢၶႂၢင်ႉ ဢႃႇၼႃႇ တီႈ လႂ် မႃး လႄႈ ႁဵတ်း လွင်ႈတၢင်း ၸိူဝ်း ၼႆႉ ဢေႃႈ။- 25တၢင်း ဢၼ် သြႃႇ ယူဝ်းႁၢၼ်ႇ၊ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ မၼ်း လႆႈ ဢၶႂၢင်ႉ တီႈ လႂ် မႃး။ လႆႈ ဢၶႂၢင်ႉ တီႈ ၽြႃးပဵၼ်ၸဝ်ႈ ႁိုဝ်း။ လႆႈ တီႈ ၵူၼ်း ႁိုဝ်း၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ၊ၶဝ် ၼင်ႇ ၵၼ် ၵၼ် ဢုပ်ႇၵုမ် ၵၼ် လႄႈ ဝႃႈ၊ "ပေႃး ႁဝ်း ဝႃႈ၊ 'လႆႈ ဢၶႂၢင်ႉ တီႈ ၽြႃးပဵၼ်ၸဝ်ႈ ဢေႃႈ၊' ဝႃႈ ၼင်ႇ ၼႆ ၸိုင် မၼ်း တၵ်း ဝႃႈ၊ 'ႁဵတ်းသင် လႄႈ သူ ဢမ်ႇ ယုမ်ႇမၢတ်ႈ မၼ်း၊' ဝႃႈ ၼင်ႇ ၼႆ ယဝ်ႉ။- 26ပေႃး ႁဝ်း ဝႃႈ၊ 'လႆႈ ဢၶႂၢင်ႉ တီႈ ၵူၼ်း ဢေႃႈ၊' ဝႃႈ ၼင်ႇ ၼႆ ၸိုင်၊ၵွပ်ႈပိူဝ်ႈ ၵူၼ်း တင်းသဵင်ႈတင်းလူင် ယုမ်ႇမၢတ်ႈ ဝႃႈ၊ 'သြႃႇ ယူဝ်းႁၢၼ်ႇ၊ၼႆႉ ပဵၼ် ပရေႃးၽႅတ်ႈ၊' ၼၼ်ႉ လႄႈ ႁဝ်း ၵူဝ် ၵူၼ်း ၸိူဝ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 27ၶဝ် ၶိုၼ်း လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ႁဝ်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ပေႃး ပဵၼ် ၼႆ၊ၵဝ် လႆႈ ဢၶႂၢင်ႉ တီႈ လႂ် လႄႈ ႁဵတ်း လွင်ႈတၢင်း ၸိူဝ်း ၼႆႉ ၼၼ်ႉ၊ၵဝ် ဢမ်ႇ လၢတ်ႈ သူ ၵူၺ်း။ 28"သူ ထၢင်ႇ ၸိူဝ်ႉ ၼင်ႇ ႁိုဝ်။ မိူဝ်ႈ ၼၼ်ႉ တီႈ ၵူၼ်း ၵေႃႉ ၼိုင်ႈ မီး လုၵ်ႈၸၢႆး သွင် ၵေႃႉ ဢေႃႈ။ မၼ်း ၵႂႃႇ ၵႃႈတီႈ လုၵ်ႈတူၼ်ႈ မၼ်း သေလႄႈ လၢတ်ႈ ဝႃႈ၊ 'လုၵ်ႈၸၢႆး ၵဝ်႟။ မိူဝ်ႈ ၼႆႉ မႂ်း ၵႂႃႇ ႁဵတ်းၵၢၼ် တီႈ ၼႂ်း သူၼ် မၢၵ်ႇၸပိတ်ႉ ပုၼ်ႉ တႃႉ၊' ဝႃႈ ၼင်ႇ ၼႆ ၼၼ်ႉ ဢေႃႈ။- 29လုၵ်ႈတူၼ်ႈ ၼၼ်ႉ ၶိုၼ်း လၢတ်ႈ လႄႈ ဝႃႈ၊ 'ၵဝ်ၶႃႈ ဢမ်ႇ ၵႂႃႇ ၶႃႈ၊' ဝႃႈ ၼင်ႇ ၼႆ သေၵေႃႈ လိုၼ်း ၼၼ်ႉ မၼ်း ပိၼ်ႇၸႂ် မႃး လႄႈ ၵႂႃႇ ဢေႃႈ။- 30ပေႃႈ ၼၼ်ႉ သမ်ႉ ၵႂႃႇ တီႈ လုၵ်ႈၸၢႆး ဢွၼ်ႇ မၼ်း လႄႈ လၢတ်ႈ ၸိူဝ်ႉ ၼင်ႇ ၵမ်း ဢွၼ်တၢင်း ၼၼ်ႉ ဢေႃႈ။ လုၵ်ႈၸၢႆး ဢွၼ်ႇ ၼၼ်ႉ ၶိုၼ်း လၢတ်ႈ လႄႈ ဝႃႈ၊ 'ၶႃႈ တေ ၵႂႃႇ ၶႃႈ ဢေႃႈ၊' ဝႃႈ ၼင်ႇ ၼႆ သေၵေႃႈ၊ယင်း ဢမ်ႇ ၵႂႃႇ လႄႈ ယူႇ ဢေႃႈ။- 31ၼႂ်း လုၵ်ႈၸၢႆး သွင် ၵေႃႉ ၼႆႉ၊ၵေႃႉလႂ် ႁဵတ်း ၸွမ်း ဢလူဝ်ႇ ပေႃႈ ၶဝ်၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ "လုၵ်ႈတူၼ်ႈ ႁဵတ်း ၸွမ်း ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၸင်ႇ လၢတ်ႈ တီႈ ၶဝ် ၸိူဝ်း ၼၼ်ႉ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ ၸမ်ႉ၊ၵူၼ်းၵဵပ်းၶွၼ်ႇ လႂ်၊ဢိၵ်ႇတင်း မႄႈမွၵ်ႇယႃႈ လႂ်၊ၸၢင်ႈ လႆႈ ၶဝ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ဢွၼ်တၢင်း သူ ဢေႃႈ။- 32ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊သြႃႇ ယူဝ်းႁၢၼ်ႇ၊မႃး လႄႈ ၼႄ တၢင်း သိုဝ်ႈတေႃႇ တီႈ သူ သေၵေႃႈ သူ ဢမ်ႇ ယုမ်ႇမၢတ်ႈ မၼ်း။ ၵူၺ်းၵႃႈ၊ၵူၼ်းၵဵပ်းၶွၼ်ႇ လႂ်၊ဢိၵ်ႇတင်း မႄႈမွၵ်ႇယႃႈ လႂ် ယုမ်ႇမၢတ်ႈ ဢေႃႈ။ သူ လႆႈ ႁၼ် ၸိူဝ်ႉ ၼင်ႇ ၼႆ သေယဝ်ႉ၊သူ ယင်း ဢမ်ႇ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႃး ႁႂ်ႈလႆႈ ယုမ်ႇမၢတ်ႈ မၼ်း ဢေႃႈ။ 33"ထွမ်ႇ ၵႂၢမ်း ဢုပမႃႇ တၢင်ႇဢၼ် တႃႉ။ မီး ၸဝ်ႈ သူၼ် ၵေႃႉ ၼိုင်ႈ၊ သူၼ် မၼ်း ၽုၵ်ႇ မၢၵ်ႇၸပိတ်ႉ လႄႈ လွမ်ႉ ႁူဝ်ႉ ဝႆႉ၊ၶုတ်းလုၵ်း ဢၼ် တၵ်း ယဵပ်ႇ မၢၵ်ႇၸပိတ်ႉ လႄႈ ပူၵ်း ထဵင် လၢင်း ဝႆႉ ယဝ်ႉ ၸင်ႇ၊ ၶၢတ်ႈ ပၼ် တီႈ ၵူၼ်းႁဵတ်းသူၼ် ၶဝ် သေယဝ်ႉ၊ဢွၵ်ႇ တၢင်း ၵႂႃႇ ဢေႃႈ။ 34မိူဝ်ႈ ၸမ် ၶိင်ႇ ဢၼ် တၵ်း ဝိတ်း ဢဝ် မၢၵ်ႇၸပိတ်ႉ ထိုင် မႃး ၼၼ်ႉ၊ မၼ်း ပွႆႇၸႂ်ႉ လုၵ်ႈၸၢင်ႈ မၼ်း တင်းလၢႆ ၵႂႃႇ ယွၼ်း ဢဝ် ၵႃႈၶၢတ်ႈ သူၼ် ၵႃႈတီႈ ၵူၼ်းၶၢတ်ႈႁဵတ်းသူၼ် ၸိူဝ်း ၼၼ်ႉ ဢေႃႈ။- 35ၵူၼ်းၶၢတ်ႈႁဵတ်းသူၼ် ၸိူဝ်း ၼၼ်ႉ၊တိဢဝ် လုၵ်ႈၸၢင်ႈ ၸိူဝ်း ၼၼ်ႉ လႄႈ ပေႃႉ ယႅၼ်ႉ တီႈ ၵေႃႉ ၼိုင်ႈ၊သမ်ႉ ဢဝ်တၢႆ ပႅတ်ႈ ၵေႃႉ ၼိုင်ႈ၊ဢဝ် မၢၵ်ႇႁိၼ် ပိုဝ်ႈ သႂ်ႇ ၵေႃႉ ၼိုင်ႈ ဢေႃႈ။- 36ၸဝ်ႈ သူၼ် ၼၼ်ႉ၊သမ်ႉ ပွႆႇၸႂ်ႉ လုၵ်ႈၸၢင်ႈ တၢင်ႇၵေႃႉ ၼမ် သေ ဢွၼ်တၢင်း ၵႂႃႇ သေၵေႃႈ၊ၵူၼ်းၶၢတ်ႈႁဵတ်းသူၼ် ၸိူဝ်း ၼၼ်ႉ၊ ႁဵတ်း ၸိူဝ်ႉ ၼင်ႇ ၵမ်း ဢွၼ်တၢင်း ၼၼ်ႉ ဢေႃႈ။- 37ပွၵ်ႈ လိုၼ်းလင် သုတ်း ၼၼ်ႉ မၼ်း ဝႃႈ၊ 'ၸၢင်ႈၶႄး ၶဝ် တၵ်း ဢႃးၼႃႇ လုၵ်ႈၸၢႆး ၵဝ် ဢေႃႈ၊' ဝႃႈ ၼင်ႇ ၼႆ လႄႈ ၸင်ႇ ပွႆႇၸႂ်ႉ လုၵ်ႈၸၢႆး တူဝ်ၸဝ်ႈၵဝ်ႇ ၵႂႃႇ ဢေႃႈ။- 38ၵူၺ်းၵႃႈ၊မိူဝ်း ဢၼ် ၵူၼ်းၶၢတ်ႈႁဵတ်းသူၼ် ၸိူဝ်း ၼၼ်ႉ၊ႁၼ် လုၵ်ႈၸၢႆး ၸဝ်ႈ သူၼ် မႃး ၸိုင်၊ၶဝ် ၼင်ႇ ၵၼ် လၢတ်ႈၸႃ ၵၼ် လႄႈ ဝႃႈ၊ 'ၵေႃႉ ၼႆႉ ပဵၼ် လုၵ်ႈၸၢႆး ဢၼ် ၶၢမ်ႇ ဢမူၺ်ႇ ဢေႃႈ။ မႃး တႃႉ။ ႁဝ်း ဢွၼ်ၵၼ် ဢဝ် မၼ်း တၢႆ လႄႈ ဢဝ် ဢမူၺ်ႇ မၼ်း တႃႉ ႁဝ်း၊' ဝႃႈ ၼင်ႇ ၼႆ လႄႈ၊- 39တိဢဝ် မၼ်း ယဝ်ႉ ၸင်ႇ၊တိုတ်ႉ လၢၵ်ႈ ဢွၵ်ႇ သူၼ် လႄႈ ဢဝ်တၢႆ ပႅတ်ႈ သေ ဢေႃႈ။ 40"ၵမ်း ၼႆႉ၊ပေႃး ၸဝ်ႈ သူၼ် မႃး ၸိုင်၊သူ ထၢင်ႇ မၼ်း တၵ်း ႁဵတ်း ၸိူဝ်ႉ ၼင်ႇ ႁိုဝ် တီႈ ၵူၼ်းၶၢတ်ႈႁဵတ်းသူၼ် ၸိူဝ်း ၼၼ်ႉ၊" ဝႃႈ ၼင်ႇ ၼႆ ၸဝ်ႈ ယေႇသု၊ထၢမ် ဢေႃႈ။ 41ၶဝ် တင်းလၢႆ ၶိုၼ်း လၢတ်ႈ လႄႈ ဝႃႈ၊ "မၼ်း တၵ်း ဢဝ်တၢႆ ၵူၼ်းၶၢတ်ႈႁဵတ်းသူၼ် ဢၼ် ဢမ်ႇလီ ၸိူဝ်း ၼၼ်ႉ ပႅတ်ႈ လႄႈ သမ်ႉ ဢဝ် သူၼ် ၼၼ်ႉ ၶၢတ်ႈ ပၼ် တီႈ ၵူၼ်းႁဵတ်းသူၼ် တၢင်ႇ ၸုမ်း ဢၼ် ၸၢင်ႈ ပၼ် ၵႃႈၶၢတ်ႈ သူၼ် မၢၼ်ႇ မၢၼ်ႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 42ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "သူ ဢမ်ႇ တွၼ်ႉ ၽတ်းဢၢၼ်ႇ မႅၼ်ႈ ၼႂ်း ၵျၢမ်းလိၵ်ႈ ဢၼ် ဝႃႈ၊ "'မၢၵ်ႇႁိၼ် ဢၼ် ၵူၼ်း ႁဵတ်း ႁိူၼ်း တိူၵ်ႈ ပႄႇပႅတ်ႈ ဝႆႉ ၼၼ်ႉ၊ ၵမ်း လိုၼ် လႆႈ ပဵၼ် ႁိၼ် ႁူဝ် ၸဵင်ႇတိူၵ်ႈ ဢၼ် ဢယေး ယႂ်ႇ ၼႃႇ ဢေႃႈ။ လွင်ႈတၢင်း ၼႆႉ ပဵၼ် ဢၼ် ၸဝ်ႈၽြႃး ႁဵတ်း ဝႆႉ လႄႈ ပဵၼ် ဢၼ် လီဢၢမ်း သိုဝ်ႈၼႃႈ တႂ်ႈတႃ ႁဝ်း ဢေႃႈ၊' ဝႃႈ ၼင်ႇ ၼႆ ၼၼ်ႉ ႁိုဝ်း။ 43"ပိူဝ်ႈ ၼႆ လႄႈ ၵဝ် ဝႃႈ တီႈ သူ ၸမ်ႉ၊မိူင်းၽြႃးပဵၼ်ၸဝ်ႈ တၵ်း လႆႈ ၼုၵ်ႈ ဢဝ် သေ ၵႃႈတီႈ သူ လႄႈ ဢၢပ်ႈပၼ် တီႈ မဵဝ်း ၵူၼ်း ဢၼ် တၵ်း မၢၵ်ႇ မၢၵ်ႇ မိူင်း ၸဝ်ႈ ၼၼ်ႉ ဢေႃႈ။- 44[ၽူႈလႂ် သေဢမ်ႇဝႃႈ၊ၵေႃႉ ဢၼ် တူၵ်း သႂ်ႇ မၢၵ်ႇႁိၼ် ႁူၺ်ႇ ၼႆႉ ၼၼ်ႉ ၵေႃႉ ၼၼ်ႉ တၵ်း ႁၵ်း ဢေႃႈ။ ပေႃး မၢၵ်ႇႁိၼ် ႁူၺ်ႇ ၼႆႉ တူၵ်း သႂ်ႇ ၼိူဝ် ၽူႈလႂ် သေဢမ်ႇဝႃႈ၊ၵေႃႉ ၼၼ်ႉ တၵ်း တႅၵ်ႇ ပဵၼ် ၽွင် ၵႂႃႇ ဢေႃႈ၊"] ဝႃႈ ၼင်ႇ ၼႆ ဢေႃႈ။ 45မိူဝ်ႈ ဢၼ် ယဵၸ်ႈပရေႃးႁဵၵ်ႈ လူင် ၶဝ် ဢိၵ်ႇတင်း ၵူၼ်း ၵိူင်း ၽႃႇရိသႄး၊တင်းလၢႆ လႆႈ ငိၼ်း ၵႂၢမ်း ဢုပမႃႇ ၸဝ်ႈ ယေႇသု၊ႁေႃးလၢတ်ႈ ၼၼ်ႉ ၸိုင်၊ၶဝ် ႁုႁၼ် လွင်ႈ ဢၼ် မၼ်းၸဝ်ႈ ၶႂ်ႈ လၢတ်ႈ ဝႃႈ တီႈ ၶဝ် သေလႄႈ၊- 46ၵျၢမ်ႇ ဢၢင်ႈ ၶႂ်ႈ တိဢဝ် မၼ်းၸဝ်ႈ ဢေႃႈ။ ၵူၺ်းၵႃႈ၊ၶဝ် ၵူဝ် ၵွပ်ႈပိူဝ်ႈ ၵူၼ်း တင်းလၢႆ၊မၢတ်ႈ မၼ်းၸဝ်ႈ ပဵၼ် ပရေႃးၽႅတ်ႈ ၼၼ်ႉ ဢေႃႈ။
Copyright
Learn More

robotstxt: allowed

filter: keep


text:
ပူႇႁဵင် (ဢုၵ်ႉၵထ) ဝၢၼ်ႈၵုင်းပဝ်း ဢိူင်ႇၼမ်ႉမႃႉ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ၊ ထုၵ်ႇၵူၼ်းဢမ်ႇႁူႉၸၵ်း ၸုမ်းယိုဝ်း တီႈႁိမ်းတိၼ်သူၼ်ႁႆႈမၼ်း ဢၼ်ဢမ်ႇပေႃးၵႆမေႃႇထၢၼ်ႇၼႃးၵုၼ်၊ မၢၵ်ႇၵွင်ႈတိူဝ်ႉၸွမ်းတူဝ်တီႈယမ် လူႉတၢႆထင်တီႈ။
မိူဝ်ႈဝၼ်းတီႈ 26/02/2017 (လိူၼ်သီႇမႂ်ႇၼိုင်ႈၶမ်ႈ) ၶၢဝ်းယၢမ်းမွၵ်ႈ 4 မူင်းႁူဝ်ၶမ်ႈ၊ ပူႇႁဵင်လုင်းၸၢင်းၸၢမ်ႇၽေႇ ဝၢၼ်ႈၵုင်းပဝ်း ဢိူင်ႇၼမ်ႉမႃႉ ၸႄႈဝဵင်းသီႇပေႃႉ ထုၵ်ႇယိုဝ်းတၢႆထင်တီႈ တီႈႁိမ်းတိၼ်သူၼ်မၼ်း ဢၼ်မီးႁိမ်းၸမ် မေႃႇထၢၼ်ႇၼႃးၵုၼ်။ မၢၵ်ႇၵွင်ႈတိူဝ်ႉၺႃးတီႈၼႃႈၽၢၵ်ႇ၊ ၸွမ်းပဵမ်ႉ၊ တီႈႁူဝ်ၸႂ်၊ ၸွမ်းၶႅၼ်ၾၢႆႇသၢႆႉၸိူဝ်းၼႆႉ။ ပီႈၼွင်ႉၸိူဝ်ႉၶိူဝ်းတၢင်းႁိူၼ်း ၵူၼ်းဝၢၼ်ႈၵူၼ်းသူၼ် လႆႈဢဝ်ပူၼ်ႉၶၢပ်ႈတူဝ်ၵႂႃႇမိူဝ်ႈဝၼ်းတီႈ 27 တီႈႁိမ်းၾၢႆႇတူၵ်း ႁႆႈမၼ်းၼၼ်ႉ-ၼႆယဝ်ႉ။
လုင်းသၢင်ႇၽေႇၼႆႉ ဢွၼ်ၼႃႈၼၼ်ႉ မိူဝ်ႈဝၼ်းလိူၼ်သၢမ်လပ်း (ဝၼ်းတီႈ 25/02/2017)ၼၼ်ႉ မၼ်းတင်း ဢူၺ်းၵေႃႉ ၶီႇလူတ်ႉၵႃးဢွၵ်ႇၶၢဝ်းတၢင်းၵႂႃႇၼႃႈၵၢၼ်သေ ၸွမ်းတၢင်းလႆႈမႃးၵိုတ်းဝႄႉတီႈၶူဝ်ၼၢင်းၾႃႉ ဢၼ်မီးသိုၵ်းမၢၼ်ႈတူင်ႉၼိုင်ယူႇသဝ်းပၵ်းပႂ်ႉဝႆႉ၊ ဝၢႆးၼၼ်ႉၵေႃႈ သိုပ်ႇပွၵ်ႈၶိုၼ်းတီႈဝၢၼ်ႈၵုင်းပဝ်း။ ထိုင်မႃးဝၼ်းတီႈ 26 မၼ်းလုၵ်ႉတီႈဝၢၼ်ႈၵုင်းပဝ်းသေ ၵႂႃႇတီႈသူၼ်ႁႆႈမၼ်းတီႈၼႃးၵုၼ်၊ ဢဝ်ၵႃးမၼ်းၵိုတ်းဝႆႉတီႈတိၼ်ႁႆႈမၼ်း ၸွမ်းတၢင်းၵႃးသေ ၵႂႃႇတီႇႁႆႈမၼ်း။ တီႈႁႆႈမၼ်းၼႆႉ ဢမ်ႇၵႆမေႃႇထၢၼ်ႇၼႃးၵုၼ်၊ မုင်ႈႁၼ်ၵၼ်ယူႇ။ ဝၢႆးဝၼ်းၼၼ်ႉ ထိုင်မႃးၶၢဝ်းယၢမ်းမွၵ်ႈ 4 ႁူဝ်ၶမ်ႈၵေႃႈ မၼ်းၼွၼ်းတၢႆယူႇတီႈႁိမ်းၵႃးမၼ်း- ၼႆယဝ်ႉ။
“လုင်းၸၢင်းၸၢမ်ႇၽေႇၼႆႉ ၼင်ႇႁိုဝ်ၵူၼ်းဝၢၼ်ႈၵူၼ်းမိူင်း တေလႆႈယူႇလူမ်ၸႂ်ၼၼ်ႉ ဢမ်ႇဝႃႈၾၢႆႇသိုၵ်းမၢၼ်ႈ သိုၵ်းတႆး ၶတ်းၸႂ်ႈတိတ်းတေႃႇၶဝ်ႈဢွၵ်ႇ ႁႂ်ႈလီၸွမ်းၵူႈၾၢႆႇၵူႈတၢင်း၊ မၼ်းဢမ်ႇတွၼ်ႉမီးလွင်ႈထဵင်မေႃး ၽိတ်းၽႅၵ်ႇၽႂ် ၸုမ်းလႂ်ယႂ်ႇလူင်လၢင်။ ၵူၼ်းဢၼ်ယိုဝ်းၼႆႉ မၼ်းတိုၼ်းတေပဵၼ်ၸုမ်းယိပ်းၵွင်ႈၵၢ င်ႇ၊ ပဵၼ်ၵူၼ်းၶႅၼ်ႇၵၢၼ်ၵွင်ႈၵၢင်ႇ ၵွပ်ႈဝႃႈလိူၵ်ႈယိုဝ်းတီႈၵွၵ်းႁူဝ်၊ တီႈႁူဝ်ၸႂ်၊ တီႈပုမ်ၸိူဝ်းၼႆႉ မၼ်းယိုဝ်းတီႈယမ် တီႈၸၢင်ႈတၢႆမၼ်းလၢႆလၢႆ။ ၵူၼ်းယိုဝ်းၼႆႉ လႅပ်ႈယူႇၸမ်ၸမ်သေယိုဝ်းၵူၺ်း၊ မၢၵ်ႇၵွင်ႈဢမ်ႇတိူဝ်ႉပႃးလူတ်ႉၵႃးမၼ်း” ၸၢႆးၵျေႃႇ ၵူၼ်းသီႇပေႃႉလၢတ်ႈ။
သိုပ်ႇလၢတ်ႈဝႃႈ- လွင်ႈၼႆႉ တုၵ်းယွၼ်းႁႂ်ႈလူင်ပွင်ၸိုင်ႈ ၸွပ်ႇထတ်းပၼ်ဢိတ်းၼိုင်ႈ။ ပေႃးပဵၼ်ၸိူင်ႉၼႆၵႂႃႇ တိၵ်းတိၵ်း ၼႂ်းဝၢၼ်ႈၼႂ်းသူၼ်ၼႆႉ မၼ်းဢမ်ႇမီးလွင်ႈႁူမ်ႇလူမ်ႈယဝ်ႉ- ဝႃႈၼႆ။
လုင်းၸၢႆးၸၢမ်ႇၽေႇ ႁိုဝ် လုင်းၸၢင်းၸၢမ်ႇၽေႇၼႆႉ ဢႃယု 57 ပီ၊ ပဵၼ်ၽူႈၼမ်းၼႂ်းၵူႈလွင်ႈလွင်ႈ ၸုမ်း 4 ၼမ်ႉမႃႉ။ ၵိူတ်ႇမိူဝ်ႈပီၶရိတ်ႉ 1960 ၊ ၸႃတိတီႈၵိူတ်ႇဝၢၼ်ႈၼမ်ႉပူ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸိုဝ်ႈပေႃႈ ပူႇမိူင်းယုင်း၊ ၸိုဝ်ႈမႄႈဢွၵ်ႇလွႆမိူင်းၸိင်ႇ။ ၵၢၼ်ႁဵၼ်းထိုင်ၸၼ်ႉ 8 တီႈဝဵင်းလိူဝ်ႇ (မၼ်းတလေး)၊ တႄႇၼႃႈႁိူၼ်းၵိုၵ်း ၼၢင်းသႅင်ဢူး ၼႃးၵုၼ် ၼမ်ႉမႃႉ၊ မီးလုၵ်ႈလၢင်းႁူမ်ႈၵၼ် 7 ၵေႃႉ ယိင်း 5 ၸၢႆး 2 ။
ၼႂ်းပိုၼ်ႉတီႈၵိူတ်ႇလိူင်ႈၼႆႉ မီးတပ်ႉသိုၵ်းမၢၼ်ႈလႄႈ တပ်ႉပီႇတုၸိတ်ႉမၢၼ်ႈပၢင်ႇ ႁူမ်ႈၵၼ်တူင်ႉၼိုင်ယူႇသဝ်း ပၵ်းပႂ်ႉဝႆႉ တီႈၶူဝ်ၼၢင်းၾႃႉ။ ဝၢႆးပၢင်တိုၵ်းၼမ်ႉမႃႉ- ၼႃးတေႃယဝ်ႉၵႂႃႇယဝ်ႉ တပ်ႉသိုၵ်းၸိုင်ႈတႆး ငိူင်ႉထွၼ်ဢွၵ်ႇပိုၼ်ႉတီႈၼႆႉၵႂႃႇ ယၢၼ်ဢမ်ႇယွမ်းမွၵ်ႈ 15-20 လၵ်း- ၸၢႆးၵျေႃႇ ၵူၼ်းသီႇပေႃႉလၢတ်ႈၼႄပႃးၼင်ႇၼႆ။


text:
ဢိင်ၼိူဝ်ၸဝ်ႈၼႃႈတီႈပလိၵ်ႈထႆး ၶဝ်ႈၵူတ်ႇထတ်းလၢၼ်ႉမိပ်ႇၼူတ်ႈ တီႈမိူင်းၵွၵ်ႇ ၸိုင်ႈထႆး တီႉၺွပ်းလႆႈပႃး ၵူၼ်းမိူင်းႁူမ်ႈတုမ် ဢႃယုတႅမ်ႇလိူဝ်18ပီဝႆႉၼၼ်ႉသေ ၸၢႆးပိူင်းၸဝ်ႈၼႃႈ တီႈၾၢႆႇမၢႆမီႈ ႁႅင်းၵၢၼ်ယၢၼ်မိူင်းၾၢင်ႉထိုင်ပီႈၼွင်ႉၵူၼ်းမိူင်းတႆးၵူႈၵေႃႉ။
ၼႂ်းမိူင်းၸိုင်ႈထႆးၼႆႉ မီးပၵ်းပိူင်တွၼ်ႈတႃႇႁႅင်းၵၢၼ်ယူႇ ႁႄႉႁၢမ်ႈဢမ်ႇႁႂ်ႈလုၵ်ႈဢွၼ်ႇဢႃယု18 လူင်းတႂ်ႈ ႁဵတ်းၵၢၼ် လွင်ႈႁဵတ်းၵၢၼ်ၵၢင်ၶမ်ႈ(ၶၢႆတူဝ်) ၼၼ်ႉၵေႃႈ ၼႂ်းပၵ်းပိူင်တႅမ်ႈဝႆႉၸႅင်ႈလႅင်းဝႃႈ ၽိတ်းပၵ်းပိူင်မၢႆမီႈ ၵွပ်ႈၼၼ်လႄႈ ပေႃးၸဝ်ႈၼႃႈတီႈ ထူပ်းႁၼ်ၸိုင် မီးတၢင်းၽိတ်း ၸွမ်းၼင်ႇ ပၵ်းပိူင်မၢႆမီႈ။
ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈႁႅင်းၵၢၼ်ယၢၼ်မိူင်း HRDF လၢတ်ႈဝႃႈ – “ပီႈၼွင်ႉမိူင်းႁူမ်ႈတုမ် ၵူႈၵေႃႉ ပေႃးဝႃႈတေမႃးႁဵတ်းၵၢၼ် ၼႂ်းမိူင်းထႆးၸိုင် ႁႂ်ႈလဵပ်ႈႁဵၼ်းတူၺ်းဝႃႈ ၵၢၼ်ဢၼ်လႂ်ဢၼ် ႁဝ်းႁဵတ်းလႆႈ ၵၢၼ်ဢၼ်လႂ် ဢၼ်ႁဝ်းဢမ်ႇႁဵတ်းလႆႈ ပေႃးႁူႉယဝ်ႉၵေႃႈ လိူၵ်ႈႁဵတ်းၵၢၼ်ဢၼ်ႁဝ်း ႁဵတ်းလႆႈၼၼ်ႉတေတိူဝ်းလီ ပေႃးႁဝ်းႁဵတ်းထုၵ်ႇမႅၼ်ႈ ၸွမ်းၼင်ႇပၵ်းပိူင်ဝၢၼ်ႈမိူင်းပိူၼ်ႈၸိုင် ပိူၼ်ႈၵေႃႈဢမ်ႇ ၸၢင်ႈမႃးဢဝ်တၢင်း ၽိတ်းသင်တီႈႁဝ်း ”ဝႃႈၼႆ။
မိူဝ်ႈဝၼ်းတီႈ 07/02/2017 ၼၼ်ႉၸဝ်ႈၼႃႈတီႈ ပလိၵ်ႈ၊သိုၵ်း ႁူမ်ႈၵၼ်လၢႆၾၢႆႇ ဢဵၼ်ႁႅင်း 50 ပၢႆ ၵႂႃႇၵူတ်ႇထတ်း တီႈသႅင်ႇ(လၢၼ်ႉ) ထႃႊရထိပ်ႊ ဢဵၼ်ႊတိူဝ်ႊထဵၼ်ႊမဵၼ်ႊ ဢၼ်မီးယူႇတီႈ ပႃႊၶျႃႊ ဢုထိတ်ႊ 19 ၶဵတ်ႇႁူၺ်ႈၶႂၢင် မိူင်းၵွၵ်ႇ ၸိုင်ႈထႆး။
သိုဝ်ႇၶၢဝ်ႇထႆး MGR ပိုၼ်ၽၢဝ်ႇဝႃႈ – မိူဝ်ႈၽွင်းၸဝ်ႈၼႃႈတီႈ ႁွတ်ႈထိုင်ၵႂႃႇၼၼ်ႉ ထူပ်းႁၼ်ၼၢင်း ယိင်း32ၵေႃႉ ပႂ်ႉႁပ်ႉတွၼ်ႈၶႅၵ်ႇယူႇ ။ ၼႂ်း32ၵေႃႉ ထႆး 13ၵေႃႉ၊ ၵူၼ်းမိူင်းႁူမ်ႈတုမ်16ၵေႃႉလႄႈ လၢဝ်း1 ၵေႃႉ ၊ၸၢဝ်းၶိူဝ်းၼႂ်းမိူင်းထႆး ဢၼ်ယူႇသၢပ်ႇသၼ်လွႆ (ပိုၼ်ႉတီႈသုင်)2ၵေႃႉ ၼႂ်းၼၼ်ႉ ပႃးဢွၼ်ႇယိင်း ဢႃယု18လူင်း တႂ်ႈ1ၵေႃႉ ပဵၼ်ၵူၼ်းမိူင်းႁူမ်ႈတုမ် – ဝႃႈၼႆ။
ၸွမ်ႁၢၼ်ပလိၵ်ႈ သုရၶျဵတ်ႊ လၢတ်ႈဝႃႈ- “ၸိူဝ်းပိုတ်ႇလၢၼ်ႉ ၵႃႉၶၢႆလႄႈသင်ၼႃႈၵၢၼ်သင်ၵေႃႈယဝ်ႉ တေဢမ်ႇလႆႈၸၢင်ႈ ၵူၼ်းႁဵတ်းၵၢၼ် ၸိူဝ်းဢႃယု18 ပီလူင်းတႂ်ႈ သင်ဝႃႈ ၸၢင်ႈၵူၼ်း ၸိူဝ်းဢမ်ႇမီးဝႂ် ဢႃယုဢမ်ႇထိုင်ၼႆၸိုင် တေမီးတူတ်ႈတၢမ်ႇ ၸွမ်းၼင်ႇမၢႆမီႈမိူင်းထႆးမီးၼၼ်ႉ”- ဝႃႈၼႆ။
ၾၢႆႇၵႅတ်ႇၵင်ႈ ပၼ်ႁႃၵူၼ်းၵႃႉၵူၼ်းတႄႉဝႃႈ – လွင်ႈလၵ်ႉလွမ်လွၵ်ႇဝွၼ်းဢဝ်ၼၢင်းယိင်းၸိူဝ်းယူႇ လႅၼ်လိၼ်ၶၢႆၶဝ်ႈမိူင်းထႆးမီးယူႇၵူႈဝၼ်း၊ လူင်ပွင်ၸိုင်ႈထႆးၵေႃႈ ၶတ်းၸႂ်သၢၼ်မိုဝ်းၵႄႈလိတ်ႈယူႇ – ဝႃႈၼႆ။


text:
ဢိင်ၼိူဝ်သိုၵ်းမၢၼ်ႈတင်း တပ်ႉသိုၵ်းၵူဝ်းၵၢင်ႉ ပဵၼ်ပၢင်တိုၵ်းၵၼ် ၼႂ်းဝဵင်းလၢဝ်ႇၵၢႆးသေ တုမ်ႉတိူဝ်ႉၵူၼ်းဝၢၼ်ႈ ၵူၼ်းမိူင်းဝၢတ်ႇၸဵပ်းလူႉတၢႆ၊ ၶူဝ်းၶွင်ႁိူၼ်းယေး လူတ်ႉၵႃးလူႉၵွႆၸွမ်းတင်းၼမ်။
တင်ႈတႄႇၶၢဝ်းယၢမ်းတဵင်ႈၶိုၼ်းၸၢႆႉ ဝၼ်းတီႈ 06/03/2017 မိူဝ်ႈၼႆႉ (ၵၢင်ၼႂ်) 1 မူင်းပၢႆတေႃႇထိုင်ၵၢင်ၼႂ် 8 မူင်း၊ တပ်ႉသိုၵ်းလူင်ပွင်ၸိုင်ႈမၢၼ်ႈတင်း တပ်ႉသိုၵ်းဢူၺ်းလီ တီႇမူဝ်ႇၶရေႇၸီႇၵူႈၸၢဝ်းၶိူဝ်းမိူင်းမၢၼ်ႈ (MNDAA) ပဵၼ်ပၢင်တိုၵ်းၵၼ်တီႈၼႂ်းဝဵင်းလၢဝ်ႇၵၢႆး။ ၾၢႆႇတပ်ႉသိုၵ်းၵူဝ်းၵၢင်ႉ ယိုတ်းလႆႈၶူဝ်းၶွင်ၶိူင်ႈယိပ်းၸုမ်းသိုၵ်းမၢၼ်ႈ ဢိၵ်ႇတင်းၵူၼ်းသိုၵ်းလူင်ပွင်ၸိုင်ႈမၢၼ်ႈ ၵမ်ႈၽွင်ႈ- ၼႆယဝ်ႉ။
မေႃသွၼ်ၸၼ်ႉငဝ်ႈ ႁူင်းႁဵၼ်းလူင်ပွင်ၸိုင်ႈ ၸိုဝ်ႈပျႃႇမီႇ၊ ၵေႃႉဢၼ်ယွၼ်းလိုဝ်ႈၵိူတ်ႇလုၵ်ႈသေ တိုၵ်ႉမႃးႁဵတ်းၵၢၼ်ၶိုၼ်းလႆႈ သွင်သၢမ်ဝၼ်းၼၼ်ႉၵေႃႈ ၺႃးၸၢၵ်ႇမၢၵ်ႇလူင်သေလူႉတၢႆၵႂႃႇ- ၼႆယဝ်ႉ။
တေႃႇထိုင်ယၢမ်းၵၢင်ဝၼ်းတဵင်ႈမိူဝ်ႈၼႆႉ သိုၵ်းလူင်ပွင်ၸိုင်ႈ တပ်ႉမတေႃႇမၢၼ်ႈ တိုၵ်ႉသိုပ်ႇထႅမ်ႁႅင်းသိုၵ်း ၸဵမ်လူတ်ႉၵႃးတႅင်ႉ ၸိူဝ်းၼႆႉ၊ ပၢင်တိုၵ်းၵေႃႈ တိုၵ်ႉသိုပ်ႇပဵၼ်ဝႆႉယူႇ- ၼႆယဝ်ႉ။
ပူၼ်ႉမႃးမိူဝ်ႈၼႂ်းပီ 2009 ၼၼ်ႉ ၸုမ်းသိုၵ်းမၢၼ်ႈထႅမ်ႁႅင်းသိုၵ်း ၶဝ်ႈၼႂ်းၼႃႈလိၼ်ၽွင်းငမ်းတူဝ်ၵဝ်ႇၵူဝ်းၵၢင်ႉ (ၵဝ်ႈၵၢင်ႉ)သေ ပိုတ်ႇၼႃႈသိုၵ်းလေႃႇတိုၵ်း တပ်ႉသိုၵ်းၵူဝ်းၵၢင်ႉ MNDAA ထိုင်တီႈၽူႈၼမ်းၵူဝ်းၵၢင်ႉ ၽိူင်ၵျႃးသိူင်း လႆႈငိူင်ႉဢွၵ်ႇၼႃႈလိၼ်ၵူဝ်းၵၢင်ႉ။ မိူဝ်ႈပီ 2015 ၵေႃႈ သိုၵ်းမၢၼ်ႈ တပ်ႉၸုမ်းလူင် (တပ်ႉမ) မိူင်းၶၢင်၊ တပ်ႉမ 11 တင်း တပ်ႉမ 66 ၸိူဝ်းၼႆႉ ပဵၼ်ပၢင်တိုၵ်းၵၼ်တင်း ၸုမ်းၵူဝ်းၵၢင်ႉ ၼႂ်းၼႃႈလိၼ်ၵူဝ်းၵၢင်ႉ ပွတ်းတွၼ်ႈႁိမ်းႁွမ်းလၢဝ်ႇၵၢႆး/ ၵွင်းၸၢင်ႉ ၸိူဝ်းၼႆႉႁၢဝ်ႈႁႅင်း။


text:
1ႁႂ်ႈ သူ ၼင်ႇ ၵၼ် ႁၵ်ႉပႅင်း ၵၼ် ယူႇ၊မိူၼ် ၸိူဝ်ႉ ၼင်ႇ ပီႈၼွင်ႉ ၵၼ် ႁၵ်ႉပႅင်း ၵၼ် ၼၼ်ႉ တႃႉ။- 2ယႃႇပေ လိုမ်း ႁႂ်ႈ မေႃ တွၼ်ႈႁပ်ႉ၊ၶႅၵ်ႇ ၼႃႈ မႂ်ႇ ၵႃႈၼႂ်း ႁိူၼ်း သူ တႃႉ။ လွင်ႈ မၼ်း ၸမ်ႉ၊ယၢမ်ႈ မီး ၵူၼ်း ၵမ်ႈၽွင်ႈ ယင်း ဢမ်ႇ ထၢင်ႇ ဢမ်ႇ ထိူမ် လႄႈ လႆႈ တွၼ်ႈႁပ်ႉ ၶႅၵ်ႇ ဢၼ် ပဵၼ် တမၢၼ်ႇၵၢင်ႁၢဝ် ၼၼ်ႉ ယဝ်ႉ ဢေႃႈ။- 3ၶုၵ်းၸႂ်လႆႈ ၶဝ် ၸိူဝ်း ဢၼ် တူၵ်းထွင်ႇ ယူႇ ၼၼ်ႉ လႄႈ မၢတ်ႈ မိူၼ် သူ လႆႈ တူၵ်းထွင်ႇ ယူႇ ၸိူဝ်ႉ ၼင်ႇ ၶဝ် ၼၼ်ႉ တႃႉ။ ၶုၵ်းၸႂ်လႆႈ ၶဝ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ယူႇ ၼၼ်ႉ လႄႈ မၢတ်ႈ မိူၼ် သူ လႆႈ ၶၢမ်ႇ ၸိူဝ်ႉ ၼင်ႇ ၶဝ် ၸိူဝ်း ၼၼ်ႉ တႃႉ။ 4ႁႂ်ႈ လွင်ႈတၢင်း ဢၼ် သွင်ႇ မၢင်ႇၵလႃႇ ၼၼ်ႉ၊မီး သရေႇ ၼႃႈ တႃ ၵႃႈၼႂ်း ၵူၼ်း တင်းသဵင်ႈတင်းလူင် လႄႈ ႁႂ်ႈ ၽူဝ် တင်း မေး ပႂ်ႉ သဵတ်ႈၸႃႇ တေႃႇ ၵၼ် တႃႉ။ လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ တၵ်း ၸီႇယၢင်ႇ တြႃး တီႈ ၶဝ် ၸိူဝ်း ဢၼ် ၽိတ်း ၵႃႇမေႇသု ဢၼ် ၵူတ်ႉ ၽူဝ် ၵူတ်ႉ မေး ပိူၼ်ႈ ၼၼ်ႉ ဢေႃႈ။ 5ႁႂ်ႈ ၸူဝ်ႈ တႃႇ ဢသၢၵ်ႈ သူ ၵၢင်းလွတ်ႈ တင်း ၸႂ် လေႃးၽႃႉ ဢၼ် ၶႂ်ႈလႆႈ ငိုၼ်း တွင်း လႄႈ မီး တၢင်း ဢိမ်ႇ ၸႂ် တဵမ် ၸႂ် လူၺ်ႈ ဢုၵ်ႉၸႃႇ ဢၼ် သူ မီး ဝႆႉ ၼၼ်ႉ ၵူၺ်း တႃႉ။ လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ လၢတ်ႈ လႄႈ ဝႃႈ၊ "ၵဝ် တၵ်း ဢမ်ႇ ၽၢတ်ႇ ယၢၼ် ၵၼ် တင်း သူ လႃးလႃး။ ၵဝ် တၵ်း ဢမ်ႇ ၸုၼ်ႉပႅတ်ႈ သူ လႃးလႃး၊" ဝႃႈ ၼင်ႇ ၼႆ ဢေႃႈ။- 6ပိူဝ်ႈ ၼႆ လႄႈ ဢွၼ်ၵၼ် ႁတ်းႁၢၼ် လႄႈ လၢတ်ႈ ဝႃႈ၊ "ထႃႇဝရႃႉ ၽြႃး၊ပဵၼ် ၸဝ်ႈ ဢၼ် ၸွႆႈထႅမ် ၵဝ် လႄႈ၊ ၵဝ် တၵ်း ဢမ်ႇ ၵူဝ် ဢမ်ႇ ႁႄ။ ပိူၼ်ႈ တၵ်း ႁဵတ်း ၵႃႈသင် တီႈ ၵဝ် လႆႈ၊" ဝႃႈ ၼင်ႇ ၼႆ တႃႉ ႁဝ်း။ 7ၶုၵ်းၸႂ်လႆႈ ၵူၼ်းလူင် ဢၼ် ဢွၼ်ႁူဝ် သူ ၸိူဝ်း ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ပၼ် သူ ၼၼ်ႉ တႃႉ။ ဝူၼ်ႉၸႂ် လူၺ်ႈ လွင်ႈ ဢၼ် ၶဝ် ၸိူဝ်း ၼၼ်ႉ လႆႈ ၵမ်ၵျၢင်ႉ လႄႈ ႁဵတ်း မဵဝ်း ဢၼ် မီး ဢၵျူဝ်း ၵႂႃႇ ၸိူဝ်ႉ ၼင်ႇ ႁိုဝ် ၼၼ်ႉ၊ယိူင်ႈ ၸွမ်း တၢင်းယုမ်ႇမၢတ်ႈ ၶဝ် တႃႉ။- 8ၸဝ်ႈ ယေႇသု၊ၸမ်ႉ၊မိူဝ်ႈဝႃး၊မိူဝ်ႈၼႆႉ လႄႈ သိုပ်ႇၵႂႃႇ တႃႇသေႇ ၼၼ်ႉ၊ဢမ်ႇ လႅၵ်ႈ ဢမ်ႇ လၢႆႈ လႄႈ ပဵၼ် မိူၼ် ၵဝ်ႇ ဝႆႉ ယူႇ ဢေႃႈ။- 9ယႃႇပေ ႁႂ်ႈ ၵႂၢမ်းသင်ႇ သွၼ် ဢၼ် မႂ်ႇ၊ဢၼ် ပႅၵ်ႇပိူင်ႈ ၸိူဝ်း ၼၼ်ႉ ၼႄ တၢင်း ႁႂ်ႈ သူ လႆႈ ၽိတ်းပိူင်ႈ ၵႂႃႇ။ တၢင်း ဢၼ် ႁဵတ်း ႁႂ်ႈ ၸႂ် မီး ႁႅင်း လူၺ်ႈ သု ၵျေးၸူး ၸဝ်ႈ ၼၼ်ႉ ပဵၼ် လွင်ႈတၢင်း ဢၼ် လီ ယဝ်ႉ လႄႈ ဢမ်ႇၸႂ်ႈ ထွမ်ႇဢဝ် တြႃး ဢၼ် လၢတ်ႈ လွင်ႈ လူၺ်ႈ တၢင်းၵိၼ်တၢင်းၶူပ်း၊ၶဝ် ၸိူဝ်း ဢၼ် ထွမ်ႇဢဝ် တြႃး ၼႆႉ ဢမ်ႇ လႆႈ ၶၢမ်ႇ ဢဝ် ဢၵျူဝ်း ၵႃႈသင်။ 10ႁဝ်း မီး ၶဵင်ႇ တၢင်းလူႇ ဢၼ် ယဵၸ်ႈပရေႃးႁဵၵ်ႈ ၸိူဝ်း ဢၼ် ႁဵတ်းဝၢတ်ႈ ၵႃႈၼႂ်း သုမ်ႉထဵင် ၸဝ်ႈ ၼၼ်ႉ၊ဢမ်ႇ မီး ဢၶႂၢင်ႉ ဢၼ် တၵ်း လႆႈ ၵိၼ် တၢင်းၵိၼ် သေ ၸိူဝ်ႉ သေ ပိူင် ၼၼ်ႉ ဢေႃႈ။- 11ၶုၼ် ယဵၸ်ႈပရေႃးႁဵၵ်ႈ ၵျူး၊ၶဝ်၊ဢဝ် လိူတ်ႈ တူဝ် တၢင်းလူႇ ၼၼ်ႉ၊သႂၢင်းသႂ်ႇ ၵႃႈၼႂ်း ထႃႇၼႃႉ တီႈ ဢၼ် မူတ်းၸၢင်ႇ သေပိူၼ်ႈ ႁႂ်ႈလႆႈ သၢၵ်ႈလူႇ ပုၼ်ႈ တၵ်း ၽႄႇ ဢပျတ်ႈ တင်းလၢႆ ဢေႃႈ။ ၵူၺ်းၵႃႈ၊တူဝ်တၢႆ သတ်း ၼၼ်ႉ ဢဝ် ဢွၵ်ႇ ၵႂႃႇ ၽဝ်ၽႆး ပႅတ်ႈ ၵႃႈ ၼွၵ်ႈ ပၢင်တပ်ႉ ဢေႃႈ။- 12ၵွပ်ႈ လွင်ႈတၢင်း ၼႆႉ လႄႈ၊ၸဝ်ႈ ယေႇသု၊ၵေႃႈ၊လႆႈ ၶၢမ်ႇတၢႆ ၵႃႈ ၼွၵ်ႈ ဝဵင်း ပုၼ်ႈ လွင်ႈ ၼင်ႇ ႁိုဝ် တေ ႁဵတ်း ႁႂ်ႈ ၵူၼ်း မၼ်းၸဝ်ႈ ႁွတ်ႈထိုင် တၢင်း ဢၼ် မူတ်းၸၢင်ႇ လူၺ်ႈ လိူတ်ႈ တူဝ် မၼ်းၸဝ်ႈ ၼၼ်ႉ ဢေႃႈ။- 13ပိူဝ်ႈ ၼႆ လႄႈ ႁဝ်း ၵေႃႈ ဢွၼ်ၵၼ် ဢွၵ်ႇ ၵႂႃႇၸူး တီႈ မၼ်းၸဝ်ႈ ၵႃႈ ၼွၵ်ႈ ပၢင်တပ်ႉ လႄႈ ၶၢမ်ႇ ဢဝ် တၢင်း ဢၼ် လီ ဢူၵ်း လီဢၢႆ လူၺ်ႈ ၵၼ် တင်း မၼ်းၸဝ်ႈ တႃႉ ႁဝ်း။- 14လွင်ႈ မၼ်း ၸမ်ႉ၊ၵွပ်ႈပိူဝ်ႈ ဢမ်ႇ မီး ဝဵင်း ဢၼ် တႄႇ မၼ်ႈ ယူႇ တႃႇသေႇ ပုၼ်ႈ ႁဝ်း တၵ်း ယူႇ ၼႂ်း မိူင်း ၵေႃးၵႃႉ ၼႆႉ လႄႈ ႁဝ်း ဢွၼ်ၵၼ် သွၵ်ႈႁႃ ဝဵင်း ဢၼ် တၵ်း ပေႃႇမႃး တၢင်း ၼႃႈ ၼၼ်ႉ ဢေႃႈ။- 15ပိူဝ်ႈ ၼႆ လႄႈ ႁဝ်း ဢွၼ်ၵၼ် ဢဝ် ၵႂၢမ်း ယွင်ႈယေႃး သေလႄႈ သၢၵ်ႈၵၢပ်ႈ ႁႂ်ႈ ပဵၼ် ၶိူင်ႈ တၢင်းလူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၵႂႃႇ တႃႇသေႇ တႃႉ။ လွင်ႈ မၼ်း ၸမ်ႉ၊ပဵၼ် တၢင်း ဢၼ် ႁပ်ႉ ၶၢမ်ႇ ဢဝ် မၼ်းၸဝ်ႈ ပဵၼ် ထႃႇဝရႃႉ ၽြႃး ၼၼ်ႉ ဢေႃႈ။- 16ယႃႇပေ လူင်လိုမ်း တၢင်း ဢၼ် ႁဵတ်း ၵျေးၸူး ဢၼ် လီ တေႃႇ ၵၼ် လႄႈ ၽႄမႅင်ႇ ပၼ် ၵၼ်၊ၵွပ်ႈပိူဝ်ႈ ၵၢၼ် တၢင်းႁဵတ်း ၸိူဝ်း ၼၼ်ႉ၊ပဵၼ် ၶိူင်ႈ တၢင်းလူႇ ဢၼ် ထုၵ်ႇၸႂ် ၵျိူၵ်ႈၸႂ် ၽြႃးပဵၼ်ၸဝ်ႈ ဢေႃႈ။ 17ထွမ်ႇဢဝ် ၵႂၢမ်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် သူ သေလႄႈ ႁဵတ်း ၸွမ်း တၢင်း ဢၼ် ၶဝ် ၶိုင် ပွင် ၼၼ်ႉ တႃႉ။ ၶဝ် ၼၼ်ႉ၊ယင်း ဢမ်ႇ လိုဝ်ႈ ဢမ်ႇ သဝ်း ပႂ်ႉ ဢၵျူဝ်း ၸႂ်ဝိၺိၺ်ႇ သူ ယူႇ၊ပိူဝ်ႈ ဢၼ် ၶဝ် တၵ်း လႆႈ တၢင်ႇ လဝ်ႈ လွင်ႈ ၼႃႈၵၢၼ် ၶဝ် တီႈ ၽြႃးပဵၼ်ၸဝ်ႈ ၵမ်းလိုၼ်း ၼၼ်ႉ ဢေႃႈ။ ပေႃး သူ ထွမ်ႇဢဝ် ၶဝ် ၸိုင်၊ၶဝ် တၵ်း ၸူမ်းၸူမ်းသိူဝ်းသိူဝ်း သေလႄႈ ႁဵတ်း ၼႃႈၵၢၼ် ဢေႃႈ။ ပေႃး ဢမ်ႇၼၼ်၊ၶဝ် ၸၢင်ႈ ၸႂ်လဵၵ်ႉ မႆႈၸႂ် လႄႈ သူ တၵ်း ဢမ်ႇ ၸွႆႈထႅမ် ဢၵျူဝ်း သူ ၵႃႈသင် ဢေႃႈ။ 18သူးတွင်း ပုၼ်ႈ ႁဝ်း ယူႇ တႃႉ။ ႁဝ်း ႁု သေႇၶျႃႇ လွင်ႈ ဢၼ် ႁဝ်း ပဵၼ် ၵေႃႉ ဢၼ် မီး ႁူဝ်ၸႂ် ဢၼ် ၶၢဝ်ၸၢင်ႇ လႄႈ ၶႂ်ႈ ႁဵတ်း ၶႂ်ႈ သၢင်ႈ လွင်ႈ ဢၼ် လီ ဢၼ် ငၢမ်း ၵူၺ်းၵူၺ်း တႃႇသေႇ ဢေႃႈ။- 19ၵဝ် တွင်းပၢၼ်ႇ တိုၵ်းယူင်း ႁႂ်ႈ သူ ယဵင်ႈၶႅၼ်း သူးတွင်း ပုၼ်ႈ ၵဝ်၊ၼင်ႇ ႁိုဝ် ၽြႃးပဵၼ်ၸဝ်ႈ တၵ်း ၸဵဝ်း ပွႆႇၸႂ်ႉ ၵဝ် ၶိုၼ်း ၵႂႃႇၸူး တီႈ သူ ၼၼ်ႉ ဢေႃႈ။ 20ၶႅၼ်းတေႃႈ ႁႂ်ႈ ၽြႃးပဵၼ်ၸဝ်ႈ၊ဢၼ် ပဵၼ် ၸဝ်ႈ တၢင်းၼိမ်၊ၸဝ်ႈ ဢၼ် ၼုၵ်ႈ ဢဝ် ၸဝ်ႈၽြႃး ႁဝ်း ၸဝ်ႈ ယေႇသု၊ဢွၵ်ႇ သေ ၵႃႈတီႈ တၢင်းတၢႆ လႄႈ ယုၵ်ႉယွင်ႈ ဝႆႉ ၼႂ်း ဢရႃႇ ၸဝ်ႈ ဢၼ် လဵင်ႉ ထိင်း သူဝ်း ဢၼ် ယႂ်ႇ မျၢတ်ႈ၊ၵွပ်ႈပိူဝ်ႈ လိူတ်ႈ ပတိၺိၺ်ႇ တြႃး ထႃႇဝရႃႉ ၼၼ်ႉ၊- 21ပၼ်တၢင်းလီ မၢင်ႇၵလႃႇ ႁႂ်ႈ သူ ၵမ်ၵျၢင်ႉ သၢင်ႈ ႁဵတ်း ၸွမ်း၊ဢလူဝ်ႇ မၼ်းၸဝ်ႈ လႆႈ ပျေႉပျေႉၸုမ်ႇၸုမ်ႇ၊ဢိၵ်ႇတင်း ႁႂ်ႈ မၼ်းၸဝ်ႈ ပွင်ႁဵတ်း ပွင် မႄး ႁႂ်ႈ သူ ထွၵ်ႈလူၺ်ႈ ၼႃႇမႃႉ ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊လႄႈ ထုၵ်ႇၸႂ် ၵျိူၵ်ႈၸႂ် မၼ်းၸဝ်ႈ သေၵမ်း လူၺ်ႈ။ ႁႂ်ႈ ၸဝ်ႈ ၶရိၸ်ႈ၊မီး မုၼ်သရေႇ ယႂ်ႇ ၵူႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 22ပီႈၼွင်ႉ ၶဝ်႟။ ၵွပ်ႈပိူဝ်ႈ လိၵ်ႈ ဢၼ် ၵဝ် တႅမ်ႈ ၵႂႃႇ ၼႆႉ၊ဢမ်ႇ ယၢဝ်း ၵႃႈႁိုဝ် လႄႈ၊ၵဝ် တွင်းပၢၼ်ႇ ႁႂ်ႈ သူ ယိူၼ်ႉၸႂ် သေ ထွမ်ႇဢဝ် ၵႂၢမ်း ဢေႃးဝႃႇတႃႉ၊ဢၼ် ၵဝ် တိုၵ်းယူင်း ပၼ်ႁႅင်း သူ ၼႆႉ ဢေႃႈ။- 23ၵဝ် ၶႂ်ႈႁႂ်ႈ သူ ႁု လွင်ႈ ဢၼ် ၼွင်ႉၸၢႆး ႁဝ်း တိမေႃးသေႇ၊လႆႈ ဢွၵ်ႇ ထွင်ႇ ၵႂႃႇ ယဝ်ႉ ၼၼ်ႉ ဢေႃႈ။ ပေႃး မၼ်း ၸဵဝ်း ႁွတ်ႈမႃး ၸိုင်၊ၵဝ် တၵ်း ၵႂႃႇ လူၺ်ႈ ၵၼ် တင်း မၼ်း လႄႈ ထူပ်း ႁၼ် သူ ဢေႃႈ။ 24ၵဝ် သူင်ႇ မႅတ်ႈတႃႇ ပၼ် ထိုင် ၵူၼ်း ဢၼ် ပဵၼ် ၵႄႇ ပဵၼ် ႁူဝ် သူ တင်းလၢႆ၊ဢိၵ်ႇတင်း ၵူၼ်း ဢၼ် မူတ်းၸၢင်ႇ တင်းလၢႆ ယူႇ ဢေႃႈ။ ပီႈၼွင်ႉ ၵူၼ်းမိူင်း ဢိတလီႇ၊တင်းလၢႆ ၵေႃႈ၊သူင်ႇ မႅတ်ႈတႃႇ ပၼ် သူ ယူႇ ဢေႃႈ။ 25ႁႂ်ႈ သု ၵျေးၸူး ၽြႃးပဵၼ်ၸဝ်ႈ၊မီး ၵႃႈၼိူဝ် သူ တင်းသဵင်ႈတင်းလူင် သေၵမ်း လူၺ်ႈ။ ဢႃမိၼ်ႈ။
Copyright
Learn More


text:
ပၢင်ၵုမ်ၸၢဝ်းၶိူဝ်းတႆးဝၼ်းႁႅၵ်ႈ ၵူၼ်းၶဝ်ႈႁူမ်ႈၼမ်
ပၢင်ၵုမ်ၵူၼ်းၶိူဝ်းတႆး ဢၼ်ၸတ်းတီႈတႃႈၵုင်ႈ မီးၵူၼ်း
ၶဝ်ႈႁူမ်ႈၼပ်ႉပၢၵ်ႇ။ သိူဝ်ၽိူၵ်ႇလၢတ်ႈဝႃႈမီး ႁႅင်းၸႂ်၊
တၢင်းႁဵတ်းလၢႆးႁဵတ်းပိူင်ႈၵၼ်ၵေႃႈ ယိူင်းမၢႆဢၼ်လဵဝ်။
ၽွင်းတႅၼ်းသိူဝ်ၽိူၵ်ႇ ၸိုင်ႈတႆးပွတ်းၸၢၼ်း ၵေႃႉၵႂႃႇၶဝ်ႈႁူမ်ႈပၢင်ၵုမ်ၵေႃႉၼိုင်ႈလၢတ်ႈဝႃႈ- ၼႂ်းၸၢတ်ႈပၢၼ်ႁဝ်းၼႆႉ ဢမ်ႇထၢင်ႇတေမီးတေပဵၼ်ပၢင်ၵုမ်ၸိူင်ႉၼႆ၊ ပဵၼ်မႃးၵေႃႈၸူမ်းယဝ်ႉ၊ ႁဝ်းထုၵ်ႇလႆႈႁႃတၢင်း တႅပ်းတတ်းၶေႃႈလႆႈၸႂ်ၶွင်ႁဝ်း ၵူၺ်း။ ၽွင်းတႅၼ်းသိူဝ်ၽိူၵ်ႇထႅင်ႈၵေႃႉၼိုင်ႈ ၵေႃႈလၢတ်ႈဝႃႈ လႆႈမႃးၶဝ်ႈႁူမ်ႈ ပၢင်ၵုမ်တႆးၼႆႉ မီးႁႅင်းၸႂ်တႄႉတႄႉ- ဝႃႈၼႆ။
ၽွင်းတႅၼ်းၵူၼ်းမိူင်း လၢႆးၶႃႈ၊ ပႃႇတီႇသိူဝ်ၽိူၵ်ႇ ၸၢႆးမွင်ႇတိၼ်ႇ လႆႈတၢင်ႇလၢတ်ႈမိူဝ်ႈပိုတ်ႇပၢင် ၵုမ်ဝႃႈ- ပေႃးႁဝ်းဢွၼ်ၵၼ် လူတ်းယွၼ်ႇ မႃႇၼ ၸင်ႇတေၵေႃႇသၢင်ႈလႆႈလွင်ႈဝႆႉဝၢင်းၸႂ်ၵၼ်။ ဢၼ်ႁဝ်းပႅၵ်ႇပိူင်ႈၵၼ် ပဵၼ်လၢႆးႁဵတ်းလၢႆးသၢင်ႈ မၢင်ၸိူဝ်ႉမၢင်ပိူင်ၵူၺ်း၊ ယိူင်းဢၢၼ်းႁဝ်းတႄႉ ၸိုင်ႈမိူင်းၾႅတ်ႊၻရိူဝ်ႊလ် မိူၼ်ၵၼ်ၵူၺ်း။ ယွၼ်ႉၼၼ် ဢၼ်ႁဝ်းဢမ်ႇ မိူၼ်ၵၼ်ၼၼ်ႉႁဝ်းဝၢင်း ဝႆႉသေ၊ ဢၼ်ႁဝ်းမိူၼ်ၵၼ်ၼၼ်ႉ ႁဝ်းႁူမ်ႈမိုဝ်းၵၼ်ႁဵတ်းသၢင်ႈၵႂႃႇ။ သင်ႁဝ်းတူၵ်းလူင်းလႆႈ ထိုင်ၸၼ်ႉဢၼ်ဝႃႈၽႂ်ဢဝ်ပုၼ်ႈၽွၼ်းသင်ၼႆ ယိင်ႈၶႅၼ်းသုတ်း။ ဢၼ်တႆးႁဝ်းၼင်ႇၵၼ်လႆႈမႃး ဢုပ်ႇၵုမ်ၵၼ်ၼႆႉ လီယဝ်ႉ။ သင်ဝႃႈတႆးႁဝ်းၼင်ႇၵၼ် ယင်းပႆႇၶဝ်ႈၵၼ် ႁဝ်းသမ်ႉတေၵႂႃႇၶိုင်ၸွမ်း ပိူၼ်ႈၼႆ တေပဵၼ်ၵၢၼ်ၶၢမ်ႈၸၼ်ႉမၼ်း ပူၼ်ႉတီႈ၊ လၢႆးႁဵတ်း ၸိူင်ႉၼႆထုၵ်ႇမႅၼ်ႈယဝ်ႉ၊ ႁႂ်ႈမၼ်း ပဵၼ်လွင်ႈပိၵ်ႉပႅတ်ႈၼႃႈလိၵ်ႈပိုၼ်းၵဝ်ႇသေ မႃးပိုတ်ႇၼႃႈလိၵ်ႈပိုၼ်း မႂ်ႇ- ဝႃႈၼႆ။
ပၢင်ၵုမ်ဝၼ်းႁႅၵ်ႈၼႆႉ ပႃႇတီႇသိူဝ်ၽိူၵ်ႇ (SNDP) ၵႂႃႇၶဝ်ႈႁူမ်ႈၸွႆႈထႅမ်ၵၢၼ်ပၢင်ၵုမ် တင်းမူတ်းမီး 30 ပၢႆ၊ ၵူၺ်းၵႃႈ ဢၼ်ၵႂႃႇ ၶဝ်ႈႁူမ်ႈပၢင်ၵုမ်ပဵၼ်တၢင်းၵၢၼ် 3 ၵေႃႉ။ ၵူၼ်းၶဝ်ႈႁူမ်ႈပၢင်ၵုမ်တင်းမူတ်းမီး 200 ပၢႆ- ၼႆယဝ်ႉ။
ပၢင်ၵုမ်ၼႆႉ ဢမ်ႇပၼ်ၽူႈသိုဝ်ႇၶၢဝ်ႇၵႂႃႇဢဝ်ၶၢဝ်ႇ။ ပေႃးမိူဝ်ႈၽုၵ်ႈၶွတ်ႇယွတ်ႈပၢင်ၵုမ်ယဝ်ႉ ၸင်ႇၵွႆႈ ႁူပ်ႉထူပ်းၽူႈသိုဝ်ႇၶၢဝ်ႇ - ၶဝ်ဝႃႈၼင်ႇၼႆ။
Tags: News, Politic


text:
ယိုၼ်ယၼ်ယွၼ်းတၢင်ႇထိုင် RCSS/SSA လႄႈ SSPP/SSA မိူင်းၸိုင်ႈတႆး
ၶႃႈၶဝ်ပဵၼ်ၵေႃႉဢၼ်ၸွမ်းႁၼ်ၸႅင်ႈလီငၢမ်းလႄႈ ၸင်ႇလႆႈႁဵတ်းလိၵ်ႈၽိုၼ်တၢင်ႇထိုင် ၶွင်ႇသီႇဢဝ်ၶိုၼ်းၸိုင်ႈတႆးလႄႈ ပႃႇတီႇမႂ်ႇသုင်ၸိုင်ႈတႆး ၶႃႈဢေႃႈ ။
ဢၼ်ၸုမ်းယိပ်းၵွင်ႈ PSLF/TNLA ၶဝ်ပိုတ်ႇၼႃႈသိုၵ်း မိူင်းၸိုင်ႈတႆးပွတ်းႁွင်ႇၼႆႉ ပဵၼ်ပိုၼ်းႁၢႆႉလူင်လၢင်တႄႉယူႇယဝ်ႉ ။ လွင်ႈတၢင်းႁၢႆႉၶဝ်သမ်ႉ တင်ႈၸႂ်ပိုတ်းယိုဝ်း တပ်ႉၸုမ်းၸိူဝ်ႉၸၢတ်ႈၸိုင်ႈတႆး (RCSS/SSA) ဢမ်ႇၵႃး ယိူင်းဢၢၼ်းၽဵဝ်ႈမူၺ်ႉၵူၼ်းၶိူဝ်းတႆး ဝႃႈၼႆ ။ ၼႂ်းသူပ်းပၢၵ်ႇၵႂၢမ်းၶဝ်ဝႃႈ ဢမ်ႇၸႂ်ႈမိူင်းတႆးယဝ်ႉ ပဵၼ်မိူင်းလွႆယဝ်ႉ ဝႃႈၼႆ ။ လႆႈငိၼ်းမႃးၼႂ်းႁူသၵ်းသၵ်းယဝ်ႉ ။
ဢၼ်တူဝ်ထူပ်းမႃးတႄႉ လႆႈႁူႉႁၼ်ၸုမ်းၶဝ်တီႉၺွပ်းဢဝ်ၵႂႃႇၵူၼ်းပွၵ်ႈႁဵတ်းၵၢၼ် မတ်ႉပေႃႉထုပ်ႉ ဢဝ်ၵႂႃႇမိူၼ်ဝူဝ်းၵႂၢႆးသေ ဢမ်ႇမီးၶေႃႈတွပ်ႇထၢမ် ႁႂ်ႈယိုဝ်းတၢႆၵမ်းသိုဝ်ႈ ။ ဢၼ်ဢဝ်တၢႆၼၼ်ႉ ပဵၼ်ၵူၼ်းၶိူဝ်းတႆးလၢႆလၢႆ ။ ၸဝ်ႈမုၼ်ၸဝ်ႈၸၢင်းၵေႃႈၵူတ်ႇထတ်းၸႅတ်ႈထၢမ် ၺွပ်းၶင်ဝႆႉၼႂ်းမိုဝ်းၶဝ်။ ဢဝ်ၵူၼ်း / သူၼ် (ၸၢဝ်းၶိူဝ်းတႆး) ႁဵတ်းပဵၼ်တႃႈႁူဝ်ႉႁႄႉၵင်ႈတူဝ်ၶဝ်သေ ၶိုၼ်ႈၼႃႈသိုၵ်းတိုၵ်း (RCSS/SSA) ၼၼ်ႉ ႁူႉထိုင်ႁၼ်လႅင်းၸွမ်းလီလီယူႇ ။ ဢဝ်ၾႆးၸုတ်ႇႁိူၼ်းလူတ်ႉၵႃး ၊ လူတ်ႉၶိူင်ႈ ၊ ဢဝ်ၶူဝ်းၶွင်လၢႆလၢႆ ဢဝ်ၵူၼ်းတၢႆ ၊ လူလၢႆၼၢင်းလိင်းတႆး ၊ ၾႆးၸုတ်ႇဝၢၼ်ႈၵေႃႈ ပဵၼ်ၸုမ်း PSLF/TNLA ၼႆႉယဝ်ႉ ။
ယွၼ်ႉၵေႃႇၵၢၼ်မိူၵ်ႈမႂ်ၼႆႉသေ ၵူၼ်းမိူင်းတႆးပွတ်းႁွင်ႇ ၸဝ်ႈမုၼ်ၸဝ်ႈၸၢင်း ၵူၼ်းထဝ်ႈၵဝ်ႇၵႄႇမႄႈလုၵ်ႈဢွၼ်ႇ လုၵ်ႈႁဵၼ်းမေႃသွၼ် ၵူၼ်းယိင်း ၊ ၸၢႆး ၊ ပတ်းပိုၼ်ႉတင်းသဵင်ႈ ဢွၼ်ၵၼ်ၶၢႆႉပၢႆႈထိုင်မိူင်းလူင် ၊ မိူင်းၵုတ်ႈ ၊ မိူင်းမိတ်ႈ ၊ မိူင်းငေႃႉ ၊ ၵျွၵ်ႉမႄး ၊ သမ်ႉပေႃးၸွတ်ႇၵႂႃႇ မူတ်းယဝ်ႉ ။ ၼပ်ႉသွၼ်ႇဢၢၼ်ႇတူၺ်းၵူၼ်းပၢႆႈၽေးမီးပဵၼ်ၵႂႃႇသမ်ႁဵင်ပၢႆ ၵႂႃႇယဝ်ႉ ။ ဢၼ်ၵိုတ်းၶမ်ဝႆႉၼႂ်းၼႃႈတီႈသိုၵ်းပလွင်ႈၶဝ်ၵုမ်းၵမ်ဝႆႉၼၼ်ႉ မီးထႅင်ႈတင်းၼမ် ။ ဢမ်ႇၸၢင်ႈၶၢႆႉပၢႆႈဢွၵ်ႇမႃးလႆႈ ။ ၵမ်ႈၽွင်ႈပၢႆႈမႃးၵၢင်ၶမ်ႈ ၵၢင်ၶိုၼ်း လူတ်ႉၵႃးမႃးပိၼ်ႈၸွမ်းတၢင်းသေ မၢတ်ႇၸဵပ်းလူႉတၢႆ ၵွပ်ႈမၼ်းၵေႃႈမီးယဝ်ႉ ။ ႁိူၼ်းဢမ်ႇမီးၵူၼ်းပႂ်ႉၸိူဝ်းၼၼ်ႉ တင်ႈၸႂ်ႁဵတ်းႁွတ်းလူင်ၵႂႃႇ ၽဵဝ်ႈၵိၼ်ၽဵဝ်ႈဢဝ် ယႃႉတဝ်လူႉလႅဝ်ၵႂႃႇမူတ်းယဝ်ႉ ။
ယိူင်းဢၢၼ်း တၢင်းႁဵတ်းၶဝ်ၼႆႉ တင်ႉႁူဝ်တေႃႇၵူၼ်းၶူဝ်းတႆးတင်းသဵင်ႈသေ ဢဝ်တၢႆလူလၢႆ ၽဵဝ်ႈမူၺ်ႉယႃႉလႅဝ်ၵႅဝ်မိူင်းတႆး ႁႂ်ႈပေႃးၸူမ်ႁၢႆၵႂႃႇမူတ်းယဝ်ႉ ။ လိူင်ႈပဵၼ်ၸိူဝ်းၼႆႉ တႄႇမႃးပီ 2015 ၸမ်သဵင်ႈ တေႃႇထိုင်ယၢမ်းလဵဝ် ။
ယွၼ်ႉၼၼ်လႄႈ ၼင်ႇႁိုဝ်လိၵ်ႈလၢႆးၽႃႇသႃႇ သႃသၼႃ ၽႅၼ်ႇလိၼ် ၶိူဝ်းၵူၼ်းယႃႇၸူမ်ႁၢႆ ၵိုတ်းပိုၼ်းႁၢႆႉလူင်ၼၼ်ႉ ပိုင်ႈဢိင်ဢဝ် တၢင်းႁူႉႁၼ် ဢဵၼ်ႁႅင်းလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ပႃႇတီႇမႂ်ႇသုင်ၸိုင်ႈတႆး (SSPP/SSA) သွင်ၽၢႆႇသွင်ၸုမ်း ႁူမ်ႈမိုဝ်းၶွၼ်ႈႁႅင်းၵၼ်သေ ၽုတ်းဢွၵ်ႇပၼ်ၸုမ်းၸၢဝ်းၶိူဝ်းၵူၼ်းႁဝ်း ၶၼ်ၶၼ်ဝႆးဝႆးသေၵမ်း ။ လူလွမ်ပႂ်ႉပႃးဢႃယု ၶူဝ်းၶွင် ၽႅၼ်ႇလိၼ် ၶိူဝ်းၵူၼ်းတႆး ၽႂ်းၽႂ်း ၽၢႆၽၢႆသေၵမ်း ။
တပ်ႉၸုမ်းၸိူဝ်ႉၸၢတ်ႈၸိုင်ႈတႆး ႁူမ်ႈၶွၼ်ႈၵၼ်သေ ဢဝ်တီႈယူႇပၵ်းသဝ်းမၼ်ႈၵိုမ်း ၼိူဝ်ၽႅၼ်ႇလိၼ်မိူင်းၸိုင်ႈတႆး ၶၼ်ၶၼ်ဝႆးဝႆးသေၵမ်းၶႃႈ ။
ၵေႃႉတူဝ်ထူပ်းပိုၼ်ႉတီႈ
ပွတ်းႁွင်ႇ/ မိူင်းၸိုင်ႈတႆး
ဝၼ်းတီႈ 16/02/2016


text:
ပလိၵ်ႈမၢၼ်ႈလႄႈၾၢႆႇၽဵဝ်ႈမူၺ်ႉယႃႈမဝ်းၵမ် ဝဵင်းတႃႈၶီႈလဵၵ်း တီႉၺွပ်းၵူၼ်းၵႃႉယႃႈလႄႈ ယိုတ်းလႆႈယႃႈမဝ်းၵမ်တင်းၼမ် ။
သိုဝ်ႇထႆးပိုၼ်ၽၢဝ်ႇဝႃႈ – မိူဝ်ႈဝၼ်းတီႈ20/12/2016 ၸဝ်ႈၼႃႈတီႈပလိၵ်ႈၾၢႆႇ ၽဵဝ်ႈမူၺ်ႉယႃႈမဝ်း ၵမ်လႅၼ်လိၼ်တႆး-ထႆး ဝဵင်းတႃႈၶီႈလဵၵ်း လူင်းၵူတ်ႇထတ်းႁူင်းၵဵပ်းၶွင်တီႈၼိုင်ႈ ၼႂ်းဝဵင်းတႃႈၶီႈလဵၵ်း သေ တီႉၺွပ်းလႆႈၵူၼ်းၵႃႉယႃႉ7ၵေႃႉ၊ၸၢႆး5ၵေႃႉယိင်း2ၵေႃႉ ။
လွင်ႈၵူတ်ႇထတ်းၵမ်းၼႆႉယိုတ်းလႆႈယႃႈၽွင်ၶၢဝ် 141တႅင်ႈ၊ၽွင်ယႃႈမႃႉ 27 ၵီႊလူဝ်ႊ၊ၶိူင်ႈၸႂ်ႉၶူဝ်း တိုဝ်းတႃႇႁဵတ်းယႃႈ၊ၵွင်ႈ AK47- 5လဝ်း၊ၵွင်ႈM16 1လဝ်းဢိၵ်ႇမၢၵ်ႇၵွင်ႈၸိူဝ်းၼႆႉ ။
ၸိူင်ႉၼၼ်ၼင်ႇၵဝ်ႇ တၢင်းၸိုင်ႈတႆးပွတ်းၸၢၼ်း ၸႄႈဝဵင်းလွႆလႅမ်ၵေႃႈ ၸဝ်ႈၼႃႈတီႈ တီႉၺွပ်းလႆႈ ယႃႈမႃႉ 7,000 မဵတ်ႉၺွပ်းလႆႈၵူၼ်း 2ၵေႃႉဝႃႈၼႆ ။


text:
ပႃႇတီႇသိူဝ်ၽိူၵ်ႇ လူင်းပိုၼ်ႉတီႈႁူပ်ႉထူပ်း ၵူၼ်းမိူင်း မိူင်းသူႈ တႃႇပေႉပၢင်လိူၵ်ႈတင်ႈသွမ်ႈ၊ တႃႇတွင်ႈ ထၢမ်သဵင်ႁူဝ်ၸႂ်ၵူၼ်းမိူင်း ၸဵမ်ၸိူဝ်းၼႆႉ။
ဝၼ်းတီႈ 10/03/2017 ၶၢဝ်းယၢမ်း 12:30-15:00 မူင်း ပႃႇတီႇသိူဝ်ၽိူၵ်ႇ (SNDP) လူင်းသူၼ်းတုမ် ပေႃႈမႄႈပီႈၼွင်ႉၵူၼ်းမိူင်း တႃႇတေထိုင်မႃး ပၢင်လိူၵ်ႈတင်ႈသွမ်ႈ ႁူဝ်လိူၼ်ဢေႊပရိူဝ်ႊ ပီ 2017 တီႈ ဝၢၼ်ႈၼႃးပေ၊ ဢိူင်ႇၼမ်ႉတွင် ၸႄႈဝဵင်းမိူင်းသူႈ ၸိုင်ႈတႆး ပွတ်းၸၢၼ်း ဝႃႈၼႆ။
ၸၢႆးဢွင်ႇမိၼ်ႉၶၢႆႇ ၽူႈၼမ်းၼႂ်း ပႃႇတီႇသိူဝ်ၽိူၵ်ႇ ၸႄႈဝဵင်းမူႇၸႄႈ လၢတ်ႈဝႃႈ “ ႁဝ်းၶႃႈတေလူင်း ပိုၼ်ႉတီႈႁူပ်ႉထူပ်းပေႃႈမႄႈပီႈၼွင်ႉၵူၼ်းမိူင်းႁဝ်းၶႃႈတႄႉ တႄႇဢဝ် ဝၼ်းတီႈ 26/02/2017 မႃး။ ၼႂ်းၸႄႈဝဵင်းၵေးသီးတႄႉ ႁဝ်းၶႃႈလႆႈလူင်းပိုၼ်ႉတီႈႁူပ်ႉထူပ်းပေႃႈမႄႈၵူၼ်းမိူင်း ယၢမ်းတွၼ်ႈ ၵၢင်ၶမ်ႈ၊ ယွၼ်ႉဝႃႈ တွၼ်ႈၵၢင်ဝၼ်း ပီႈၼွင်ႉၵူၼ်းမိူင်းႁဝ်းဢမ်ႇတူဝ်ႈတၼ်းၵၼ်” ဝႃႈၼႆ။
ၼႂ်းပႃႇတီႇသိူဝ်ၽိူၵ်ႇ ၽူႈတေၶဝ်ႈၶႅင်ႇသၽႃးၵူၼ်းမိူင်း ပဵၼ်ၼၢင်းၶမ်းယဵၼ်ႇဢွင်ႇ၊ ၸႄႈမိူင်း မၢႆၼိုင်ႈ ပဵၼ်ၸၢႆးပႃႉထုၼ်း၊ မၢႆသွင်ပဵၼ် ၼၢင်းၸၢမ်ဢူး ၸဵမ်ၸိူဝ်းၼႆႉ။
လိူဝ်ၼၼ်ႉ ၼႂ်းၸႄႈဝဵင်းၵေးသီးသမ်ႉ ၽူႈတႅၼ်းသၽႃးၵူၼ်းမိူင်း ပဵၼ်ၼၢင်းတိၼ်ႇဢူး ၸႄႈမိူင်းမၢႆ ၼိုင်ႈ ပဵၼ် ၼၢင်းၼူၺ်းၼူၺ်း မၢႆ 2 ပဵၼ်ၼၢင်းမွၼ်းဢွင်ႇ။ တီႈဝဵင်းၵဵင်းတုင် ၽူႈတႅၼ်းသၽႃး ၶဵတ်ႇလိူၵ်ႈတင်ႈမၢႆသွင် ပဵၼ်ၻွၵ်ႊတိူဝ်ႊၸၢႆးယွတ်ႈႁွင် တေၶဝ်ႈၶႅင်ႇ။
လုၵ်ႈၸုမ်းပႃႇတီႇသိူဝ်ၽိူၵ်ႇ(SNDP) တႄႉ မူႇၸႄႈ၊ ၵူတ်ႉၶၢႆ၊ ၵျွၵ်ႉမႄး၊ သီႇပေႃႉ/ၼမ်ႉလၼ်ႈ၊ တူၼ်ႈတီး၊ မိူင်းပၼ်ႇ၊ မိူင်းသၢတ်ႇ၊ မိူင်းၽျၢၵ်ႈ၊ တႃႈၶီႈလဵၵ်း လႆႈႁူမ်ႈၵၼ် လူင်းသူၼ်းတုမ်။
ၼႂ်းပိုၼ်ႉတီႈၼႆႉ လိူဝ်သေပႃႇတီႇသိူဝ်ၽိူၵ်ႇ၊ ႁူဝ်သိူဝ်ယဝ်ႉ တေလႆႈၶႅင်ႇၵၼ်- ၶဝ်ယင်းတေလႆႈၶႅင်ႇပႃး ပႃႇတီႇၼူၵ်ႉယုင်း၊ ပႃႇတီႇသၢင်ႇသီႈ ဝႃႈၼႆ။


text:
သိုၵ်းမၢၼ်ႈ လၢႆတပ်ႉၵွင်၊ ပႃးတင်း ႁိူဝ်းဝိၼ် ၶွၼ်ႈႁႅင်းၵၼ် လေႃႇတိုၵ်းသိုၵ်းလွႆ (တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း) TNLA ၸိူဝ်းတူင်ႉၼိုင် ပၵ်းသဝ်း ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ လႄႈ သွင်ၾၢႆႇလႆႈပဵၼ်ပၢင်တိုၵ်းၵၼ် တင်းဝၼ်း။
ဝၼ်းတီႈ 28/3/2017 တပ်ႉသိုၵ်းလူင်ပွင်ၸိုင်ႈသိုၵ်းမၢၼ်ႈ ဢဝ်ႁႅင်းသိုၵ်း တပ်ႉၵွင် ၶလရ 503 တင်းၶလရ 506 လေႃႇတိုၵ်း သိုၵ်းလွႆ TNLA ဢၼ်တူင်ႉၼိူင်ယူႇၼႂ်းၸႄႈဝဵင်းၵျွၵ်ႉမႄး ဢိူင်ႇပၢင်ဝူဝ်းလူင် ဝၢၼ်ႈၼမ်ႉၶုမ်ႇ။ ၾၢႆႇသိုၵ်းလွႆသမ်ႉ ပဵၼ် တပ်ႉၵွင် 717 လႄႈတပ်ႉၵွင် 666 ႁပ်ႉတိုၵ်း။
ၾၢႆႇသိုၵ်းလွႆ ပိုၼ်ၽၢဝ်ႇဝႃႈ ပၢင်တိုၵ်းလႆႈပဵၼ် တင်ႈတႄႇ ၵၢင်ၼႂ် 8 မူင်း ထိုင်ဝၢႆးဝၼ်း 1 မူင်း။ ၾၢႆႇသိုၵ်း လူင်ပွင်ၸိုင်ႈ မၢၼ်ႈ လႆႈၸႂ်ႉႁိူဝ်းဝိၼ်မႅင်းမီႈ 2 လမ်း ၸွႆႈယိုဝ်း – ဝႃႈၼႆ။
“ပၢင်တိုၵ်း ပဵၼ်တင်ႈတႄႇၵၢင်ၼႂ် တေႃႇထိုင်ဝၢႆးဝၼ်းၵေႃႈ ဢမ်ႇယဵၼ်၊ ၵူၼ်းမိူင်းၵေႃႈ ၵူဝ်ႁႄပၢႆႈလၢႆႁူး လၢႆတၢင်း။ မိူဝ်ႈဝၢႆးဝၼ်းၼၼ်ႉ သိုၵ်းမၢၼ်ႈ သူင်ႇႁိူဝ်းဝိၼ်မႃးၸွႆႈယိုဝ်းလႄႈ သိုၵ်းလွႆ လႆႈထွႆဢွၵ်ႇ ထုင်ႉဝၢၼ်ႈၼမ်ႉၶုမ်ႇ သေ ဢဝ်ပၢင်တိုၵ်း ယဵၼ်ၵႂႃႇဢေႃႈ” – ၼႆ ၸၢႆးဢၢႆႈၸွႆး ၼုမ်ႇၼႂ်းပိုၼ်ႉတီႈ လၢတ်ႈ။
ဢိူင်ႇပၢင်ဝူဝ်းလူင်၊ ထုင်ႉမိူင်းလူင် ၊ တူင်ႇဝဵင်းၵျွၵ်ႉမႄး တီႈဢၼ်သိုၵ်းလွႆ တင်းသိုၵ်းမၢၼ်ႈ ပဵၼ်ပၢင်တိုၵ်းၵၼ်ၼႆႉ တပ်ႉၸုမ်း 612 တပ်ႉသိုၵ်းၸိုင်ႈတႆး SSPP/SSA ၵေႃႈ ၵုမ်းၵမ် ၵႂႃႇမႃးတူင်ႉၼိုင်။
ႁွင်ႈၵၢၼ်ၶၢဝ်ႇၾၢႆႇသိုၵ်းတဢၢင်းပိုၼ်ၽၢဝ်ႇဝႃႈ ယွၼ်ႉပိူဝ်ႈၾၢႆႇသိုၵ်းမၢၼ်ႈမီးလွင်ႈတၢႆဝၢတ်ႇလူႉသုမ်းၼမ်လႄႈ လႆႈဢဝ်ႁိူဝ်းဝိၼ်တိုၵ်းမႃးၸွႆႈၼႆသေတႃႉ လွင်ႈတၢႆဝၢတ်ႇလူႉသုမ်းတင်းသွင်ၾၢႆႇၼႆႉ ယင်းပႆႇလႆႈႁူႉတႅတ်ႈတေႃး။
ၼႂ်းၸႄႈဝဵင်းၵျွၵ်ႉမႄး ၾၢႆႇႁွင်ႇတၢင်းၵႃး ဝဵင်းလိူဝ်ႇ၊ ၼွင်ၶဵဝ်၊ ၵျွၵ်ႉမႄး ၵႂႃႇလႃႈသဵဝ်ႈ ၼၼ်ႉ မီးၸုမ်းသိုၵ်းမၢၼ်ႈ၊ သိုၵ်း RCSS/SSA ၊ သိုၵ်းSSPP/SSA ၊ သိုၵ်း TNLA ၵႂႃႇမႃးတူင်ႉၼိုင် လႄႈ ၼွၵ်ႈသေ သိုၵ်းလွႆ တင်းသိုၵ်းမၢၼ်ႈ ၵႆႉပဵၼ် ပၢင်တိုၵ်းၵၼ် ၼၼ်ႉ သိုၵ်းလွႆ တင်းသိုၵ်း RCSS/SSA ၵေႃႈ ၵႆႉၵႆႉပဵၼ်ပၢင်တိုၵ်းၵၼ်သေဢမ်ႇၵႃး မိူဝ်ႈႁူဝ်လိူၼ် ၾႅပ်ႊၿိဝ်ႊရီႊ ဝၼ်းတီႈ 5 ၼၼ်ႉၵေႃႈ သိုၵ်းလွႆ ငွႆးယိုဝ်း တပ်ႉသိုၵ်းၸိုင်ႈတႆး SSPP/SSA လႄႈ သွင်ၾၢႆႇ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း။ ႁၢၼ်ႉတေႃႇယၢမ်းလဵဝ် ပၼ်ႁႃယင်းပႆႇယဝ်ႉပႆႇတူဝ်ႈ – ဝႃႈၼႆ။


text:
SMALLROCKMAN
I m quiet small man but still wanna rock with you "All ROCKER"
Tuesday, November 1, 2011
လွင်ႈၶမ်ၸႂ် ............................... ၶမ်ၸႂ်လၢႆလွင်ႈၼႃႈ ၵူၺ်းမိူဝ်ႈၼႆႉတေ ယွၼ်ႉမၼ်းမႃးၶမ်တီႈႁူဝ်ၸႂ် လႄႈ ယွၼ်းလၢတ်ႈလွင်ႈ ႁူဝ်ၸႂ်ဢွၼ်တၢင်းၵႂႃႈ။ ဢၼ်ၶမ်ၸႂ်ၼၼ်ႉၵေႃႈ ပဵၼ်လွင်ႈ Felling (ယွၼ်ႉပိူဝ်ႈဢမ်ႇႁူႉ ၵႂၢမ်းတႆးႁဝ်းတေတႅမ်ႈဝႃႈၸိူင်ႉႁိုဝ် ႁႂ်ႈမၼ်းလီထွမ်ႇၼႂ်းႁူ လႄႈယွၼ်းတႅမ်ႈ ပဵၼ် English)။ Felling ဢၼ်ၼႆႉ ၶႃႈဢမ်ႇယၢမ်ႈလႆႈ ပဵၼ်မႃး လၢႆပီၼႃႈယဝ်ႉ။ ၼၼ်ႉတေႉ မိူၼ်ႁဝ်းလၵ်ႉ ႁၵ်ႉၽႂ်မၢင်ၵေႃႉ သေဢမ်ႇၸၢင်ႈလၢတ်ႈ (ႁိုမ်း ယႃႇလၢတ်ႈၼႃႉဝႃႈပီႈၼွင်ႉ ၽူႈဢၢၼ်ၵေႃႈပဵၼ်)။ ဢဝ်ၶႃႈလႃႈ ပေႃးမႃးလၢတ်ႈလွင်ႈၼႆႉၵေႃႈ တိုၼ်းတေမီး သိူဝ်းၸႂ်လႄႈ ၶၢၼ်ၸႂ်ၼႆႉ ၸွင်ႈတေ ထဵင်ၶႃႈႁႃႉ?။ သိူဝ်းၸႂ်မိူဝ်ႈႁဝ်းႁၼ် ၵူၼ်ႈၵေႃႉၼၼ်ႉ သိူဝ်းၸႂ် ၸွမ်းႁဝ်း ၵူၺ်းၼႃႇၶၢၼ်ၸႂ် မိူဝ်ႈႁဝ်း ႁၼ်ၶဝ် သိူဝ်းၸႂ် ၸွမ်းၵေႃႉၶဝ် ႁၵ်ႉ (ဢမ်ႇၼၼ်ၵေႃႈ လႆႈၸႂ်)။ မၼ်းလီတီႈႁဝ်း လႆႈသိူဝ်း ၸႂ်သေတႃႉ မၢင်ပွၵ်ႈမႃးဝူၼ်ႉ ယဝ်ႉၵေႃႈ ဝူၼ်ႉထႅင်ႈယဝ်ႉၵေႃႈ ဝူၼ်ႉထႅင်ႈ ဝႃႈ ၸွင်ႈၸႂ်ႈ လွင်ႈသိူဝ်းၸႂ် တေႉတေႉႁႃႉ ၼႆၼၼ်ႉၼႃႇ။ မၢင်ပွၵ်ႈတိုၵ်ႉႁႃတေ ႁၼ်ၶဝ်သိူဝ်းၸႂ် ႁၵ်းၶဝ်ယူႇ ပေႃးမီး သဵင် Phone ၶဝ်လင်သေ ႁၼ် ၶဝ်ၼႃႈပိူင်ႈ ၵေႃႈ လႆႈၸဵပ်းၸႂ်ထႅင်ႈယဝ်ႉဝႃႈ။ မၢင်ပွၵ်ႈတိုၵ်ႉလၢတ်ႈတေႃႇလီလီယူႇ ပေႃးၵေႃႉဢၼ် ၶဝ်ႁၵ်ႉ မႃးၵေႃႈ ပေႃးလႆႈႁူႉတူဝ်သေ လႆႈၵိုတ်းၵႂၢမ်းလၢတ်ႈ ဢၼ်ၶႆႈလၢတ်ႈၼၼ်ႉယဝ်ႉဝႃႈ။ ဢၼ်ၸဵပ်းလိူဝ်ၸႂ် ၼၼ်ႉတေ ပေႃးၶဝ်ႁၢႆၵႂႃႇ ၸွမ်းၵၼ် ၼိုင်ႈၵမ်းၼၼ်ႉယဝ်ႉဝႃႈ။ မၼ်းမိူၼ် မီးလဵၵ်းလႅမ်လႅင် (ယွၼ်ႉတၢမ်ၾႆးမႆႈမႆႈ) ၼၼ်ႉ ၸီးသႂ်ႇဢူၵ်းၸဝ်ႈၵဝ်ႇသေ ၼၵ်းမိူၼ်မၵ်ႇႁိၼ်ၵွၼ်ႈၼိုင်ႈ မႃးၶမ်ယူႇတီႈ လွတ်ႇလူမ်းႁၢႆၸႂ် လႄႈ မိူၼ်ႁၢႆၸႂ်ယၢပ်ႇဝႆႉ။ သမ်ႉထႅင်ႈ ဢၼ်ၼို်င်ႈ ႁူဝ်ၶဝ်ႇဢွၼ်ႇ မိုဝ်ႈဢူၼ်ႈသေဢမ်ႇၶႆႈ လၢတ်ႈသင် ႁဵတ်းသင် သေ ၼင်ႈလူင်းၵႂႃႇႁဵတ်းၼၼ်ၵူၺ်းယဝ်ႉ။ ပေႃးလၢတ်ႈလွင်ႈၼႆႉတေႉ လၢတ်ႈ သိပ်းဝၼ်းၵေႃႈ ဢမ်ႇယဝ်ႉသေပွၵ်ႈ။
ပေႃးၸဵပ်းမႃးၼမ်ၼႃႇၵေႃႈ ၸၢင်ႈတေႁဵတ်းႁိုဝ် လိူဝ်သေ ၵႂႃႇႁႃဢူပ်ႇ ၵူၼ်းၵေႃႉဢၼ်ၸၢင်ႈပၼ် တၢင်းႁၼ်ထိုင် လႆႈ။ တၢင်းႁၼ်ထိုင်ၸိူဝ်းလႆႈမႃးၼၼ်ႉၵေႃႈ မၢင်ပွၵ်ႈလီ မၢင်ႇပွၵ်ႈႁၢႆႉ ၵူၺ်းၵႃႈ မီးပွၵ်ႈၼိုင်ႈ တၢင်းႁၼ်ထိုင်ဢၼ်ၼိုင်ႈ ႁဵတ်းႁႂ်ႈၶႃႈမီးႁႅင်းၸႂ်သေ လိုမ်းမၼ်းလႆႈ ပဵၼ်ပွၵ်ႈ ပဵၼ်ပွၵ်ႈၼၼ်ႉတေႉ ယိူင်းမၢႆဢၼ်ၶႆႈပဵၼ် လႄႈ ယိူင်းမၢႆႇ တွၼ်ႈတႃႇ ၸိူဝ်ႉၶိူဝ်းၵူၺ်း။ (ဢိုမ်း........ယိူင်းမၢႆၶႃႈတေႉၵေႃႈ ၶႆႈပဵၼ်ၽူႈလဵၼ်ႇ Guitar ၶႅၼ်ႇၶႅၼ်ႇ ယိူင်းမၢႆတွၼ်ႈတႃႇၸိူဝ်ႉၶိူဝ်းၵေႃႈ တႃႇႁႂ်ႈပီႈၼွင်ႉၸိူဝ်ႉၶိူဝ်းႁဝ်း မီးတၢင်းႁူႉလႄႈပၺႃႇ တဵမ်ႈထူၼ်ႈ တွၼ်ႈတႃႇတေ မီးသုၼ်ႇလႆႈလွတ်ႈလႅဝ်း)။ မၼ်းလၢတ်ႈထႅင်ႈဝႃႈ ပေႃးႁဝ်းႁၼ်ယိူင်းမၢႆႇဢၼ်ႁဝ်းၶႆႈၵႂႃႇ ၼႆ လွင်ႈတၢင်းယၢပ်ႇၽိုတ်ႇ လႄႈ Felling ဢၼ်လႆႈႁူပ်ႉၺႃႇၼၼ်ႉ တေပဵၼ်လွင်ႈလဵၵ်ႉလဵၵ်ႉ ၵႂႃႇယဝ်ႉ ၼႆဝႃႇ။ မၼ်းၵေႃႈမႅၼ်ႈတေႉမႅၼ်ႈဝႃႈ ဢဝ်မႃးဝူၼ်ႉမိူဝ်ႈလႂ်ႇၵေႃႈ မီးႁႅင်းၸႂ်မႃးတိၵ်းတိၵ်း။ မိူၼ်ၼင်ႇၵူႈဝၼ်းၼႆႈၵေႃႈ ၵမ်ႉၼမ်ႉထူမ်ႈ ၵမ်ႉၾၢႆးမႆႈ ၵမ်ႉလိၼ်လူမ်ႇ ၵမ်ႉဢိင်ႇသၼ်ႇ ၵမ်ႉၽိတ်းၵၼ် ၼႂ်းမိူင်းတႆးၵေႃႈ ၺႃႇတၢင်းယၢပ်ႇၽိုတ်ႇပေႃးဢမ်ႇၼပ်ႉလႆႈ။ ၵူၺ်း Felling လႄႈတၢင်းယၢပ်ႇၽိုတ်ႇ ဢၼ်ၶႃႈၺႃးၼၼ်ႉ ပဵၼ်မႅင်းလႅင်ၵႂႃႇယဝ်ႉဝႃႈ။ ၵူၺ်းၵႃႈ Felling ဢၼ်လႆႈၺႃးၼၼ်ႉၵေႃႈ မၼ်းတေဢမ်ႇႁၢႆလႆႈၼင်ႇၵဝ်ႇ ယွၼ်ႉပိူဝ်ႈဝႃႈ လၵ်ႉႁၵ်ႉၼႆႇၶႃႈလႄႈ မၢင်ဝၼ်းၵေႃႈသိူဝ်း မၢင်ဝၼ်းၵေႃႈ တုၵ်ႉ သေတႃႇ တုၵ်ႉၼၼ်ႉၵေႃႈဢမ်ႇပဵင်းလႆႈ တၢင်းယၢပ်ႇၽိုတ်ႇ ၸိူဝ်းပီႈၼွင်ႉတႆး ႁဝ်းထူပ်းယူႇၼၼ်ႉ ၼေႃႈ။ ဢေႃႈမီးၵၢၼ်ဢိတ်းၼိုင်ႈ တေၵႂႃႇယဝ်ႉၶႃႈ။
ယိၼ်းၸူမ်းတီႈမႃးဢၢၼ်ႇ ( ဝႃႈလႃးၵေႃႈ ဢမ်ႇမီးၽႂ်ဢၢၼ်ႇႁႃႉတေႃႈဝႃႈ)
Friday, January 9, 2009
ပီမႂ်ႇ လႄႈ ပၢႆးဝူၼ်ႉမႂ်ႇ
မႂ်ႇသုင်ပီမႂ်ႇၶႃႈပီႈၼွင်ႉႁဝ်းၶဝ်၊ ဝႃႈလႃးၵေႃႈဢမ်ႇမီးၽႂ်မႃးဢၢၼ်ႇယဝ်ႉႁႃႉတေႃႈ။ ၵူၺ်းပဵၼ်သင်ၵေႃႈယဝ်ႉၶႃႈတေသိုပ်ႇတဵမ်ႈ ပလွၵ်ႉၶႃႈၶိုၼ်း (ယွၼ်ႉၶႃႈလႆႈလိုဝ်ႈမၼ်း ၵႂႃႇပဵၼ် ပီပၢႆယဝ်ႉ)။ ဝၼ်းၼႆႉတေႉဢမ်ႇမီးသင်လၢၵ်ႇလၢႆးၼင်ႇၵဝ်ႇ ၵေႃႈမီးၶၢဝ်းယၢမ်းလိူဝ်ဢိတ်းၼိုင်ႈလႄႈ မႃးတဵမ်ႈပဵၼ်ပွၵ်ႈၵမ်းဢွၼ်တၢင်း။ ပူၼ်ႉမႃးၶၢဝ်းတၢင်း ၼိုင်ႈပီၼႆႉ မၼ်းဝႆးတွၼ်ႈတႃႇၶႃႈတေႉယဝ်ႉဝႃႈ ဢမ်ႇတၼ်းႁူႉသင်သေမူတ်းၵႂႃႇလၢႆလၢႆၼၼ်ႉယဝ်ႉ။ ပေႃးၶုပ်းၸႂ်လႆႈၵေႃႈပေႃးမူတ်း ႒႐႐႘ ၵႂႃႇယဝ်ႉၼႃႇ။ ပီ ႒႐႐႙ ၼႆႉ တေပဵၼ်သင်ထႅင်ႈၵေႃႈဢမ်ႇႁူႉ ။ ႁူႉၵေႃႈဢမ်ႇၶႆႈႁူႉၼင်ႇၵဝ်ႇ ၊ (ၶႆႈႁူႉဢမ်ႇလႆႈၼင်ႇၵဝ်) ယွၼ်ႉပိူဝ်ႈဝႃႈပေႃးႁဝ်းႁူႉၼႆၸႂ်တေသုၵ်ႉသၵ်ႉၸွမ်းမၼ်း။ ပေႃးပဵၼ်လွင်ႈလီ တေႉဢမ်ႇၵႃႈႁိုဝ် ပေႃးပဵၼ်လွင်ႈႁၢႆႈၼႆတေႉ ၼၼ်ႉယဝ်ႉတေဝူၼ်ႉၸွမ်းမၼ်းသေ သုၵ်ႉသၵ်ႉၸႂ်ဝႆႉတိၵ်းတိၵ်းၼၼ်ႉ ႉ။ ၵူၼ်းႁဝ်းၵမ်ႉၼမ်ၼႆႉ တေဝူၼ်ႉၸွမ်းလွင်ႈ ဢၼ်ပႆႇပဵၼ်သေ သုၵ်ႉသၵ်ႉၸႂ်ဝႆႉထႃႈ (ၵူၼ်းၵမ်ႉၼမ်ၼၼ်ႉၵေႃႈပႃးၶႃႈၵေႃႈၼိုင်ႈ)။ ဝူၼ်ႉတႃႇတၢင်းၼႃႈၼႆႉၵေႃႈလီ ၵူၺ်းၵႃႈယႃႇပေဝူၼ်ႉပႃးလွင်ႈယၢပ်ႇၽိုတ်ႇ (ဢမ်ႇပွင်ႇၸႂ်ယဝ်ႉၶႃႈယူဝ်ႉ) ပေႃးသပ်းလႅင်းၼႆၵေႃႈ မိူၼ်ၼႆႁဝ်းတေၵႂႃႇၵၢတ်ႇမိူဝ်ႈၽုၵ်ႈၼႆႇၵွၼ်ႇ ႁဝ်းဝူၼ်ႉဝႃႈႁဝ်းတေဢဝ်သင်ၵႂႃႇၶၢႆတီႈၵၢတ်ႇ ႁဝ်းတေ ႁၢင်ႈႁႅၼ်း လေႃႈႁဝ်းဝႆႉၸိူင်ႉႁိုဝ် လႄႈ ႁဝ်းတေသိုဝ်ႉသင်မႃးၶိုၼ်းၼႆတေႉ ပဵၼ်တၢင်းဝူၼ်ႉဢၼ်လီယူႇ ၵူၺ်းၵေႃႈပေႃးဝူၼ်ႉဝႃႈ ပေႃးၵဝ်ၵႂႃႇၵၢတ်ႇယဝ်ႉ ပေႃးၶွင်ဢၼ်တေၵႂႃႇၶၢႆႇ ၼၼ်ႉဢမ်ႇၶၢတ်ႇတေႁဵတ်းႁိုဝ် ၵမ်ႉမႃးပေႃးၵႂႃႇသမ်ႉၵူဝ်ၶွင်ဢၼ်ဢဝ်ၵႂႃႇၼႆႉဢမ်ႇပေႃးယူဝ်ႉ ဢမ်ႇၼၼ်ၵေႃႈ ၵမ်ႉၶူဝ်းၶွင်ဢၼ်ႁဝ်းတေသိုဝ်ႉမႃးၼၼ်ႉမၼ်းၵႃႈၼႃႇ ၼႆတေႁဵတ်းႁိုဝ် ၸႃႉၵႂႃႇၸိူဝ်းၼႆႉ တေႉဢမ်ႇပေႃးလီဝူၼ်ႉယဝ်ႉၶႃႈ။ ဝူၼ်ႉဢမ်ႇဝူၼ်ႉၵေႃႈမၼ်းမိူၼ်ၵၼ်ၵူၺ်း။ ႁဝ်းဝူၼ်ႉၵေႃႈမၼ်းတိုၼ်းတေပဵၼ်ယူႇယဝ်ႉဝႃႈ။ ဢမ်ႇဝူၼ်ႉၵေႃႈမၼ်းတိုၼ်းတေပဵၼ်ယူႇယဝ်ႉဝႃႈ (ပဵၼ်ဢၼ်ဝႃႈၼႆႉပဵၼ်ဢၼ်တီႈမၼ်းၶႆႈပဵၼ် ၽႂ်ႇဢမ်ႇႁူႉလႆႈဝႃႈမၼ်းတေပဵၼ်ဢီႈသင်)။
ယွၼ်ႉၼၼ် ၽႂ်မႃးဢၢၼ်ႇၺႃးၵေႃႈ မိူဝ်းဢဝ်မိုဝ်းတၢင်းႁူဝ်သေဝူၼ်ႉတူၺ်းဝႃႈ ႁဝ်းထုၵ်ႇလီဝူၼ်ႉဢီႈသင် လႄႈ ႁဝ်းထုၵ်ႇလီလၢတ်ႈဢီသင်ၼႆႇဢွၼ်တၢင်း ၵွၼ်ႇႁဝ်း တေလၢတ်ႈ တေႁတဵတ်း လႄႈ တေဝူၼ်ႉ ယွၼ်ႉပိူဝ်ႈဝႃႈ မၢင်လွင်ႈၼႆႉ ႁဝ်း လၢတ်ႈ ႁဝ်းႁဵတ်း ႁဝ်းဝူၼ်ႉၵႂႃႇၵေႃႈ မၼ်းတေဢမ်ႇမီးၽွၼ်းလီသင် တွၼ်ႈတႃႇတူဝ်ၸဝ်ႈ ၵဝ်ႇလႄႈ ၵူၼ်းတၢင်းၼမ်။ ယွၼ်ႉၼၼ်ပၼ်ႁႅင်းႁႂ်ႈၵူႈၵေႃႈ လၢတ်ႈ ႁဵတ်း ဝူၼ်ႉ လွင်ႈဢၼ်တေမီးၽွၼ်းလီတွၼ်ႈတႃႇတူဝ်ၸဝ်ႈၵဝ်ၼၼ်ႉၵူၺ်း။ ပေႃးႁဵတ်းၼၼ်ၵူႈဝၼ်းၼႆတေႉ ပီ ႒႐႐႙ ၼႆႉၵေႃႈတေပဵၼ် ပီ ဢၼ်မီးၵႃႈၶၼ်တွၼ်ႈတႃႇတူဝ်ၸဝ်ႈၵဝ်ႇလႄႈ ၵူၼ်းတၢင်းၼမ်ၼၼ်ႉၵူၺ်းယဝ်ႉ။ ဢေႃႈၶႃႈပေႃးၼႆ ၶႃႈႁဝ်းတေ ယွၼ်းပေႃးတီႈၼႆႉသေ ယွၼ်းၵႂႃႇႁႃၼမ်ႉၵိၼ် (ယႃႇဝူၼ်ႉၼမ်ႉၶႃႈၼႃႉ ဢမ်ႇၸႂ်ႈၼမ်ႉလဝ်ႈ) ဢိတ်းၼိုင်ႈသေ ပေႃးၶႃႈမီးၶၢဝ်းယၢမ်းၶႃႈတေမႃးတဵမ်ႈထႅင်ႈ ၶႃႈၵႂႃႈ။ ဢေႃႈလိုမ်းလၢတ်ႈ ၵမ်းၼႆႉၶႃႈတေမႃးတဵမ်ႈၼိုင်ႈဝူင်ႈၼိုင်ႈပွၵ်ႈၶႃႈၵႂႃႈ။ မႂ်ႇသုင်ပီမႂ်ႇၶႃႈ။
Wednesday, December 5, 2007
⅄ₘⅉₒ⅄⍚ℾ⅄⍚ℾ℻⅊⍚ℾ ⅇⅎₒ⅌ₔⅉₒₙ⅁ₑⅎₒ℻
Sunday, November 18, 2007
ၼွၼ်းဢမ်ႇလပ်းသေ ပႂ်ႉၶေႃႈတွပ်ႇ မိူၼ်ၼင်ႇ ဢမ်ႇလႆႈၵိၼ်ၶဝ်ႈသေ ပႂ်ႉဝၼ်းတၢႆ
*****ၸွမ်းတၢင်းမၢင်တီႈ*****
မိူဝ်ႈၶႃႈလႄႈတင်းၶဝ် ထိုင်ၼိူဝ်သႅၼ်ႈတၢင်းၵူၼ်းဢမ်ႇပေႃးပႆ မီးမႂ်ႇမႆႉၶဵဝ်ဢွၼ်ႇၸွမ်းပၼ်ႁူမ်ႈ လႄႈ
တၢင်းဢၼ်ငွၵ်းၶိုၼ်ႈငွၵ်းလူင်းၸွမ်းလွႆၼၼ်ႉ ၶႃႈထၢမ်ၶဝ်ဝႃႈ ၸွင်ႇသူႁၵ်ႉၶဝ် ( ၵေႃႈဢၼ်ပဵၼ်ၵေႃႈႁၵ်ႉ ၶဝ်ၵေႃႉၼၼ်ႉ) ႁႃႉ။ ၵေႃႈတွပ်ႇၶႃႈၶိုၼ်းဝႃႈ ႉႉ ႁဝ်းဢမ်ႇႁူႉတေလၢတ်ႈၸိူင်ႉႁိုဝ်ႁဝ်းၵေႃႈယၢမ်ႈထၢမ်ႇတူဝ်ႁဝ်း ယူႇဝႃႈ -ၸွင်ႇႁဝ်းႁၵ်ႉၶဝ်ႁႃႉၼႆယူႇဢိူဝ်ႈ-။ ၵူၺ်းႁဝ်းၵေႃႈဢမ်ႇႁူႉ တေတွပ်ႇၸိူင်ႉႁိုဝ်။ ၶႃႈၵေႃႈထၢမ်ႇ ၶေႃႈထၢမ် ဢၼ်ၶဝ်ႈတင်းၶၢင်ႈၸဝ်ၵဝ်သေ ထၢမ်ႇထႅင်ႈၵမ်းၼိုင်ႈဝႃႈ ၸွင်ႇသူႁၵ်ႉႁဝ်းတေႉတေႉႁႃႉၼႆလႄႈ ၵေႃႈတွပ်ႇၶႃႈၶိုၼ်းဝႃႈ ႁၵ်ႉ ႉႉႉ ၼႆဝႃႇ။ သိုပ်ႇလၢတ်ႈထႅင်ႈဝႃႈ-သူႇႁႂ်ႈႁဝ်းလိုမ်းသူၵေႃႈ ႁဝ်းလိုမ်းဢမ်ႇလႆႈလေႃႇ - ၼႆဝႃႇ။ ၶႃႈၵေႃႈမိုင်ၵႂႃႇၵမ်းၼိုင်ႈ ယဝ်ႉၶႃႈလိုမ်းတူဝ်သေယဵပ်ႇလူင်း GEAR လူတ်ႉၶႃႈ လႄႈ လူတ်ႉၶႃႈပေႃး
ဝင်ႇဝိူဝ်ႈၵႂႃႇၼၼ်ႉၼႃႇ။ ဢမ်ႇၸႂ်ႈလႄႈ ၶႃႈၸူမ်းၼႃး ၶႃႈၵူၺ်းဝူၼ်ႉဝႃႈ -ၸွင်ႇမၼ်းသိုပ်ႇလႅၼ်ၶႃႈယူႇႁႃႉ
ဢမ်ႇၼၼ်ဝႃႈတေႉႁႃႉ-ၼႆၵူၺ်းၼင်ႇၵဝ်။ ၵူၺ်းၸိူင်ႉႁိုဝ်ၵေႃႈယဝ်ႉ ၼႂ်းၸႂ်ၶႃႈတေႉ ၶႃႈၶႂ်ႈႁႂ်ႈၶဝ်လိူၵ်ႈႁၵ်ႉ ၵေႃႉလႂ်ၵေႃႉၼိုင်ႈသေ ဢမ်ႇႁႂ်ႈလႆႈဝူၼ်ႉၼမ် ၼၼ်ႉၶႃႈၼႃႇ။ ၵူၺ်းၶႃႈၵေႃႈဢမ်ႇလႆႈၶေႃႈတွပ်ႇမၼ်းၼင်ႇၵဝ်။ ယွၼ်ႉၼၼ်လႄႈ လွမ်ဝူၼ်ႉၵႂမ်းဢူၺ်းၵေႃႉၶႃႈၵေႃႉၼိုင်ႈလၢတ်ႈၶႃႈဝႃႈ- ပီႈပၼ်ၶၢဝ်းယၢမ်းၶဝ် တတ်းသႅၼ်ႈၸႂ် ဢႄႇၼႃႇလႄႈ ပီႈၵေႃႈ ပၼ်ၶၢဝ်းယၢမ်းတူဝ်ၸႂ်ႇၵဝ် လိုမ်းၶဝ်ဢႄႇၼႃႇလူင်-ၼႆဝႃႈ။ ၵေႃႈၶေးတေမႅၼ်ႈယူႇၵူၺ်း။ ၶႃႈၵေႃႈတႅပ်းတတ်းသဵၼ်ႈၸႂ်ဝႃႈ ၶႃႈယူႇၵႂႃႇၸိူင်ႉၼႆတူၺ်းသေ တေလၢတ်ႈၶဝ်ႈဝၼ်းဢိတ်းဢိတ်းဝႃႈ - သူႇလိူၵ်ႉၵေႃႉလႂ်ၵေႃႉၼိုင်ႈလႄႈ - ၼႆသေ ၽၢႆႇၶႃႈတေႉတေပဵၼ်ၵူၼ်းၵေႃႉ ပႂ်ႉထွမ်ႇၶေႃႈတွပ်ႇၶဝ် (ဢၼ်မုင်ႇမွင်းဝႆႉ ႁိုဝ် ဢမ်ႇမုင်ႇမွင်းဝႆႉၵေႃႈယဝ်ႉ) ၵႂႃႇလွႆးလွႆး ၼၼ်ႉၵူၺ်းယဝ်ႉဝႃႈ။ ၼႆႉတေႉမၼ်းဢမ်ႇၸႂ်ႈ သဵၼ်ႈတၢင်းဢၼ်လီလိူဝ်ပိူၼ်ႈၵေႃႈယဝ်ႉ ၵူၺ်းမၼ်းပဵၼ်သဵၼ်ႈတၢင်းဢၼ်လဵဝ် ဢၼ်ၶႃႈႁဵတ်းလႆႈတေႃႈလဵဝ် ၼၼ်ႉၼႃႇ။ ၶႃႈၵေႃႈလၵ်ႉလွမ်ထင်ႇ ဝႃႈ - ၼႂ်းၸႂ်ၶႃႈ ၶေႃႈထၢမ်ဢၼ်ၶွင်ႈၸႂ်မီးၼမ်လိူဝ် သဵၼ်ႈလိူတ်ႈၶႃႈ ဢၼ်လႅၼ်ႈယူႇ ၸွမ်းတူဝ်ၶႃႈၼႆႉလႄႈ ႁဵတ်းႁႂ်ႈၶႃႈၼွၼ်းဢမ်ႇလပ်းၵူၺ်းယူဝ်ႉ ၼႆယူႇ။ ယွၼ်ႉၼၼ် ၶႃႈၵေႃႉတေ ၼွၼ်းဢမ်ႇလပ်းသေ ပႂ်ႉၶၢဝ်းယၢမ်းၶဝ်တေပၼ် ၶေႃႈတွပ်ႇ(ဢၼ်ၶႃႈ ၶႆႈငိၼ်းမၼ်းၽွင်ႈ ဢမ်ႇၶႆႈငိၼ်းမၼ်းၽွင်ႈ )
ဢၼ်တေတွပ်ႇၶႃႈဝၼ်းၼိုင်ႈၵူၺ်းယဝ်ႉ။
************************ႁူဝ်ၶမ်ႈ မိူဝ်ႈတေထိုင်တီႈသဝ်း ***************************
ဢေႃႈ ၶႃႈလိုမ်းလၢတ်ႈလွင်ႈၼိုင်ႈ မိူဝ်ႈၼႆႉၶႃႈၵေႃႈသိူဝ်းၸႂ်ႇယူႇ ၵူၺ်း ယွၼ်ႉပိူဝ်ႈဝႃႈၶႃႈၵေႃႈလႆႈၵႂႃႇလႄႈၸွမ်းၶဝ် လႄႈ လႆႈဢူပ်ႇၵၼ်။ လွင်ႈၸိူဝ်းၼႆႉ ၶႃႈဢမ်ႇပႆယၢမ်ႈထူပ်းသေပွၵ်ႈလႄႈ ၶႃႈဝူၼ်ႉဝႃႈ သင်ႇၶႃႈဢမ်ႇႁူႉဝႃႈ ၶဝ်မီး ၵူၼ်းၵေႃႉၼိုင်ႈဝႆႉယဝ်ႉၼႆ ၶႃႈ ၶႅၼ်းတေသိူဝ်းၸႂ်လိူဝ်ၼႆႉ ယူႇႁိုဝ်ၵေႃႈဢမ်ႇႁူႉ(ၵူၺ်းၵေႃႈဢမ်ႇလီတေႃႈဝႃႈ ယွၼ်ႉဝႃႈၶႃႈၺႃးလႅၼ်)။ ဢၼ်ၶႃႈလႆႈၵႂႃႇသူင်ႇမိူဝ်ႈၼႆႉၵေႃႈ ဢမ်ႇၸႂ်ႈဝႃႈ ၶႃႈ ဢမ်ႇလိုမ်းၶဝ်လႆႈလႃးလႃးလႄႈ တိုၵ်ႉၸွမ်းၸႂ်ႇၶဝ်ယူႇတေႉဢမ်ႇၸႂ်ႈ ပေႃႈၶႃႈၶႆႈလိုမ်းပဵတ်ႈတႉၵေႃႈ ၸၢင်ႈလႆႈယူႇ (ယွၼ်ႉဝႃႈၶႃႈၵေႃႈတေဢၢၼ်း ႁဵတ်းႁႂ်ႈလိုမ်းႁႂ်ႈလႆႈ ဢမ်ႇဝႃႈပဵၼ်လွၵ်းလၢႆးလႂ်ႇၵေႃႈယဝ်ႉ) ။ ၵူၺ်းၵႃႈၶႃႈၵေႃႈ ႁဵတ်းၼႃႇတီႈၵေႃႈယၢမ်ႈႁၵ်ႉၶဝ် တီႈလီ (မိူၼ်ၼင်ႇၶူးၶႃႈ ပၼ်တၢင်းႁၼ်ထိုင်)ၼၼ်ႉၵူၺ်းၼင်ႇၵဝ်။
Friday, November 9, 2007
ဢမ်ႇၸင်းၵေႃႈလႆႈလိုမ်း
ၶႃႈႁၵ်ႉၺႃးသၢဝ် ၵေႃႉၼိုင်ႈ ႁိုင်မႃး သၢမ်ႇသီပီယဝ်ႉဝႃႈ ။ ၸဵမ်ႇမိူဝ်ႈၶႃႈၶဝ်ႈမႃးမိူင်းထၢႆးၼၼ်ႉယဝ်ႉ။
ၶႃႈၵေႃႈလႆႈဢူပ်ႇမႃးပေႃးမီးၶၢဝ်းတၢင်း သွင်သၢမ် ပီယဝ်ႉ။ ၶႃႈၵေႃႈလႆႈမီးၶၢဝ်း ဢၼ်ၶႃႈမူၼ်သိူဝ်း
ဢၼ်ႇၶႃႈငဝ် ဢၼ်ၶႃႈၸႂ်ထိုင် သေဢၼ်ၶႃႈဢမ်ႇလိုမ်းလႆႈ မႃးၶၢဝ်းတၢင်း ႁိုင်ယဝ်ႉ။ သေ မိူဝ်ႈဝၼ်းထဵႉ 3
NOVEMBER ၼႆႉမီးၵူၼ်းၸၢႆးၵေႃႉၼိုင်ႈ ထူဝ်းမႃးႁႃၶႃႈ သေ ႁဵတ်းသဵင်မိူၼ်မီးဢီႈသင်ၶႆႈလၢတ်ႈ။
ၽိူဝ်ၶႃႈထၢမ်ႇၵႂႃႇ မၼ်းၵေႃလၢတ်ႇဢမ်ႇပေႃးၶႆႈႁူႉလွင်ႈသေ လၢတ်ႈဝႃ -ၶႃႈထူဝ်းႁႃ ႉႉႉႉႉႉႉ
ၼၼ်ႉၵူၺ်းဢေႃႈ ႁဵတ်းသင်မၼ်းထူဝ်းၺႃး မၢႆ သူတိၵ်းတိၵ်းဢိူဝ်ႈ- ၼႆဝႃႇ ။ ၽိူဝ်ႈၶႃႈထၢမ် ၶဝ် ၶဝ်
(ၵေႃႉႁၵ်ႉ) ၵေႃလၢတ်ႈဝႃႈ -ယႃႇထူဝ်းႁႃ ၵေႃႉၼၼ်ႉၶိုၼ်းၼႃႉ ယဝ်ႉယႃႇႁပ်ႉၼႃႉ ပေႃးၶဝ်ထူဝ်မႃး- ၼႆဝႃႇ။
ၽိူဝ်ၼၼ််ၶႃႈၵေႃႈ ၸွင်ႇႁူႉဝႃႈ ၶဝ်မီးၵေႃႉႁၵ်ႉဝႆႉႇ။ ပေႃးပိူၼ်ႈဢမ်ႇလႅၼ်ၶႃႈတေႉ ၶဝ်သွင်ၵေႃႉၼႆႉ
ႁၵ်ႉၵၼ်ၸႅမ်ႇမိူဝ်ႈလဵၵ်ႉလႄႈ တေႃႇမိူဝ်ႈလဵဝ်ၼႆ။ ယွၼ်ႉၼၼ်ၶႃႈၵေႃ လႆႈ ၸဵပ်းၸ်(ပေႃးလၢတ်ႈ
တၢင်းၵႂၢမ်းထႆးတေႉၵေႃႈ อกหัก ဢူၵ်းႁၵ်းၼၼ်ၼႃႇမေႃႉ) ၵေႃႈၶႃႈဢမ်ႇႁူႉ တေႁဵတ်းသင်ႇ မၢင်ၶမ်ႈၵေႃႈ
ၼွၼ်းဢမ်ႇလပ်း မၢင်ၶမ်ႈၵေႃႈၼွၼ်းလပ်း မၢင်ၶမ်ႈၵေႃႈဝူၼ်ႉ ၵႂႃႇၵႃႈပဵၼ်ၼၼ်ႉၼႃႇ။ ၵမ်းလိုၼ်းသုတ်းၵေႃႈ
ၶႃႈတေယွမ်းပွႆႇ ႁႂ်ႈၶဝ်ၵႂႃႇႁၵ်ႉ ၵေႃႉဢၼ်ၶဝ်ၶႂ်ႈႁၵ်ႉၼၼ်ႉသေ ယဝ်ႉ။ ၶႃႈၵေႃဝူၼ်ႉဝႆႉဝႃႈ ပေႃးႁဝ်းပဵၼ်
ပၢၼ်ဢွၼ်ၵၼ်ယူႇတေႉ ဝၼ်းၼိုင်ႈတေၶိုၼ်းၺႃးၵၼ်ယူႇၵူၺ်း ၼႆသေ ၶႃႈၵေႃႈတေၶတ်းၸႂ်ႇ
ဢမ်ႇလၢတ်ႈတေႃႇတူၺ်း(ၶၢဝ်းယၢမ်းႁိုင်) ၶတ်းၸႂ်လိုမ်းတူၺ်းလွႆးလွႆး ၼၼ်ႉၼႃႇ။ ၵူၺ်းၵႃႈသင်ဝႃႈ
မၼ်းသမ်ႉမႃးလၢတ်ႈတေႃႇႁဝ်းၶိုၼ်းၼႆၵေႃႈ ၼိုင်ႈၶႅၼ်းလီၼၼ်ႉၼႃႇ ။ ၵူၺ်းၵႃႈ ၽိူဝ်ႈၶႃႈလၢတ်ႈၼေၶဝ်
လွင်ႈတၢင်းဢၼ်ပဵၼ်မႃးၸိူဝ်းၼႆႉသေ ၵႂပ်ႈသင်လႄႈ ႁဝ်းႁဵတ်းၼႆ မၼ်းၵေႃႈလၢတ်ႈၶႃႈဝႃႈ
-သူၵေႃႈၸၢမ်းဝူၼ်ႉဝႃႈႁဝ်းၽိတ်းၼႆလေႃႇ ယူဝ်ၶေးၸႂ်သူတေဢမ်ႇပေႃးသုၵ်ႉသၵ်ႉထႅင်ႈ သူၵေႃႈတေ
ၼွၼ်းလပ်း- ၼႆဝႃႇပေႃသူလၢတ်ႈဝႃႈႁႂ်ႈႁဝ်းၼေးသူ ၵူၺ်း ႁဝ်းၼေးဢမ်ႇၼေးၵေႃႈ ပေႃးၸဵပ်းၸႂ်ႇယဝ်ႉ
ဢၼ်ႁဵတ်းလႆႈတေႃႈလဵဝ်ႈၵေႃႈ လူဝ်ႇယူႇပႂ်ႉၶၢဝ်းယၢမ်း တေယူတ်းယႃႇၵႂႃႇလွႆးလွႆးၵူၺ်းၼၼ်ႉၼႃ။
ပေႃးႁဝ်းၼေးသူဝႃႈ သူၸၢင်ႈလႅၼ် ၼႆ ပေႃးသူၼေးႁဝ်းၶိုၼ်းဝႃ ၽႂ်ႇၸႂ်ႉမႂ်းမႃးႁၵ်ႉၵဝ်ၼႆလူး ႁဝ်းၵေႃႈ
ဢမ်ႇလွတ်ႈတၢင်းၼေးထႅင်ႈယဝ်ႉဢိူဝ်ႈ။ ၸိူင်ႉႁိုဝ်ၵေႃႈယဝ်ႉ ၶႃႈႁဝ်း မိူဝ်ႈလဵဝ်ၼႆႉတေႉ ပႂ်ႉၶၢဝ်းယၢမ်း
ဢမ်ႇၼၼ် ဝၼ်း ဢၼ်ၶဝ်တေမႃးလၢတ်ႈဝႃႈ -ႁဝ်းႁၵ်ႉသူ ၵေႃႉလဵဝ်ၵူၺ်း - ၼႆၵူၺ်းယဝ်ႉဝႃႈ။
Tuesday, November 6, 2007
ၶိုၼ်း ၸွႆႈၵဝ်ၶတ်းၸႂ် လိုမ်း
ၸွႆႈၵဝ်ၸွႆႈၵဝ် ႁႂ်ႈပိူၼ်ႉလႆႈ ၶိုၼ်းဢၼ်ႇဢမ်ႇၸၢင်ႈလပ်း ၶိုၼ်းဢၼ်ဢမ်ႇႁူႉတေႁဵတ်းသင်တၢင်းဝူၼ်ႉဢၼ်ၼိုင်ႈ မီးယူႇၼႂ်းၸႂ် မီးၵႂၢမ်း(ၽဵင်း) မီး GUITAR လႄႈ မီး COM လုၵ်ႈၼိုင်ႈ လဵၼ်ႈပဵၼ်ၵေႃႉလီႁႃး တၢင်းၶိုၼ်း။ ၶေႃႈၵႂၢမ်း ဢူၺ်းၵေႃႉတၢင်းသဵင်ႈဢၼ်တိုၵ်းၵွင်ႈယူႇၼႂ်ႇၸႂ် ၵေႃႈတဵၵ်းႁႂ်ႈ ႁႃႈၼွၼ်းလပ်း ယူႇ ၵူၺ်းၵႃႈၼွၼ်းဢမ်ႇလပ်း။ ဢူၺ်းၵေႃႉၶဝ် ဢမ်ႇၸႂ်ႈဝႃႈ ၵႂၢမ်းဢၼ်သူလၢတ်ႈၼၼ်ႉ ဢမ်ႇမီးၵႃႈၶၼ် ၼႃ ယွၼ်ႉပိူဝ်ႈဝႃႈ ႁႃႈၼွၼ်းဢမ်ႇလႆႈ ႁၢင်းၵူၺ်းႁႃးၵူၺ်း။
GUITAR ဢၼ်ၶႃႈၼွၼ်းၵွတ်ႇ
ၶတ်းၸႂ် ၶတ်းၸႂ်ထဵင်ႈၵမ်းၼိုင်ႈ တေဢဝ်ၵႂၢမ်း ROCK(http://www.youtube.com/watch?v=nn65d01YXsc)မႃးႁဵတ်းပဵၼ်သဵင်လႃႇ GUITAR မႃးႁဵတ်းပဵၼ်မွၼ်ၵွတ်ႇ COM တေႉမၼ်းႁိူဝ်ႉမႃးတင်းဝၼ်း သမ်ႉထဵင်ႈၺႃႈ SPY WARE လႄႈဢမ်ႇယုင်ႈမၼ်းယဝ်ႉ။ၵႂၢမ်းပၼ်ႁႅင်းဢူၺ်းၵေႃႉ တၢင်းသဵင်ႈ ၵေႃႈ တေပဵၼ်ၽှၼ်ႁၢင်ႈလီ မိူဝ်ႈႁႃးၼွၼ်းလပ်းယူႇၵႂႃႈ။
လိုမ်းလိုမ်းတေၶတ်းၸႂ်လိုမ်း ၵဝ်ယၢမ်ႈႁၵ်ႉၽႂ် လႄႈ ၽႂ်ယၢမ်ႈႁၵ်ႉၵဝ်။ မိူဝ်ႈၽုၵ်ႈတေပဵၼ် ယႃႇမဵတ်ႉဢွၼ် ဢၼ်ယႃႇႁႂ်ႈၵဝ် လိုမ်းၵႂႃႇလွႆး လွႆး ၵူၺ်းၵႃႈဢီႈယႃႇၼႆႉ ႁႃႈဝူၼ်ႉဝႃႈ တေလႆႈၵိၼ်ၵႂႃႇတေႃႇပေႃးႁၢႆ (လိုမ်း) ။ မိူဝ်ႈၽုၵ်တေ မီးၵၢင်ဝၼ်း ယုမ်ႉတေႃႇၵဝ်သေ ၼူၵ်ဢွၵ်ႇႁၢင်း တေလၢတ်ႈၵဝ်ဝႃႈ -ႁဝ်းတေပဵၼ်ႁႅင်း ၸႂ်ၼႃႉ-
ပေႃးၼွၼ်းပႆႇလပ်းၵေႃႈ တေဢဝ်ၶေႃႈၵႂၢမ်းၸိူဝ်းၼႆႉ မႃးသႂ်ႇၼႂ်း သဵင်ၵႂၢမ်း ( သႂ်ႇလမ်ႇႁၢင်ႉၸႃႉ) ဢၼ်ႇတေ ႁဵတ်းႁႂ်ႈၵဝ် ၶိုၼ်းၸႂ်ႇထိုင်ဝၼ်းၵဝ်ႇၵဝ်ႇ ဢၼ်ႇၵဝ် ဢမ်ႇၶႆႈၺႃး ၼၼ်ႉၵႂႃႈ။
ယွၼ်းသူးႁႂ်ႈၵူၼ်းဢၢၼ်ႇ ယႃႇႁႂ်ႈထူပ်းၺႃး ၶိုၼ်း (ၶၢဝ်းယၢမ်း) မိူၼ်ၼင်ႇၶႃႈ ၵူၺ်းယဝ်ႉ။


text:
ၶၢဝ်ႇယႃႈမဝ်းၵမ်
RCSS/SSA တိၺွပ်းလႆႈ ၵူၼ်းတေႃႉယႃႈ လႄႈ ယႃႈမႃႉ WY သွင်မိုၼ်ႇမဵတ်ႉပၢႆ
- Details
- Created on 16 March 2017
- Written by တႆးလွတ်ႈလႅဝ်း
ၽူႈမီးပုၼ်ႈၽွၼ်း ၸဝ်ႈၼႃႈတီႈဢုပ်ႉပိူင်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸႄႈဝဵင်းသီႇသႅင်ႇ တိၺွပ်းလႆႈ ၵူၼ်းတေႃႉယႃႈ 1-ၵေႃႉ လႄႈ ယႃႈမႃႉ မိၵ်ႉ WY 26,200-မဵတ်ႉ ဢိၵ်ႇၶူဝ်းၶွင်ၸႂ်ႉတိုဝ်း ၵမ်ႈၽွင်ႈ ဢၼ်တေဢဝ်ၶၢမ်ႈ ၼမ်ႉပွၼ်၊ လႄႈႁူႉပႃးၸိုဝ်ႈ တီႈယူႇ ၸဝ်ႈၵႃႉယႃႉ။
ယႃႈမႃႉ မိၵ်ႉ WY 26,200-မဵတ်ႉ ၼႆႉ ၸၢႆးဢုင်ႇ ဢႃႇယု 30-ပီႊ (ပေႃႈ/မႄႈၸိုဝ်ႈ လုင်းသႃႇၽိဝ်ႇ + ပႃႈထူၺ်း၊ ၸၢဝ်းၶိူဝ်းပဢူဝ်းလေႃးတႆး၊ တီႈယူႇဝၢၼ်ႈၼႃးၶႆႉ ဢိူင်ႇၼႃးၶႆႉ ၸႄႈဝဵင်းသီႇသႅင်ႇ) လုၵ်ႉတီႈလွႆလႅမ် ၵိၼ်ၸၢင်ႈဢဝ်မႃးတီႈ ၸၢႆးထုၼ်းၸိင်ႇ (တီႈယူႇ ဝၢၼ်ႈသွင်ႇပွင်ႉလွင်ႉ ဝဵင်းပၢင်လွင်း၊ ၸၢဝ်းၶိူဝ်းပဢူဝ်း) တႃႇတေဝႄႈၸဝ်ႈၼႃႈတီႈ RCSS/SSA သေ လၵ်ႉဢဝ်ၶၢမ်ႈပူၼ်ႉၵႂႃႇ ၼမ်ႉပွၼ် ၵႂႃႇတၢင်းသီႇသႅင်ႇ ၼႆယဝ်ႉ။
ယႃႈမႃႉၼၼ်ႉ တၼ်းဢဝ်ၶၢမ်ႈပူၼ်ႉ ၼမ်ႉပွၼ်မႃးယဝ်ႉသေတႃႉ ၵူၺ်းၵႃႈ ဢမ်ႇတၼ်းလႆႈဢဝ်ၵႂႃႇပၼ်ထိုင် ၼႂ်းမိုဝ်း ၸၢႆးထုၼ်းၸိင်ႇသေ ထုၵ်ႇၺႃး ၸဝ်ႈၼႃႈတီႈ RCSS/SSA လမ်းတိၺွပ်းလႆႈတီႈ ႁိမ်းၽင်ႇၼမ်ႉပွၼ် ၼႂ်းဝၢၼ်ႈတိုဝ်ႉ ဢိူင်ႇၼႃးၶႆႉ ၸႄႈဝဵင်းသီႇသႅင်ႇ တင်းၵူၼ်း တင်းယႃႈ ၼႂ်းဝၼ်းထီႉ 15 March 2017 ယၢမ်းၵၢင်ၼႂ်မွၵ်ႈ 10:00-မူင်း ၼၼ်ႉယူႇယဝ်ႉ။
ယႃႈၼႆႉ ၸၢႆးထုၼ်းၸိင်ႇ (ၸဝ်ႈၶွင်ယႃႈ) ဢဝ်ၵႂႃႇပၼ် တီႈၼႂ်းမိုဝ်း ၸၢႆးဢုင်ႇ (ၵိၼ်ၸၢင်ႈတေႃႉယႃႈ) တီႈၽၢႆႇတၢင်းတူၵ်း ဝၢၼ်ႈမူးသိူဝ်း ဢိူင်ႇၼွင်လႅင် ဝဵင်းလွႆလႅမ်သေ ႁႂ်ႈဢဝ်ၶၢမ်ႈၼမ်ႉပွၼ် ဝႄႈၸဝ်ႈၼႃႈတီႈ RCSS/SSA ယဝ်ႉ ႁႂ်ႈၵႂႃႇသူင်ႇပၼ်ၶိုၼ်း ၸၢႆးထုၼ်းၸိင်ႇ တီႈၽၢႆႇတူၵ်း ဝၢၼ်ႈတိုဝ်ႉ ဝႃႈၼႆ။
ၸွမ်းၼင်ႇ ၸၢႆးဢုင်ႇလၢတ်ႈၼႄတႄႉဝႃႈ ပေႃးဢဝ်ၶၢမ်ႈပူၼ်ႉ ၼမ်ႉပွၼ်ယဝ်ႉ ၸၢႆးထုၼ်းၸိင်ႇ တေပႂ်ႉႁပ်ႉ တီႈၽၢႆႇတူၵ်း ဝၢၼ်ႈတိုဝ်ႉ၊ လွင်ႈၵႃႈၸၢင်ႈတႄႉ ပေႃးၶူဝ်းၽႅဝ်ၼႂ်းမိုဝ်းယဝ်ႉ ၸင်ႇၸၢႆႇပၼ် ဝႃႈၼႆ။
ၸၢႆးထုၼ်းၸိင်ႇ ၵေႃႉပဵၼ် ၸဝ်ႈၶၢႆယႃႈ ၼႆႉတႄႉ ၽၢႆႇၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တေသိုပ်ႇၶတ်းၸႂ်ၸွမ်းႁႃၵႂႃႇ ၼႆယဝ်ႉ။
မိူဝ်ႈဝၼ်းထီႉ 06 February 2017 ပူၼ်ႉမႃးၼၼ်ႉၵေႃႈ ၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႉၺွပ်းလႆႈ ၵူၼ်းၵႃႉၶၢႆယႃႈ 1-ၵေႃႉ လႄႈ ယႃႈမႃႉ မိၵ်ႉ WY 76-မဵတ်ႉ ဢိင်ႇလူတ်ႉၶိူင်ႈ 1-လမ်း တီႈႁိမ်းဝၢၼ်ႈတိုဝ်ႉ ဢိူင်ႇၼႃးၶႆႉ ဝဵင်းသီႇသႅင်ႇမိူၼ်ၵၼ်။
ၼႂ်းလိူၼ်-March ဝၼ်းထီႉ-09 ပူၼ်ႉမႃးၼၼ်ႉၵေႃႈ RCSS/SSA တိၺွပ်းလႆႈ ၵူၼ်ႉၵႃႉၶၢႆယႃႈ 2-ၵေႃႉ (ယူႇဝဵင်းသီႇသႅင်ႇ ၼိုင်ႈၵေႃႉ၊ ဝဵင်းတႃႉလူင်း ၼိုင်ႈၵေႃႉ)၊ ယႃႈမႃႉ မိၵ်ႈ WY 1,000-မဵတ်ႉ၊ ယႃႈလမ် 20-ၵျၢပ်ႈ၊ လူတ်ႈၶိူင်ႈ 1-လမ်း လႄႈၶူဝ်းၶွင်ၵမ်ႈၽွင်ႈ တီႈၼႂ်းၼႂ်းၵႄႈၵၢင် ဢိူင်ႇဝၢၼ်ႈႁႅင်ႈ-ပဵင်းၸႂ် ၸႄႈဝဵင်းၼမ်ႉၸၢင် ၼင်ႇၵဝ်ႇ။
တႆးလွတ်ႈလႅဝ်း


text:
တၢင်းပွတ်းၵဵင်းတုင်ၼႆႉ ပေႃးဝႃႈပီႈၼွင်ႉဢႃးၶႃႇ လႃးႁူႇ တင်းမၢၼ်ႈႁူမ်ႈၵၼ် ႁူဝ်ၵူၼ်းၼမ်လိူဝ်တႆး။ မိူၼ်ၵၼ်တင်းဝဵင်းလူင်တူၼ်ႈတီး လႃႈသဵဝ်ႈ ပေႃးလိူၵ်ႈတင်ႈ တႆးဢမ်ႇပေႉလႆႈ၊ ပွၵ်ႈၼႆႉသုမ်းၵေႃႈ ပွၵ်ႈတေမႃးတေပေႉယူႇ။ ႁူဝ်ပဝ်ႈပႃႇတီႇသိူဝ်ၽိူၵ်ႇ ၸၢႆးဢၢႆႈပဝ်း တွပ်ႇလၢတ်ႈဝႆႉတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ႁူဝ်ပဝ်ႈပႃႇတီႇသိူဝ်ၽိူၵ်ႇ ၸၢႆးဢၢႆႈပဝ်း
ထၢမ် – ပၢင်လိူၵ်ႈတင်ႈသွမ်ႈၼႆႉ ယူႇတီႇပႃႇတီႇသိူဝ်ၽိူၵ်ႇသေၸွင်ႇပဵင်းပေႃးၸႂ်ၶႃႈ?။
တွပ်ႇ – ဢမ်ႇပဵင်းပေႃးၸႂ်၊ ယွၼ်ႉႁဝ်းဢမ်ႇပေႉ ႁဵတ်းႁိုဝ်ပဵင်းပေႃးၸႂ်လႃႇ။
ထၢမ် – ယွၼ်ႉသင်လႄႈပႃႇတီႇသိူဝ်ၽိူၵ်ႇဢမ်ႇပေႉ ပွတ်းတၢင်းမိူင်းသူႈ၊ ၵေးသီးၸိူဝ်းၼႆႉၶႃႈ?။
တွပ်ႇ – ၵေးသီးသေမိူင်းသူႈၼႆႉ မၼ်းပဵၼ်ၼႃႈလိၼ် SSPP/SSA ။ SSPP/SSA ၼႆႉ ၶဝ်ပဵၼ် SSJAC ၶဝ်တင်းႁူဝ်သိူဝ်ပဵၼ်ဢူၺ်းလီၵၼ်ဝႆႉ၊ SSJAC ၼႆႉဝၢၼ်ႈႁၢႆး၊ သိုၵ်းၵူၼ်းမိူင်းသႅင်ၵႅဝ်ႉ၊ ႁူဝ်သိူဝ်ၶဝ်ပဵၼ်ဢူၺ်းလီၵၼ်၊ သၽႃဝမၼ်းယဝ်ႉ ပေႃးပဵၼ်ဢူၺ်းလီၵၼ်ၼႆႉ ၼင်ႇႁိုဝ်ဢူၺ်းလီၶဝ်တေပေႉ ၶဝ်ၸွႆႈၵၼ်ဢိူဝ်ႈ၊ ႁဝ်းသမ်ႉဢမ်ႇမီးဢူၺ်းလီၼႃႇ၊ ဢၼ်တေမႃးၸွႆႈႁဝ်းသမ်ႉဢမ်ႇမီး၊ ဢၼ်ၼႆႉၵေႃႈပႃးဢၼ်ၼိုင်ႈ။
ထႅင်းဢၼ်ၼိုင်းသမ်ႉမိူဝ်ႈပီ 2010 ၼၼ်ႉ ႁဝ်းပေႉၵႂႃႇယဝ်ႉ တႅၼ်းၽွင်းႁဝ်းၵေႃႈ ပေႃးသွၼ်ႇမႃးတႄႉတႄႉၵေႃႈ ၶဝ်ဢမ်ႇပေႃးႁဵတ်းၵၢၼ်ပုၼ်ႈတႃႇတူင်ႇဝဵင်းၶဝ်လီလီ၊ ၵူၼ်းမိူင်းၵေႃႈဢမ်ႇပေႃးပဵင်းၸႂ်ဢၼ်ၼႆႉၵေႃႈပႃးဢၼ်ၼိုင်ႈ၊ မၼ်းတေမီးယူႇသွင်တွၼ်ႈၼႆႉ။
ထၢမ် – ယွၼ်ႉသင်ပႃႇတီႇတႆးတင်းသွင်ဢၼ် ဢမ်ႇပေႉတၢင်းပွတ်းၵဵင်းတုင်ၼႆႉၶႃႈ?။
တွပ်ႇ – ၵဵင်းတုင်ၼႆႉ မၼ်းယၢပ်ႇ၊ မၼ်းယၢပ်ႇၸိူင်ႉႁိုဝ်ၼႆ ၵဵင်းတုင်ၼႆႉ ၵူၼ်းတႆးၼႆႉ ပေႃးဝႃႈဢႃးၶႃႇ၊ လႃးႁူႇ၊ ပီႈၼွင်ႉမၢၼ်ႈတင်းပီႈၼွင်ႉတၢင်ႇၸိူဝ်းႁူမ်ႈၵၼ်ၼႆႉ ႁူဝ်ၵူၼ်းၶဝ်ၼမ်သေတႆး။ ဢၼ်ၼႆႉတႄႉ တွႆႇႁိင်ႇပၼ်သတိပီႈၼွင်ႉတႆးၵဵင်းတုင်သေဢမ်ႇၵႃး ပၼ်ပီႈၼွင်ႉတႆးတင်းသဵင်ႈယဝ်ႉ။
ၵဵင်းတုင်ၼႆႉ ပေႃးပဵၼ်ၼႆတႄႉ တႆးႁဝ်းတေဢမ်ႇပေႉလႆႈသေပွၵ်ႈယဝ်ႉ မၼ်းမိူၼ်တၢင်းလႃႈသဵဝ်ႈ၊ ၵဵင်းတုင်၊ တူၼ်ႈတီး ပီၼွင်ႉတႆးဢမ်ႇပေႉလႆႈ၊ ၵွပ်ႈႁူဝ်ၵူၼ်းတႆးဢေႇၼႃႇ၊ မိူၼ်တူၼ်ႈတီးၼႆႉ ႁူဝ်ၼပ်ႉၵူၼ်းမီးသၢမ်သႅၼ်ႁူၵ်းမိုၼ်ႇ (360,000) ပီႈၼွင်ႉတႆးသၢမ်မိုၼ်ႇ သမ်ႉဢမ်ႇမီး တေႁဵတ်းႁိုဝ်ပေႉလႆႈ။
ၵဵင်းတုင်ၼႆႉ မီးသႅၼ်မၼ်းႁူၵ်းမိုၼ်ႇ၊ တႆးႁဝ်းမီးႁူၵ်းမိုၼ်ႇပၢႆၵူၺ်း မၼ်းသမ်ႉတႅၵ်ႇၵၼ်ဝႆႉ မၼ်းႁဵတ်းႁိူဝ်ၵႂႃႇပေႉလႆႈလႃႇ၊ ယွၼ်းတူၺ်းႁူဝ်ၼပ်ႉၵူၼ်းတီႈလဝၵၶဝ်လေႃႇ ဢႃးၶႃႇတင်းလႃးႁူႇသေမၢၼ်ႈႁူမ်ႈၵၼ်ၼႆႉ ၼမ်သေတႆး၊ မိူင်းတႆးႁဝ်းမၼ်းယၢပ်ႇၸိူင်ႉၼႆ၊ မိူၼ်မိူင်းလူင်လႃႈသဵဝ်ႈ၊ တူၼ်ႈတီး၊ ၵဵင်းတုင် ၶႂ်ႈယၢပ်ႇမႃးလွႆးလွႆးယဝ်ႉ၊ လႃႈသဵဝ်ႈတင်းတူၼ်ႈတီး တႄႉယၢပ်ႇတႄႉတႄႉဝႃႈဝႃႈယဝ်ႉ။
ထၢမ် – ပေႃး 2020 မႃးၸွင်ႇတေၶဝ်ႈလိူၵ်ႈတင်ႈထႅင်ႈၶႃႈ?။
တွပ်ႇ – ၶဝ်ႈဢိူဝ်ႈ၊ ပႃႇတီႇပၢႆးမိူင်းၼႆႉ ၵမ်းၼႆႉႁဝ်းသုမ်းသေတႃႉၵေႃႈယႃႇ ပွၵ်ႈတေမႃးႁဝ်းတေပေႉၵႂႃႈ၊ တူၺ်းပႃႇတီႇၼူၵ်ႉယူင်းၶဝ်လေႃႇ ပူၼ်ႉမႃး 2015 ၼၼ်ႉ ၶဝ်ပေႉၼမ်ၼႅၼ်ႇ 80% ၶိုၼ်ႈၼႃ၊ ၵမ်းၼႆႉ 50 % သမ်ႉဢမ်ႇပေႉ၊ ၵူၼ်းမိူင်းၼႆႉ ၶႂ်ႈလႅၵ်ႈလၢႆႈ သၽႃဝမၼ်းယဝ်ႉ၊ ပေႃးၵူၼ်းမိူင်းဢမ်ႇပဵင်းပေႃးၸႂ်မႃးၼႆႉ ၶဝ်ၶႂ်းလႅၵ်ႈလၢႆႈ၊ လူင်ပွင်ၸိုင်ႈၼႆႉ ၶဝ်ၶႂ်းလႅၵ်ႈလၢႆႈတႃႇသေႇယဝ်ႉ။
ပၢင်လိူၵ်ႈတင်ႈသွမ်ႈ လိူၼ်ဢေႊပရိူဝ်ႊ ဝၼ်းတီႈ 1 တီႈၼႂ်းဝဵင်းၵဵင်းတုင် ၸိုင်ႈတႆးပွတ်းဢွၵ်ႇၼၼ်ႉ ပႃႇတီႇၵၢၼ်မိူင်း ၸိူဝ်းၶဝ်ႈၶႅင်ႇၵၼ် တင်းမူတ်းမီး 6 ပႃႇတီႇ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇဢႃးၶႃႇ၊ ပႃႇတီႇလႃးႁူႇ၊ ပႃႇတီႇၼူၵ်ႉယုင်းလႄႈ ပႃႇတီႇသၢင်ႇသီႈ။ ပႃႇတီႇဢၼ်လႆႈၶႅပ်းၵၢင်ၸႂ်ၼမ်သုတ်းသေ ပေႉၵႂႃႇပဵၼ် ပႃႇတီႇသၢင်ႇသီႈ (USDP) ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၵူၼ်းမိူင်းၼပ်ႉမိုၼ်ႇ ၼႄၵၢင်ၸႂ်သၢၼ်ၶတ်း လွင်ႈတေၸႂ်ႉၸိုဝ်ႈ ပူဝ်ႇၶျူၵ်ႉဢွင်ႇသၢၼ်း လၢႆႈသႂ်ႇၸိုဝ်ႈၶူဝ်ၼမ်ႉၶူင်း တီႈမိူင်းမွၼ်း
- Details
- Created on 20 March 2017
- Written by တႆးလွတ်ႈလႅဝ်း
သင်ႇၶ လႄႈ ၵူၼ်း ၸၢဝ်းၶိူဝ်းမွၼ်း၊ ယၢင်းၽိူၵ်ႇ လႄႈ ပဢူဝ်း ၼႂ်းၸႄႈမိူင်းမွၼ်း၊ ယၢင်းၽိူၵ်ႇ၊ တႃႈၵုင်ႈ၊ ပၵူဝ်း ၼပ်ႉႁူဝ်မိုၼ်ႇၵေႃႉ ႁူမ်ႈၵၼ်ၼႄၵၢင်ၸႂ်သၢၼ်ၶတ်း လွင်ႈသၽႃးၵူၼ်းမိူင်း လႆႈတႅပ်းတတ်း တေၸႂ်ႉၸိုဝ်ႈ ပူဝ်ႇၶျူပ်ႉဢွင်ႇသၢၼ်း လႅၵ်ႈလၢႆႈသႂ်ႇတႅၼ်းတၢင် ၶူဝ်ၼမ်ႉၶူင်း(ၶျွင်းသူင်ႇ) ဢၼ်ၵၢႆႇၶၢမ်ႈၼိူဝ်မႄႈၼမ်ႉၶူင်း ၵပ်းသိုပ်ႇၵႂႃႇမႃး ဝဵင်းမေႃႇလမျႅင်ႇ-ၶျွင်းသူင်ႇ တီႈမိူင်းမွၼ်း ၼၼ်ႉၼႆယဝ်ႉ။
ၵူၼ်းမိူင်းၸိူဝ်းၼႄၵၢင်ၸႂ်ၼၼ်ႉ ယိပ်းတင်းပၢႆႉ ဢမ်ႇလူဝ်ႇၶူဝ်ပူဝ်ႇၶျူၵ်ႉဢွင်ႇသၢၼ်း၊ လွင်ႈႁဵတ်းတၢင်းသၢင်ႈ ဢၼ်ဢမ်ႇငၢမ်ႇမႅၼ်ႈၸွမ်း ၵၢင်ၸႂ်ၸၢဝ်းၶိူဝ်းၼႆႉ ၵိုတ်းၵမ်းလဵဝ် ၼႆသေ ႁွင်ႉသႅၼ်ႇပဝ်ႇၵႂႃႇတီႈၼႂ်းမိူင်းမွၼ်း ၼႂ်းဝၼ်းထီႉ 19 March 2017 ၼၼ်ႉယူႇယဝ်ႉ။
သၽႃးၵူၼ်းမိူင်း လႆႈၸတ်းပၢင်ၵုမ် ပွၵ်ႈၵမ်းသွင် ပၢတ်ႈသီႇ ဝၼ်းထူၼ်ႈ-19 ၼႂ်းဝၼ်းထီႉ 14 March 2017 ပူၼ်ႉမႃးသေယဝ်ႉ လႆႈဢုပ်ႇဢူဝ်းမၵ်းမၼ်ႈၸိုဝ်ႈ ၶူဝ်ၶၢမ်ႈ ဝဵင်းမေႃႇလမျႅင်ႇ-ၶျွင်းသူင်ႇ ၵႂႃႇလူၺ်ႈမီးလွင်ႈသၢၼ်ၶတ်း ၵူၼ်းမိူင်းၼႂ်းပိုၼ်ႉတီႈလႄႈ ၵဵဝ်ႇလွင်ႈၼႆႉသေ ၵူၼ်းမိူင်းၸိူဝ်းၼႄၵၢင်ၸႂ်ဝႃႈ- ဢမ်ႇဢဝ်ၵၢင်ၸႂ်ၵူၼ်းမိူင်း သႂ်ႇၸႂ် ၼႆယဝ်ႉ။
ၼွၵ်ႈသေၼၼ်ႉ- ဢမ်ႇႁဵတ်းၸွမ်း ၵၢၼ်တႃႇႁႂ်ႈပဵၼ်ၾႅတ်ႇတႃႇရႄႇ ဢၼ်ပူဝ်ႇၶျူၵ်ႉဢွၵ်ႇသၢၼ်း ယၢမ်ႈလၢတ်ႈဝႆႉ ဢမ်ႇၵႃး၊ မီးလွင်ႈသၼ်ၶတ်း ၵၢင်ၸႂ်ၵူၼ်းမိူင်းသေ ယွၼ်ႉဢဝ်ႁုၼ်ႇႁၢင်ႈ ပူဝ်ႇၶျူၵ်ႉဢွၵ်ႇသၢၼ်း ၵႂႃႇဝႆႉၼႂ်းပိုၼ်ႉတီႈၸၢဝ်းၶိူဝ်း လႄႈ ယွၼ်ႉဢဝ်ၸိုဝ်ႈ ပူဝ်ႇၶျူၵ်ႉဢွၵ်ႇသၢၼ်း လႅၵ်ႈလၢႆႈသႂ်ႇၸိုဝ်ႈၶူဝ် ၸိူဝ်းၼႆႉသေ ပိူဝ်ႈတႃႇမိူင်းႁူမ်ႈတုမ် တေပဵၼ်မႃးလႆႈ တီႇမူဝ်ႇၶရေႇသီႇ လႄႈ ၾႅတ်ႇတရႄႇၼၼ်ႉ ဢမ်ႇငၢႆႈ ၼႆယဝ်ႉ။
ပၢင်ၼႄၵၢင်ၸႂ်သၢၼ်ၶတ်း ၵူၼ်းမိူင်းပွၵ်ႈၼႆႉ ပဵၼ်ႁႅင်းဢၼ်ယႂ်ႇသေပိူၼ်ႈ ၼႂ်းမိူင်းႁူမ်ႈတုမ်မျၢၼ်ႇမႃႇ ဝၢႆးသေပႃႇတီႇၼူၵ်ႉယုင်း (NLD) ၶိုၼ်ႈပဵၼ်လူင်ပွင်ၸိုင်ႈ မိူင်းႁူမ်ႈတုမ်မႃး ဢမ်ႇၵႃး တီႈဢၼ်တွတ်ႈၶႅပ်းၵၢင်ၸႂ် ၼႂ်းပၢင်ၵုမ် သၽႃးၵူၼ်းမိူင်းသေ မၵ်းမၼ်ႈၸိုဝ်ႈၶူဝ်ၼၼ်ႉၵေႃႈ ပဵၼ်ၵၢၼ်ဢဝ်ၵူၼ်းတင်းၼမ် ပႄႉၵိၼ်ၵၼ်လႄႈ ပဵၼ်လၢႆးႁဵတ်းလၢႆးသၢင်ႈ ၸဝ်ႈဢႃႇၼႃႇၵူၺ်းၼႆ ၵူၼ်းမိူင်းၸိူဝ်းၼႄၵၢင်ၸႂ်လၢတ်ႈ။
ၵဵဝ်ႇၵပ်းလွင်ႈၵၢၼ်တၢင်ႇၸိုဝ်းၶူဝ် ပူဝ်ႇၶျူၵ်ႉဢွင်ႇသၢၼ်းၼႆႉသေ ၸုမ်းဢူၺ်းလီ ၸၢဝ်းၶိူဝ်းၽွမ်ႉႁူမ်ႈ (UNA) ဢၼ်ပဵၼ်ပႃႇတီႇၸၢဝ်းၶိူဝ်း ႁူမ်ႈၵၼ်သေၶွတ်ႇၽွတ်ႈဝႆႉၼၼ်ႉၵေႃႈ လႆႈဢွၵ်ႇၶေႃႈပိုၼ်ၽၢဝ်ႇသၢၼ်ၶတ်း ဢမ်ႇၵႃး ဢၼ်ပဵၼ်ၸုမ်းၸွႆႈထႅမ် တူင်ႇဝူင်းၵူၼ်း ၸၢဝ်းၶိူဝ်းၶဝ်ၵေႃႈ လႆႈမီးလွင်ႈတွပ်ႇလၢတ်ႈသၢၼ်ၶတ်း မိူၼ်ၵၼ်။
ၶူဝ်ၼမ်ႉၶူင်း ဢၼ်ၵၢႆႇၶၢမ်ႈ ဝဵင်းမေႃႇလမျႅင်ႇ-ၶျွင်းသူင်ႇ တီႈမိူင်းမွၼ်း ၼႆႉ ဢွၼ်တၢင်းတၢင်ႇၸိုဝ်ႈဝႃႈ တၢၼ်ႇလုၼ်ႇတတႃး(ၶျွင်းသူင်ႇ) ၶူဝ်ၼမ်ႉၶူင်း (ၶျွင်းသူင်ႇ) ၼႆသေ တႄႇၵေႃႇသၢင်ႈႁဵတ်းမႃး မိူဝ်ႈပီႊ-2015 ၼႂ်းလိူၼ်-February ၊ ငိုၼ်းႁဵတ်းၶူဝ်သဵင်ႈယူႇမွၵ်ႈ 6-မိုၼ်ႇလၢၼ်ႉပျႃးသေ ၶူဝ်ၼႆႉ ဢၢင်ႈပိုတ်ႇပဵၼ်တၢင်းၵၢၼ် ၼႂ်းဝၼ်းထီႉ 09 April 2017 တေမႃးၼႆႉသေ လႆႈႁူႉဝႃႈ တၢင်တူဝ် ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ၵေႃႉပဵၼ်လုၵ်ႈယိင်း ၸွမ်သိုၵ်းဢွၵ်ႇသၢၼ်း တေပဵၼ်ၵူၼ်းၵေႃႉၵႂႃႇပိုတ်ႇ ၼႆယဝ်ႉ။
တႆးလွတ်ႈလႅဝ်း


text:
Category: ႁွင်ႈႁဵၼ်း
ႁွင်ႈတႃႇလဵပ်ႈႁဵၼ်းၵူႈလွင်ႈလွင်ႈ
လၢႆး Root Galaxy J72016(SM-J710F)
တႃႇၸႂ်ႉ ၶိူင်ႈ j72016 sm-j710f >>Download လွၵ်းလၢႆး root phone j72016 sm-j710f 1.ႁႂ်ႈတႅၵ်ႇ file zip တီႉၸိုဝ်းဝႃႈ ROOT SM-J710F J7_2016 လူင်းၼႂ်း computer 2.ႁႂ်ႈ …
လၢႆးၸႅတ်ႈ Gmail ၵွၼ်ႇတေလၢင်ႉၶိူင်ႈ တၢင်ႇ ROM
ၽူႈၶပ်းၶိုင် Admin ၸုမ်း We fix and repair By Tai-IT(G1)
လၢႆးတၢင်ႇ ROM ၸိူဝ်း CPU ပဵၼ် MTK
လၢႆးတၢင်ႇ ROM ၸိူဝ်း CPU ပဵၼ် MTK မိူၼ်ၼင်ႇၾူၼ်းမိၵ်ႈ AIS,APLUS,TRUE,NEX,i-Mobile,inovo လႄႈဢိၵ်ႇတင်းၼမ်ဢၼ်မီး CPU ပဵၼ် MTK ဢၼ်တေလႆႈမီးၵွၼ်ႇတေတၢင်ႇ ROM 1-Computer 2-Driver ၶွင်မိၵ်ႈလႂ်မိၵ်ႈၼၼ်ႉ 3-ၸၼ်ဢဝ် SP Flash …
လၢႆးပိုတ်ႇၸႂ်ႉ Developer Option(ทางเลือกผู้พัฒนา)
လၢႆးပိုၼ်ႇၸႂ်ႉ Developer Option(ทางเลือกผู้พัฒนา) တွတ်ႈတႃႇတေရုတ်ႉၶိူင်ႈႁုိဝ်ႉ တွၼ်ႈတႃႇတေၶူင်သၢင်ႈ APP ႁိုဝ်ႉ ၸိူဝ်းၼႆႉယဝ်ႉ။
လွၵ်းမိုဝ်း Multilink O Keyboard
ၶိူင်ႈ Huawei ဢၼ်ဢမ်ႇမီးလွၵ်းမိုဝ်းတႃႇတႅမ်ႈလိၵ်ႈတႆးၼၼ်ႉ ထုၵ်ႇလီၸႂ်ႉလွၵ်းမိုဝ်းၼႆႉ >>Download
လၢႆးၸႂ်ႉလွၵ်းမိုဝ်းမွၵ်ႇၵွၼ်
ၻၢဝ်းလူတ်ႇလွၵ်းမိုဝ်းတီႈၼႆႈ >> Download
ၾွၼ်ႉႁၢင်ႈလီမႂ်ႇ Hand Writing တွၼ်ႈတႃႇ Computer & Android
တွၼ်ႈတႃႇ Android >> Download တွၼ်ႈတႃႇ Computer >> Download CR : ၶိူဝ်းလွႆ ၵဵင်းတွင်း
Font: ၾွၼ်ႉတႃႇ VIVO V3/V3max/Y55/Y31L
Cherry Unicode >> Download Yunghkio Unicode >> Download CR: ၶိူဝ်းလွႆ ၵဵင်းတွင်း


text:
ဝၼ်းတီႈ 14/9/2015 ယၢမ်းဝၢႆး 3 မူင်းၶိုင်ႈၼၼ်ႉ လႆႈငိၼ်းၶၢဝ်ႇဝႃႈ ၵေႃႉပဵၼ်မေးၼၢင်း ၸဝ်ႈၶုၼ်သၢင်ႇလူႇ ၵႅမ်ႁူဝ်ပဝ်ႈလူင် ၸုမ်းမိူင်းလႃး ၸဝ်ႈမႄႈၼၢင်းဢိူၺ်ႈလွတ်ႈ လုသဵင်ႈသုတ်းမုၼ် လူၺ်ႈတၢင်းပဵၼ်ၵူၼ်းထဝ်ႈ ။ ပူၼ်ႉတူဝ် ႁွပ်ႇႁူဝ်ၶဝ်ႈႁဵဝ်ႈ ဝၼ်းတီႈ 19/9/2015 တီႈ (ပႃႈႁဵဝ်ႈ) ပႃႇၸူင်ပႃႇၸၼ် ပႃးမွၼ်းလွၼ်းၵႅဝ်ႈ တီႈဝဵင်းသိူဝ်လိုဝ်း ဝႃႈၼႆလႄႈ ႁဝ်းၶႃႈ လုၵ်ႈၼွင်ႉပွင်ႈပၢႆ မုၵ်ႉမူႇၸၢဝ်းတႆးတၢင်းလၢႆ ပဵၼ်ဢၼ် မွင်ၸႂ် ၶေႃးၶူမ်ၸွမ်းတႄႉတႄႉၶႃႈ ။
{morfeo 29}
ပေႃႈထဝ်ႈ ၸဝ်ႈၶုၼ်သၢင်ႇလူႇ တင်း ၸဝ်ႈၼၢင်းမႄႈၼၢင်းဢိူၺ်ႈလွတ်ႈၼႆႉ မီးလုၵ်ႈႁူမ်ႈၵၼ် 4 ၵေႃႉ ၊ ယိင်း 3 ၵေႃႉ ၊ ၸၢႆး 1 ၵေႃႉ ။ မိူဝ်ႈသူင်ႇၶၢပ်ႈတူဝ် ႁွပ်ႇႁူဝ် ၸဝ်ႈမႄႈၼၢင်းဢိူၺ်ႈလွတ်ႈ ၶဝ်ႈႁဵဝ်ႈ တီႈ သုသၢၼ် ပႃႇမွၼ်းလွၼ်းၵႅဝ်ႈ ဝၼ်းတီႈ 19/9/2015 ။ ၵူၼ်းၸွမ်းသူင်ႇၶၢပ်ႈတူဝ် မီး 2400 ပၢႆ ။ ၵူၼ်းသိုၵ်းၼႃႈလိၼ်ၶိုၵ်ႉတွၼ်းမၢႆ 4 ၸွမ်းသူင်ႇ 160 ၵေႃႉ ၊ ပႃးတင်း တပ်ႉပီႈတပ်ႉၼွင်ႉ UWSP/UWSA, RCSS/SSA, SSPP/SSA လႄႈ တူဝ်တႅၼ်း လုမ်းတိူင်းသိုၵ်းမၢၼ်ႈ သၢမ်ၸဵင်ႇၵဵင်းတုင် ၵျီႊဝမ်ႊ မွင်ႇမွင်ႇလေး ၵေႃႈမႃးၶဝ်ႈႁူမ်ႈၸွမ်း – ဝႃႈၼႆ ။
ယွၼ်းသူးႁႂ်ႈၸဝ်ႈမႄႈၼၢင်းဢိူၺ်ႈလွတ်ႈ ႁွတ်ႈသူႇ သုၵတိ တီႈၵတ်းယဵၼ်သေၵမ်းၶႃႈ ။


text:
ႁူဝ်ပဝ်ႈသၽႃး ၵူၼ်းမိူင်း ႁပ်ႉႁွင်း ၵၢၼ်တႅင်ႇတင်ႈမၵ်းမၼ်ႈ ၵေႃၵမ်ၵၢၼ်ၾၢႆႇထတ်းထွင်ၼႂ်းသၽႃး 3 ၾၢႆႇၽူႈတႅၼ်းသၽႃး ၵူၼ်းမိူင်း ပႃႊတီႊႁူဝ်သိူဝ် လႆႈၶဝ်ႈပႃး 3 ၵေႃႉ ။
ပၢင်ၵုမ်သၽႃး ၵူၼ်းမိူင်း ၵမ်းထူၼ်ႈ (2) ပွၵ်ႈတီႈ (2) ဝၼ်းထူၼ်ႈ (6) ဝၼ်းတီႈ 17/02/2016 မိူဝ်ႈၶၢဝ်းယၢမ်း 10.00 မူင်း တီႈသၽႃးၵူၼ်းမိူင်း ၼေႇပျီႇတေႃႇ ၊ ႁူဝ်ပဝ်ႈသၽႃး ၵူၼ်းမိူင်း တႅင်ႇတင်ႈမၵ်းမၼ်ႈ ၵေႃၵမ်ၵၢၼ်ၾၢႆႇထတ်းထွင်ၼႂ်းသၽႃး 3 ၾၢႆႇ ။ ပဵၼ်ၵေႃၵမ်ၵၢၼ်ထတ်းထွင်ၾၢႆႇၵပ်းသိုပ်ႇၼွၵ်ႈမိူင်း ၊ ၵေႃၵၢမ်ၵၢၼ်ထတ်းထွင်ၾၢႆႇၸဝ်ႈႁႆႈၸဝ်ႈၼႃးလႄႈႁႅင်းၵၢၼ် ၊ ၵေႃၵၢမ်ၵၢၼ်ထတ်းထွင်ၾၢႆႇၶိုင်သၢင်ႈလွင်ႈငမ်းယဵၼ်ၼႂ်းမိူင်း ။
ၸၢႆးသႅင်မိူင်း ၽူႈတႅၼ်းသၽႃးၵူၼ်းမိူင်းပႃႊတီႊႁူဝ်သိူဝ် မိူင်းၵိုင်လၢတ်ႈဝႃႈ “ မိူဝ်ႈၼႆႉ လႆႈတႅင်ႇတင်ႈမၵ်းမၼ်ႈၵေႃၵၢမ်ၵၢၼ်ၾၢႆႇထတ်းထွင်ၼႂ်းၸၼ်ႉမိူင်းႁူမ်ႈတုမ် ။ ဢၼ်လႆႈတႅင်ႇတင်ႈၶွတ်ႇၽွတ်ႈ ၵေႃၵမ်ၵၢၼ်ၼႂ်းၾၢႆႇထတ်းထွင်ၼႆႉ ၼႂ်းသၽႃးၵူၼ်းမိူင်း ၵေႃႈလီ ၊ ၼႂ်းသၽႃးၸိူဝ်ႉၸၢတ်ႈၵေႃႈလီ ၸိူဝ်းၼႆႉ ႁွင်ႉဝႃႈ ၵေႃၵမ်ၵၢၼ်ၾၢႆႇထတ်းထွင် ၼႂ်းသၽႃးၸၼ်ႉၸိုင်ႈမိူင်းႁူမ်ႈတု မ်။ ၵွပ်ႈဝႃႈ မၼ်းၵဵဝ်ႇၵပ်းတၢင်းမိူင်း ” ဝႃႈၼႆ ။
ၵေႃၵမ်ၵၢၼ်ၾၢႆႇထတ်းထွင် ၸၼ်ႉၸိုင်ႈမိူင်းႁူမ်ႈတုမ် ဢၼ်လႆႈတႅင်ႇတင်ႈၶွတ်ႇၽွတ်ႈယဝ်ႉၵႂႃႇ 3 ၾၢႆႇၼႆႉ ၽူႈတႅၼ်းသၽႃးပႃႊတီႊႁူဝ်သိူဝ် လႆႈၶဝ်ႈပႃး 3 ၵေႃႉ ။ 1. ၸၢႆးသႅင်မိူင်း ၶဝ်ႈပႃးဝႆႉ ၼႂ်းၵေႃၵမ်ၵၢၼ်ၾၢႆႇထတ်းထွင် ၵၢၼ်ၵပ်းသိုပ်ႇၼွၵ်ႈမိူင်း ၊ 2. ၸၢႆးပႃႉတဵင်း ၶဝ်ႈပႃးၼႂ်းၵေႃၵမ်ၵၢၼ်ထတ်းထွင်ႁွင်ႈၵၢၼ်ၾၢႆႇၸဝ်ႈႁႆႈၸဝ်ႈၼႃးလႄႈႁႅင်းၵၢၼ် ၊ 3. ၼၢင်းၶမ်းဢေး ၶဝ်ႈပႃးၼႂ်းၵေႃၵမ်ၵၢၼၾၢႆႇထတ်းထွင်ၵၢၼ်ၾၢႆႇလွင်ႈငမ်းယဵၼ်ၶိူဝ်းၵူၼ်းၼႂ်းမိူင်း ။
ဢၼ်လႆႈတႅင်ႇတင်ႈၵေႃၵမ်ၵၢၼ်ၾၢႆႇလူလွမ်ထတ်းထွင် ၼႃႈၵၢၼ်လူင်ပွင်ၸိုင်ႈ ၼႂ်းသၽႃးၸၼ်ႉၸိုင်ႈမိူင်းႁူမ်ႈတုမ်ၼႆႉ တေလႆႈပၵ်းတႃလူလွမ်ထတ်းထွင် ပုၼ်ႈၽွၼ်းၼႃႈတီႈၵၢၼ်တႃငၢၼ်း ၾၢႆႇလူင်ပွင်ၸိုင်ႈ ။ မီးလွင်ႈလီၸႃႉၽိတ်းထုၵ်ႇၸိူင်ႉႁိုဝ်ၵေႃႈလီ သင်ဝႃႈႁဵတ်းဢမ်ႇထုၵ်ႇမႅၼ်ႈ ဢမ်ႇၸိုဝ်ႈၸႂ်ႈၸွမ်းလွၵ်းပိူင်ၸိုင် ၵိုင်ႇထုၵ်ႇႁဵၵ်ႈႁွင်ႉၽွင်းလူင် ဢၼ်ၵဵဝ်ႇၶွင်ႈမႃးထတ်းထၢမ်ၵေႃႈလႆႈ ဝႃႈၼႆ ။


text:
Written by Admin
Posted on 2016-04-16 19:06:10
တီႈၼႂ်းၵၢၼ်ႁဵၼ်း Photoshop ဢၼ်ၼႆႉ ႁဝ်းၶႃႈ တေလႆႈ လဵပ်ႈႁဵၼ်းလွၵ်းလၢႆးငၢႆႈငႅမ်ႈ တွၼ်ႈတႃႇဢဝ် လိူၵ်ႈဢဝ်သီ ၼႂ်းၶႅပ်းႁၢင်ႈ၊ ဢၼ်ၸဝ်ႈၵဝ်ႇ ၶႂ်ႈၼႄၼၼ်ႉၵူၺ်း။ တီႈပွင်ႇမၼ်းတႄႉ ႁဝ်းၶႃႈ တေဢဝ် ၶႅပ်းႁၢင်ႈႁဝ်း လႅၵ်ႈလၢႆႈပဵၼ် black and white သီၽိူၵ်ႇလမ် လိူဝ်သေ ဢၼ်ႁဝ်းၶႂ်ႈၵိုတ်းလိူဝ် ဢၼ်ပဵၼ် main subject တွၼ်ႈလမ်ႇလွင်ႈ ဢၼ်ႁဝ်းၶႂ်ႈၼႄ ထၢင်ႇႁၢင်ႈၼၼ်ႉ ၼႆၶႃႈယဝ်ႉ။
တႃႇတေႁဵတ်း effect ဢၾႅၵ်ႉ လွင်ႈၶိုၵ်ႉတွၼ်းၸိူင်ႉၼႆ တီႈၼႂ်း Photoshop ၼႆႉ ႁဵတ်းလႆႈ ငၢႆႈငၢႆႈယဝ်ႉဝႃႈ။ ၵူၺ်းၵႃႈဝႃႈ ၵူၼ်းၵမ်ႉၼမ်ၸမ်ႉ ၵႆႉဢဝ်လွင်ႈၸိူဝ်းၼႆႉ တမ်းပႅတ်ႈၵႆၵႆ ၶဝ်ယူႇ။ ယွၼ်ႉပိူဝ်ႈဝႃႈ ၶဝ်ဢမ်ႇပေႃး လႆႈလူမ်ၸႂ်ၸွမ်း လွင်ႈၸႂ်ႉတိုဝ်း Selection tools တင်းၼမ်းတင်းလၢႆ ဢၼ်မီးဝႆႉၼႂ်း Photoshop ၼၼ်ႉၼႆ ယဝ်ႉ။ ဢမ်ႇၼၼ် ယွၼ်ႉပိူဝ်ႈဝႃႈ ၶဝ်ဢမ်ႇလူင်ႉလႅၼ်ႇ တႃႇတေၸႂ်ႉ Selection tool ၵေႃႈပဵၼ်လႆႈ။ ၵွပ်ႈပိူဝ်ႈ ၼၼ် တီႈၼႂ်းၵၢၼ်ႁဵၼ်း ဢၼ်ၼႆႉ ႁဝ်းၶႃႈဢွၼ်ၵၼ်တူၺ်းဝႃႈ ဢမ်ႇၸႂ်ႉ Selection tools သေ ႁဝ်းၶႃႈ တေႁဵတ်းႁိုဝ် ႁဵတ်း ဢၾႅၵ်ႉ ၶိုၵ်ႉတွၼ်းၸိူင်ႉၼႆ ဢၼ်ဝႃႈၼၼ်ႉ။ ၸႂ်ႉတႄႉတႄႉဢေႃႈ၊ တိုၼ်းဝႃႈဢမ်ႇၸႂ်ႉ။ ႁဝ်းၶႃႈတေၸႂ်ႉ Black & While adjustment layer ဢၼ်ၼိုင်ႈ၊ layer mask ဢၼ်ၼိုင်ႈလႄႈ တင်း brush။ ပေႃးၸဝ်ႈၵဝ်ႇ မေႃၸၼ် ပႅၵ်ႈထူ sliders လႄႈ ဢဝ်တင်း brush သေၵေႃႈ ပေႃးမေႃၸၼ်ယွမ်ႉသီ ၼႆ ပဵၼ်ၵၢၼ်ယဝ်ႉ။ ပေႃးမေႃႁဵတ်းၸိူဝ်းၼၼ်ႉၼႆ တေလႆႈဝႃႈ မၼ်းပဵၼ် ၼမ်ႉၵတ်ႉ ဢၼ်ၸဝ်ႈ ၵဝ်ႇ မီးဝႆႉယဝ်ႉ။
တွၼ်ႈတႃႇတေႁဵတ်းဢၼ်ၼႆႉၼႆႉ ၶႃႈႁဝ်းတႄႉတေၸႂ်ႉ Photoshop CC ၵူၺ်းၵႃႈဝႃႈ လွၵ်းလၢႆး ႁဵတ်းၵၢၼ် ၸိူဝ်းၼႆႉ မၼ်းၸၢင်ႈႁဵတ်းလႆႈတီႈ Photoshp CS6 လႆႈယူႇ တဵမ်တဵမ်ထူၼ်ႈ ထူၼ်ႈ။ ၶႅပ်းႁၢင်ႈၼႆႉတႄႉ ၵႂႃႇဢဝ်တီႈ Shutterstock မႃးယဝ်ႉ။
ၶႅပ်းႁၢင်ႈ ငဝ်ႈတိုၼ်း
တူၺ်းတီႈ ၶႅပ်းႁၢင်ႈ ပႃႈတႂ်ႈၼႆႉလႄႈ… selective colour ဢၼ်ဝႃႈၼၼ်ႉ ၶႅပ်းႁၢင်ႈတင်းဢၼ်ၼႆႉ ပဵၼ်ဝႆႉ black & white သေ ဢၼ်ပဵၼ် ၶူဝ်းၼၢင်းယိင်း သီလႅင်ၼၼ်ႉၵူၺ်း မီးသီဝႆႉ။ ႁဝ်းၶႃႈ ဢမ်ႇ တၢပ်ႈလူဝ်ႇၸႂ်ႉ selecton tools သေ ႁဵတ်းတူၺ်း ဢၾႅၵ်ႉ ၶိုၵ်ႉတွၼ်းၸိူင်ႉၼႆ။
ဝၢႆးသေ ႁဵတ်းဢၾႅၵ်ႉၶိုၵ်ႉတွၼ်းယဝ်ႉ။
ၸႂ်ႉတိုဝ်း ၶႅပ်းႁၢင်ႈၸဝ်ႈၵဝ်ႇသေၵေႃႈ ႁဵတ်းၵႂႃႇၸွမ်းလႆႈယူႇ။ ပေႃးတေလိူၵ်ႈၶႅပ်းႁၢင်ႈၼႆ လိူၵ်ႈပၼ် ႁႂ်ႈမၼ်း ပႃး သီသေဢၼ်ဢၼ် ၼင်ႇ ၶူဝ်းၼုင်ႈလႄႈသင်၊ မွၵ်ႇသေဢၼ်ဢၼ်လႄႈသင်၊ လူတ်ႉၵႃး လႄႈသင် မၼ်း ပဵၼ်တၢင်ႇမဵဝ်းတၢင်ႇၸိူဝ်းၵေႃႈလႆႈယူႇ။ ပေႃးၸဝ်ႈၵဝ်ႇ လိူၵ်ႈၶႅပ်းႁၢင်ႈယဝ်ႉၼႆ ႁဝ်းၶႃႈ ဢွၼ်ၵၼ်တႄႇႁဵတ်း ၵႂႃႇၶႃႈၼေႃႈ။
ၸၼ်ႉ ႑ : ဢဝ်သႂ်ႇပၼ် Layer Adjustment ဢၼ်ပဵၼ် Black & While
ပေႃးၸဝ်ႈၵဝ်ႇ ပိုတ်ႇၶႅပ်းႁၢင်ႈ ဢၼ်မႂ်ႇမႂ်ႇ တီႈၼႂ်း Photoshop ၼႆ ၸဝ်ႈၵဝ်ႇၵႂႃႇတူၺ်းတီႈ Layers panel ၼၼ်ႉလူး… ၸဝ်ႈၵဝ်ႇတေလႆႈႁၼ်မၼ်းမီးဝႆႉ Layer ဢၼ်လဵဝ်၊ တေပဵၼ် Background layer ဢၼ်တေ ႁွပ်ႇႁွင်ႈဝႆႉပၼ် ၶႅပ်းႁၢင်ႈၸဝ်ႈၵဝ်ႇၼၼ်ႉ။
တီႈ Layers panel ၼၼ်ႉမၼ်းတေၼႄဝႆႉ Background layer ဢၼ်မီးဝႆႉ ၶႅပ်းႁၢင်ႈ။
ႁဝ်းၶႃႈတေဢမ်ႇၵႂႃႇတိူဝ်ႉ Layer ၶႅပ်းႁၢင်ႈငဝ်ႈတိုၼ်းႁဝ်းၼၼ်ႉသေ ႁဝ်းတေႁဵတ်း ဢၾႅၵ်ႉ ၶိုၵ်ႉတွၼ်းၵႂႃႇ။ တီႈပွင်ႇမၼ်းတႄႉ ႁဝ်းတေတိုမ်းဢမ်ႇၵႂႃႇ ယိပ်းတိူဝ်ႉတီႈ ၶႅပ်ႈႁၢင်ႈ ငဝ်ႈတိုၼ်းမၼ်းသေ ႁဝ်းၵူၺ်းတေဢဝ် adjustment layer ထႅမ်သႂ်ႇၵႂႃႇသေ ႁဵတ်းႁႂ်ႈမၼ်းပေႃး ၸႅၵ်ႇသီမၼ်းၵႂႃႇ ၼႆၶႃႈယဝ်ႉ။ ၼဵၵ်းၶလိၵ်ႉပၼ်တီႈ New fill ဢမ်ႇၼၼ် ႁၢင်ႈႁိင်ႈ djustment layer ဢၼ်မီးတီႈ ၽၢႆတႂ်ႈ Layers panel ၼၼ်ႉလႄႈ။
ၼဵၵ်းၶလိၵ်ႉ New Fill ဢမ်ႇၼၼ် ႁၢင်ႈႁိင်ႈ Adjustment Layer.
လိူၵ်ႈပၼ် Black & White adjustment layer ဢၼ်မီးတီႈၼႂ်း သဵၼ်ႈမၢႆ ဢၼ်ဢွၵ်ႇမႃးၼၼ်ႉ။
လိူၵ်ႈပၼ် Black & White adjustment layer.
ၸွမ်းၼင်ႇၸိုဝ်ႈမၼ်းၼၼ်ႉယဝ်ႉ ဢၼ်ပဵၼ် adjustment Black & White တီႈ Photoshop ၼႆႉ မၼ်းၵေႃႈ တိုၼ်းႁဵတ်းဝႆႉ တႃႇတေ ဢဝ်ၶႅပ်းႁၢင်ႈပႃးသီ ႁႂ်ႈပေႃးပဵၼ် ၶႅပ်းႁၢင်ႈ Black & White ၵႂႃႇ။ ပေႃးၸဝ်ႈၵဝ်ႇၶိုၼ်း တူၺ်း Layers panel ၼႆ ၸဝ်ႈၵဝ်ႇ တေလႆႈႁၼ် adjustment layer (ဢၼ်မီးၸိုဝ်ႈဝႃႈ “Black & White 1”) ၼၼ်ႉယူႇ။ မၼ်းတေၵႂႃႇမီး ပႃႈၼိူဝ် Background layer ႁဝ်းၼၼ်ႉယဝ်ႉ။
တေလႆႈႁၼ် Photoshop ထႅမ် adjustment layer တီႈၼိူဝ် ၶႅပ်းႁၢင်ႈႁဝ်းၼၼ်ႉ။
ၸွမ်းၼင်ႇႁဝ်းႁၼ်ယူႇယဝ်ႉ Photoshop ၼႆႉ မၼ်းတေ လႅၵ်ႈလၢႆႈဢဝ် ၶႅပ်းႁၢင်ႈႁဝ်း ဢၼ်ပႃး ဝႆႉသီႇၼၼ်ႉ ပဵၼ်ၶႅပ်းႁၢင်ႈ Black & White ၵႂႃႇ။ ၼၼ်ႉမၼ်းပဵၼ် ၵၢၼ်တင်ႈပိူင်ၵဵဝ်ႈ ဢၼ်ၵိုၵ်း ပႃးမႃးၸွမ်းမၼ်း ၵေႃႉႁဵတ်းပၼ်ႁဝ်းယဝ်ႉ။ တွၼ်ႈႁဝ်းၶႂ်ႈမႄး ၵမ်ႉၸႂ်ႁဝ်းၼၼ်ႉတႄႉ ၵေႃႈ ဢဝ်ၶၢဝ်းယၢမ်း ဢိတ်းဢွတ်းသေ မႄးပၼ် ႁႂ်ႈမၼ်းမႅၼ်ႈၸႂ် ၸဝ်ႈၵဝ်ႇလႄႈ။ ယွၼ်ႉပိူဝ်ႈဝႃႈ ၵေႃႉၼိုင်ႈလႄႈၵေႃႉၼိုင်ႈ လွင်ႈထုၵ်ႇၸႂ်ၽႂ်မၼ်း ၵေႃႈ ႁူႉတေဢမ်ႇမိူၼ်ၵၼ်လႆႈ။
ၽၢင်ႁၢင်ႈ Black & White ဢၼ် Photoshop လႅၵ်ႈလၢႆႈပၼ်ႁဝ်းၼၼ်ႉ။
ၸၼ်ႉ ႒ : မႄးပၼ် လွင်ႈလႅၵ်ႈလၢႆႈသီ Black & White ႁႂ်ႈမၼ်းတိူဝ်းၶႅမ်ႉ
တီႈဢၼ်တေၵုမ်းၵမ်ပၼ် တႃႇ Black & White ၼႆႉ ၸဝ်ႈၵဝ်ႇ တေလႆႈႁၼ်မၼ်းမီးဝႆႉယူႇ တီႈ Properties panel ၼၼ်ႉယဝ်ႉ။ တီႈၼၼ်ႈၼၼ်ႉ ၸဝ်ႈၵဝ်ႇ တေလႆႈႁၼ်း မၼ်းတေမီးဝႆႉ ပႅၵ်ႈထူၸၼ် Slider ႁူၵ်း ဢၼ်။ တႃႇသၢမ်ဢၼ်ၼႆႉ မၼ်းတေပဵၼ် တွၼ်ႈတႃႇ primary colours (Reds, Greens လႄႈ Blues) သေ ထႅင်ႈတႃႇ သၢမ်ဢၼ်ၸမ်ႉ မၼ်းတေပဵၼ်တႃႇ secondary colours (Yellows, Cyans လႄႈ Magentas) ၼႆယဝ်ႉ။ ပေႃးၸၼ် ပႅၵ်ႈထူၸၼ် slider ၼၼ်ႉ ၵႂႃႇသၢႆႉၸူႈ ၽၢႆႇၶႂႃ ဢမ်ႇၼၼ် ၽၢႆႇၶႂႃႇၸူး ၽၢႆႇသၢႆႉၼႆ ၸဝ်ႈၵဝ်ႇ တေလႆႈႁၼ်တီႈ သီဢၼ်ပႃးၼႂ်း ၶႅပ်းႁၢင်ႈ ၼင်ႇသီၸဝ်ႈၵဝ်ႇၸၼ်ၼၼ်ႉ မၼ်းတေႁိူဝ်ႈလႅင်းမႃး ဢမ်ႇၼၼ် မၼ်းတေသဝ်ႈ လမ်ၵႂႃႇ။ တူဝ်ယၢင်ႇမၼ်း ပေႃးၸဝ်ႈၵဝ်ႇ ၸၼ် Reds slider ၵႂႃႇၸူးၽၢႆႇၶႂႃၼႆ ၼႂ်းၶႅပ်းႁၢင်ႈ တီႈဢၼ်ပႃး ဢၼ်မီးသီလႅင်ၼၼ်ႉ မၼ်းတေႁိူဝ်ႈလႅင်းမႃး။ ပေႃးႁဝ်းၸၼ် Blues slider ၵႂႃႇ ၸူးၽၢႆႇသၢႆႉၼႆ တေလႆႁၼ် တီႈဢၼ်မီး သီသွမ်ႇၼၼ်ႉ လမ်ၵႂႃႇ။ ၵူၺ်းၵႃႈဝႃႈ ၸဝ်ႈၵဝ်ႇ ဢမ်ႇတၢပ်ႈမႆႈၸႂ် တႃႇတွင်းဝႃႈ ႁိမ်းလႂ်ပႃးသီသင်၊ ႁိမ်းလႂ်မီးသီသင် ဢၼ်ဝႃႈၼၼ်ႉ။ ႁဝ်းၵူၺ်းလူဝ်ႇ တူၺ်း ၽွၼ်းလႆႈ result တီႈ ၶႅပ်းႁၢင်ႈ Black & White ႁဝ်းၼၼ်ႉသေၵေႃႈ ၸၼ်ပၼ် Slider ႁဝ်း ႁႂ်ႈမၼ်းပေႃႈ ထုၵ်ႇၸႂ်ၵႂႃႇၵူၺ်း။ တွၼ်ႈတႃႇ ၶႅပ်းႁၢင်ႈ Black & White ႁဝ်းႁႂ်ႈမၼ်းပေႃး ၶႅမ်ႉလႅပ်ႈပဵင်းၸႂ်ၼၼ်ႉတႄႉ ဢဝ်ၶၢဝ်းယၢမ်းသေ ၸၼ်မႄးပၼ် Slider ၼႂ်းၵႃႈ ႁူၵ်းဢၼ်ၼၼ်ႉ ၵေႃႈ လႆႈယူႇ။
ၸၼ်ပၼ် Sliders တွၼ်ႈတႃႇႁႂ်ႈ သီငဝ်ႈတိုၼ်း original colour မၼ်းပေႃးတေႁိူဝ်ႈ တေလမ်ၵႂႃႇ။
တီႈၽၢႆႇၼိူဝ် sliders ၸိူဝ်းၼၼ်ႉ မၼ်းတေမီးဝႆႉ Auto button ဢၼ်ၼိုင်ႈ။ ၼဵၵ်းၶလိၵ်ႉ ပၼ်တီႈၼဵၼ် Auto button သေမွၵ်ႇပၼ် Photoshop ႁႂ်ႈမၼ်းမႄးပၼ်ႁင်းမၼ်း ၼင်ႇႁိုဝ် ၶႅပ်းႁၢင်ႈႁဝ်း ပေႃႈတေလီတူၺ်း။ မၢင်ပွၵ်ႈၵေႃႈ မၼ်းမႄးပၼ် ၶႅမ်ႉတေႉတေႉ။ မၢင်ပွၵ်ႈၵေႃႈ ဢမ်ႇပေႃးထုၵ်ႇၸႂ်။ ၵူၺ်းၵႃႈဝႃႈ ပေႃးၼဵၵ်းပၼ် ၼဵၼ် Auto ယဝ်ႉၵေႃႈ ၸဝ်ႈၵဝ်ႇ ၸၢင်ႈၶိုၼ်းမႄး ၸၼ်ပၼ် sliders ၸိူဝ်းၼၼ်ႉသေ မႄးလိုမ်ႉပၼ် ႁႂ်ႈပေႃးထုၵ်ႇၸႂ်ၵေႃႈ လႆႈယူႇလူး။
ၼဵၵ်းၶလိၵ်ႉပၼ် ၼဵၼ် Auto.
ပေႃးၸဝ်ႈၵဝ်ႇ ၶႂ်ႈၼိူင်းဢၼ်တူၺ်း ၶႅပ်းႁင်ႈ Black & White လႄႈ တင်း ၶႅပ်းႁၢင်ႈငဝ်ႈတိုၼ်းမၼ်း ၼႆ ၸဝ်ႈၵဝ်ႇ ၵႂႃႇၼဵၵ်းၶလိၵ်ႉတီႈ ႁၢင်ႈႁိင်ႈ visibilty တီႈ adjustment layer (ဢၼ်ပဵၼ်ႁၢင်ႈ မၢၵ်ႇတႃ) ၼၼ်ႉ။ ပေႃးၼၼ် မၼ်းတေဢိုတ်း တေပိုတ်ႇပၼ် Black & White လႄႈ ၸဝ်ႈၵဝ်ႇ တေလႆႈႁၼ် ၶႅပ်းႁၢင်ႈဢၼ်ပႃးသီ ငဝ်ႈတိုၼ်းမၼ်းၼၼ်ႉယူႇ။ ပေႃးၶိုၼ်းၼဵၵ်းပၼ်တီႈ ႁၢင်ႈမၢၵ်ႇ တႃၼၼ်ႉ ထႅင်ႈၵမ်းၼိုင်ႈၼႆ ၸဝ်ႈၵဝ်ႇ တေလႆႈႁၼ် ၶႅပ်းႁၢင်ႈႁဝ်း ၶိုၼ်းပဵၼ်ၵႂႃႇ Black & White ယူႇယဝ်ႉ။
ၼဵၵ်းပၼ်တီႈ ႁၢင်ႈႁိင်ႈမၢၵ်ႇတႃႇ တႃႇတေ ပိုတ်ႇ/ဢိုတ်း adjustment layer ၶွင် Black & White.
ၼႆႉတႄႉပဵၼ် ၶႅပ်းႁၢင်ႈၶႃႈ ဢၼ်လၢႆႈဝႆႉသီ Black & White ယဝ်ႉ။ ႁဵတ်းဝႆႉထၢၼ်ႇၼႆႉၵေႃႈ တေႃႈလႆႈယဝ်ႉၼင်ႇၵဝ်ႇ။ ယွၼ်ႉပိူဝ်ႈသင်ၼႆ တီႈၽၢႆလင် ၵၢၼ်ႁဵၼ်းၼႆႉ တေၼႄပၼ်ဝႃႈ ၸဝ်ႈ ၵဝ်ႇၸၢင်ႈလၢႆႈၶိုၼ်း သီ Black & White လႆႈငၢႆႈငၢႆႈယူႇ။
ၶႅပ်းႁၢင်ႈၶႃႈႁဝ်း ဢၼ်ႁဵတ်းဝႆႉ Black & White adjustment.
ၸၼ်ႉ ႓ : လိူၵ်ႈပၼ် Bursh Tool
လွင်ႈၶိုၵ်ႉတွၼ်း ဢၼ်ၵိုၵ်းပႃးမႃးၸွမ်း adjustment layer ၶွင် Photoshop ၼႆႉ မၼ်းပဵၼ် layer mask ၼႆယဝ်ႉ။ တီႈၼႆႈတႄႉ ၶႃႈႁဝ်းတေဢမ်ႇလၢတ်ႈ လွင်ႈ Layer mask ႁႂ်ႈပေႃးပဵၼ် ႁူဝ်တီးႁူဝ် ယွႆႈမၼ်းယဝ်ႉ။ ၵူၺ်းၵႃႈဝႃႈ ပေႃးၸဝ်ႈၵဝ်ႇ ၶႂ်ႈလဵပ်ႈႁဵၼ်းတူၺ်း လွင်ႈ layer mask ႁဵတ်းႁိုဝ် ႁဵတ်း ၵၢၼ်ၼႆတႄႉ သွၵ်ႈႁႃတူၺ်းၵၢၼ်ႁဵၼ်း ဢၼ်ဝႃႈ Understanding Layer Masks ၼႆၵေႃႈ လႆႈယူႇ။ ႁူမ်ႈဝႃႈ မၼ်းပႃး Layer mask မႃးဢၼ်ဝႃႈၼၼ်ႉ ႁဝ်းတေဢမ်ႇႁၼ်လႆႈ တီႈၼႂ်းၶႅပ်းႁၢင်ႈႁဝ်း ၼင်ႇၵဝ်ႇ။ ႁဝ်းၵႂႃႇတူၺ်းသေ တေလႆႈႁၼ် layer mask တီႈၼႂ်း layers panel သေ ၸင်ႇႁူႉဝႃႈ မၼ်းပႃးဝႆႉ layer mask ၼႆယဝ်ႉ။ ၽၢင်ႉဝႆႉပၼ် လွင်ႈဝႃႈ layer mask ဢၼ်ၵိုၵ်းပႃးမႃးၼၼ်ႉ မၼ်းယွမ်ႉဝႆႉ သီၶၢဝ်ႇ/ သီၽိူၵ်ႇ။ သီၶၢဝ်/သီၽိူၵ်ႇဢၼ်ဝႃႈၼႆႉ မၼ်းပွင်ႇဝႃႈ adjustment Black & White ႁဝ်းၼႆႉ မၼ်းၵႂႃႇၸီႉၸမ်ႈၺႃးၼိူဝ် ၶႅပ်းႁၢင်ႈငဝ်ႈတိုၼ်းႁဝ်းၼၼ်ႉ တင်းမူတ်းၼႆၶႃႈယဝ်ႉ။
ႁၢင်ႈ mask thumbnail ဢၼ်မီးတီႈၼိူဝ် adjustment layer.
ႁဝ်းၶႃႈၸၢင်ႈဢဝ် သီငဝ်ႈတိုၼ်း ဢၼ်မီးတီႈ ၶႅပ်းႁၢင်ႈၼၼ်ႉ ဢွၵ်ႇမႃးၼႄလႆႈယူႇ။ ၵူၺ်းၵႃႈဝႃႈ ႁဝ်းၶႂ်ႈဢဝ်သီဢၼ်လႂ်ဢွၵ်ႇၼႄၼႆ ႁဝ်းတေလႆႈဢဝ် ၼမ်ႉယႃႈလမ် ၶိုၼ်းၵႂႃႇယွမ်ႉပၼ်တီႈ Layer mask ႁဝ်းၼၼ်ႉယဝ်ႉ။ ၶႂ်ႈဢွၵ်ႇၼႄ တီႈႁိမ်းလႂ်ၵေႃႈ ၵႂႃႇယွမ်ႉႁိမ်းၼၼ်ႉ။ ယွၼ်ႉၼၼ်လႄႈ လိူၵ်ႈ ပၼ် Brush Tool ဢၼ်မီးတီႈၼႂ်း Tools panel ၼၼ်ႉ။
လိူၵ်ႈပၼ် Brush Tool.
ၸၼ်ႉ ႔ : လိူၵ်ႈပၼ် Soft Round Brush
ၼဵပ်းပၼ် Right-click (Win) / Control-click (Mac) တီႈၼႂ်း ၶႅပ်းႁၢင်ႈ ဢၼ်ႁဝ်းပိုတ်ႇဝႆႉၼၼ်ႉ သေ ပိုတ်ႇပၼ် Bursh Preset Picker လႄႈ။ ယဝ်ႉၵေႃႈ လိူၵ်ႈပၼ် soft round brush တီႈၸဵင်ႇ ၼိူဝ် ၽၢႆသၢႆႉ ၼႂ်းလွၵ်းဢၼ်ၼႄဝႆႉ တူဝ်ႇယၢင်ႇ ႁၢင်ႈ Brush ႁဝ်းၼၼ်ႉလႄႈ။ ပေႃးဝႃႈ လိူၵ်ႈယဝ်ႉ ယဝ်ႈၼႆ ၼဵၵ်းပၼ် Enter (Win) / Return (Mac) တီႈၼိူဝ် ၽၢင်ၼဵၵ်း ၶီးပူတ်ႉၸဝ်ႈၵဝ်ႇသေၵေႃႈ ၶိုၼ်းဢွၵ်ႇၵႂႃႇတီႈ Bursh Preset Picker လႆႈယူႇ။
လိူၵ်ႈပၼ် soft round brush.
ၸၼ်ႉ ႕ : လၢႆႈပၼ် Foreground Colour ၸဝ်ႈၵဝ်ႇ ႁႂ်ႈမၼ်းပဵၼ် သီလမ်
Photoshop ၼႆႉ မၼ်းတေဢဝ် Foreground colour ႁဝ်းၼၼ်ႉ ၸႂ်ႉပဵၼ် brush colour ယဝ်ႉ။ ယွၼ်ႉပိူဝ်ႈ ႁဝ်းလူဝ်ႇဢဝ် သီလမ် ၵႂႃႇယွမ်ႉသႂ်ႇတီႈ layer mask လႄႈ ႁဝ်းၸင်ႇဝႃႈ လူဝ်ႇလႆႈလၢႆႈ Foreground Colour ႁဝ်းၼၼ်ႉ ႁႂ်ႈမၼ်းပဵၼ် သီလမ်။ တႃႇတေလၢႆႈဝႆးဝႆးၼႆ ၼဵၵ်းပၼ် တူဝ်လိၵ်ႈ D တီႈၼိူဝ် Keyboard ႁဝ်းၼၼ်ႉၵေႃႈလႆႈယဝ်ႉ။ ပေႃးၼၼ် မၼ်းတေလႅၵ်ႈလၢႆပၼ် Foreground လႄႈ Background colour မၼ်းၼၼ်ႉ ႁႂ်ႈမၼ်းပဵၼ် သီ ပိူင်ၵႅဝ်ႈမၼ်းၵႂႃႇ။ ပေႃးၼၼ် Foreground မၼ်းတေပဵၼ် သီၶၢဝ် White သေ Background မၼ်းတေပဵၼ် သီလမ် Black ၵႂႃႇယဝ်ႉ။ ၼၼ်ႉ မၼ်းပဵၼ် သီပိူင်ၵႅဝ်ႈမၼ်းယဝ်ႉ။ မိူဝ်ႈႁဝ်းလၢႆႈသီ ပိူင်ၵႅဝ်ႈမၼ်းၼၼ်ႉ ႁဝ်းၶႃႈလိူၵ်ႈဝႆႉပၼ် layer mask ႁဝ်းၼၼ်ႉၶႃႈ။ တႃႇတေဢဝ် သီ Foreground လႄႈ Background လႅၵ်ႈလၢႆႈၵၼ်ၼႆ ႁဝ်းၶႃႈ ၶိုၼ်းၼဵၵ်းပၼ် တူဝ်လိၵ်ႈ X တီႈၼိူဝ် ၶီးပူတ်ႉ ႁဝ်းၼၼ်ႉၶႃႈ။ ပေႃးၼၼ် Foreground colour ႁဝ်းၼၼ်ႉ တေပဵၼ် သီလမ်ၵႂႃႇယူႇ။
ပေႃးၼၼ် ႁဝ်းၶႃႈတေလႆႈႁၼ် Foreground colour လႄႈ Background colour ႁဝ်းၼၼ်ႉ လႅၵ်ႈ လၢႆႈၵၼ်ၵႂႃႇ။
ဢၼ်ပဵၼ် Foreground (upper left) လႄႈ Background (lower right) colour swatches.
ၸၼ်ႉ ႖ : ဢဝ် Brush သႅၼ်းယႂ်ႇသေ ယွမ်ႉပၼ် တီႈၼႂ်း ၶႅပ်းႁၢင်ႈႁဝ်း
တႃႇတေဢဝ်သီငဝ်ႈတိုၼ်းမၼ်း ၶိုၼ်းဢွၵ်ႇမႃးၼၼ်ႉ ႁဝ်းတႄႇၸၼ်ပၼ် တီႈၽၢႆႇတင်းၼႂ်းမၼ်း ဢွၼ်တၢင်း၊ ၸၼ်လႆႈၼမ်ၵႃႈၵေႃႈၸၼ်။ ၸိူဝ်းပဵၼ်ႁိမ်း ၶွပ်ႇမၼ်းတႄႉ ဝႆႉၵမ်းၼိုင်ႈၵွၼ်ႇ။ ဢိင် ၼိူဝ်သႅၼ်း ဢဝ်ႁဝ်းၶႂ်ႈ ဢဝ်သီမၼ်းဢွၵ်ႇၼၼ်ႉသေ ႁဝ်းထုၵ်ႇလီ လႅၵ်ႈလၢႆႈၸႂ်ႉ သႅၼ်း Bursh ႁဝ်းယဝ်ႉ။ တွၼ်ႈတႃႇတေ လႅၵ်ႈလၢႆႈ သႅၼ်း Bursh ႁဝ်းၼၼ်ႉ လုၵ်ႉတီႈ ၽၢင်ၼဵၵ်း ၶီးပူတ်ႉႁဝ်း သေၵေႃႈ လႅၵ်ႈလၢႆႈလႆႈ ၵမ်းလဵဝ်ယူႇ။ ၼဵၵ်းပၼ် right bracket key ( ] ) ထပ်းၵၼ်ၼႆၵေႃႈ သႅၼ်း brush တေယႂ်ႇမႃး၊ ပေႃးၼဵၵ်း left bracket key ( [ ) ၼႆၸမ်ႉ သႅၼ်း brush တေလဵၵ်ႉၵႂႃႇ။ ပေႃးၶႂ်ႈ ႁႂ်ႈၶွပ်ႇ brush ႁဝ်း ၵႅၼ်ႇလီသတ်ႉလီၼႆ ၼဵၵ်း Shift လေႃး ( ] ) ပၼ်လႄႈ။ ပေႃးၶႂ်ႈႁႂ်ႈၶွပ်ႇမၼ်း ၵီႈလီ ယုၺ်းလီၸမ်ႉ ၼဵၵ်း Shift လေႃး ( [ ) ထပ်းၵၼ်လႄႈ။ ၵမ်းၼႆႉ ၶႃးႁဝ်းတေဢဝ် သီဢၼ်မီး တီႈၶူဝ်းၼၢင်းယိင်းၼၼ်ႉ ၶိုၼ်းဢွၵ်ႇမႃး။ ၶႃႈႁဝ်းတေတႄႇဢဝ် တီႈၽၢႆႇတိၼ်မၼ်းၶိုၼ်ႈၵႂႃႇ။ ပဵၼ် ဢၼ်ငၢႆႈငႅမ်ႈတႄႉတႄႉယဝ်ႉၶႃႈ။
ဢဝ်သီလမ်သေ ယွမ်ႉပၼ် တီႈၼိူဝ်သိူဝ်ႈၶူဝ်းမၼ်း၊ ၸွမ်းၶွပ်ႇမၼ်းတႄႉ ဝႆႉဝႆႉၵွၼ်ႇ။
ယဝ်ႉၵေႃႈ ၶႃႈႁဝ်းတေဢဝ် သႅၼ်း brush လဵၵ်ႉဢိတ်းၼိုင်ႈလႄႈ (ၼဵၵ်းပၼ် left bracket key မွၵ်ႈလၢႆၵမ်း)သေ တေသိုပ်ႇယွမ်ႉၵႂႃႇ သိူဝ်ႈၶူဝ်းတွၼ်ႈပွတ်းၼိူဝ်။ ၶွပ်ႇမၼ်းတႄႉဝႆႉသေၵွၼ်ႇ။
ထႅမ်သႂ်ႇ တွၼ်ႈပွတ်းၼိူဝ်၊ တီႈသိူဝ်ႈၶူဝ်း။
ၶေႃႈၽၢင်ႉ.. သင်ၸိူဝ်ႉဝႃႈ ၸဝ်ႈၵဝ်ႇ တူၺ်းၵႂႃႇတီႈ လွၵ်း layer mask ဢၼ်မီးတီႈၼႂ်း Layer panel ၼၼ်ႉ၊ တီႈဢၼ် ႁဝ်းၶႃႈဢဝ်ဢၼ်လမ်သေ ယွမ်ႉဝႆႉၼၼ်ႉ။ ၼၼ်ႉမၼ်းပဵၼ် လွင်ႈဝႃႈ layer mask ႁဵတ်းႁိုဝ် ႁဵတ်းၵၢၼ် ၼႆၶႃႈယဝ်ႉ။ တီႈဢၼ်ပဵၼ် တွၼ်ႈသီႇၽိူၵ်ႇၼၼ်ႉ မၼ်းတၢင်တူဝ် ဢွင်ႈတီႈဢၼ် adjustment ႁဝ်းၵႂႃႇတိူဝ်ႉသႂ်ႇတိူဝ်ႉၼိူဝ် ၶႅပ်းႁၢင်ႈႁဝ်းယဝ်ႉ။ သီလမ်ၸမ်ႉ မၼ်းတၢင် တူဝ်ဝႃႈ မၼ်းၵႂႃႇႁႄႉႁၢမ်ႈဝႆႉ ယႃႇႁႂ်ႈ adjustment ၵႂႃႇတိူဝ်ႉၼိူဝ် ၶႅပ်းႁၢင်ႈႁဝ်းၼႆယဝ်ႉ။ ပေႃးႁဝ်း ဢဝ် သီလမ် ယွမ်ႉတီႈ ၶႅပ်းႁၢင်ႈႁဝ်း မၼ်းတေလပ်ႉပၼ် Black & White လႄႈ ႁဝ်းၶႃႈၸင်ႇလႆႈ ႁၼ် ၼင်ႇ ၶႅပ်းႁၢင်ႈ ငဝ်ႈတိုၼ်းမၼ်းၼၼ်ႉယဝ်ႉ။
တီႈ Layer mask thumbnail ၼၼ်ႉ မၼ်းၼႄပၼ် တီႈဢၼ်ႁဝ်းဢဝ် သီလမ်သေ ယွမ်ႉဝႆ့။
ၸၼ်ႉ ႗ : ဢဝ်သႅၼ်း brush လဵၵ်ႉလဵၵ်ႉသေ ယွမ်ႉပၼ် ၸွမ်းၶွပ်ႇမၼ်း
တွၼ်ႈတႃႇႁဝ်းတေ ယွမ်ႉပၼ်ၸွမ်း ႁိမ်းၶွပ်ႇမၼ်းၼၼ်ႉ ႁဝ်းလူဝ်ႇၸၼ်ႇၶႂၢၵ်ႈဢဝ် zoom မၼ်း ႁႂ်ႈလႆႈႁၼ် ၸမ်ၸမ်။ တွၼ်ႈတႃႇတေ ၶႂၢၵ်ႈ zoom မၼ်းၼႆႉ ၼဵၵ်းပၼ် Ctrl+space (Win) / Command+Spacebar (Mac) တီႈၼိူဝ် ၽၢင်ၼဵၵ်း ၶီးပူတ်ႉသေ ၼဵၵ်းၶလိၵ်ႉ mouse ႁဝ်းထပ်း ၵၼ်ၵေႃႈ မၼ်းတေၶႂၢၵ်ႈပၼ်ၵႂႃႇယူႇ။ တႃႇတေၶိုၼ်းႁုပ်ႈ zoom ၸမ်ႉ ၼဵၵ်းပၼ် Alt+spacebar (Win) / Option+spacebar (Mac) သေ ၼဵၵ်းၶလိၵ်ႉထပ်းၵၼ်။ တႃႇတေၶၢႆႉၶႅပ်းႁၢင်ႈ ၵႂႃႇၵႂႃႇမႃးမႃး ၸမ်ႉ ၼဵၵ်းပၼ် spacebar သေ မၼ်းတေပဵၼ်ၵႂႃႇ Hand Tool ၸူဝ်ႈၵႅပ်ႉ။ ပေႃးၼၼ်ၵေႃႈ ၼဵၵ်း Mouse သေၸၼ်လၢၵ်ႈပၼ်ၵႂႃႇလႆႈယူႇ။
တွၼ်ႈတႃႇတေယွမ်ႉသီ ၶွပ်ႇမၼ်းၼၼ်ႉတႄႉ သႅၼ်း brush လႄႈ လွင်ႈၵႅၼ်ႇ လွင်ႈယုၺ်းမၼ်း တႄႉ ၵေႃႈ လႅၵ်ႈလၢႆႈသေ လဵၼ်ႈသေႁဵတ်းၵႂႃႇ။ ၶႃႈႁဝ်းတႄႉ ၸႂ်ႉ သႅၼ်း bursh ဢၼ်လဵၵ်ႉသေ ၶွပ်ႇ brush ၵေႃႈ ၶႃႈႁဝ်းဢဝ်ဢၼ်ၵႅၼ်ႇလီသေ ယွမ်ႉဢဝ် ၶွပ်ႇ ၸိူဝ်းမီးတီႈ တွၼ်ႈပွတ်းၼိူဝ်။
ၸႂ်ႉပၼ် ၶွပ်ႇ brush ဢၼ်လဵၵ်ႉသေၵေႃႈ ၽၢင်ႉသေ ယွမ်ႉပၼ်သီ ၸွမ်းၶွပ်ႇ သိူဝ်ႈၶူဝ်း။
သင်ၸိူဝ်ႉဝႃႈ ၸဝ်ႈၵဝ်ႇ ၽိတ်းပိူင်ႈသေ၊ သလေႃႇဢမ်ႇတေႃႇ ယွမ်ႉဢဝ်သီမၼ်း ပူၼ်ႉၶွပ်ႇသိူဝ်ႈၶူဝ်း ၵႂႃႇၵေႃႈ ဢမ်ႇတၢပ်ႈလူဝ်ႇမႆႈၸႂ်။ တူၺ်းတီႈၼႆလႄႈ ၶႃႈႁဝ်း ယွမ်ႉသီ မၼ်းပူၼ်ႉၵႂႃႇၺႃးတီႈၼိူဝ် ႁူဝ်မႄႈမိုဝ်း ၼၢင်းယိင်းၼၼ်ႉ။
ဢလူဝ်ႉ… ဢမ်ႇမီးပၼ်ႁႃသင်။ ၶိုၼ်းမႄးလႆႈ ငၢႆႈငၢႆႈၵူၺ်း။
တႃႇတေမႄး လွင်ႈၽိတ်းပိူင်ႈၼႆႉ ငၢႆႈငၢႆႈဢွၼ်ႇၵူၺ်း။ ၼဵၵ်းပၼ် တူဝ်လိၵ်ႈ X တီႈၼိူဝ် ၶီးပူတ်ႉ သေၵေႃႈ လႅၵ်ႈလၢႆႈပၼ် သီ Foreground လႄႈ Background ။ ႁဵတ်းႁႂ်ႈ သီ Foreground ၸဝ်ႈၵဝ်ႇ ၼၼ်ႉပဵၼ်ၵႂႃႇ သီၶၢဝ်/ သီၽိူၵ်ႇ။ ပေႃးၼၼ် ၶိုၼ်းၵႂႃႇယွမ်ႉပၼ်တီႈ ဢၼ်ၸၼ်ပူၼ်ႉ ၽိတ်းၵႂႃႇ မိူဝ်ႈၵႆႈၼၼ်ႉ။ ပေႃးဝႃႈ ၸဝ်ႈၵဝ်ႇ မႄးယဝ်ႉယဝ်ႈၼႆ ၶိုၼ်းၼဵၵ်းပၼ် တူဝ်လိၵ်ႈ X သေၵေႃႈ ၶိုၼ်း ႁႂ်ႈ သီ Foreground ပဵၼ် သီလမ်ၶိုၼ်း။ ယဝ်ႉၵေႃႈ သိုပ်ႇႁဵတ်းၵႂႃႇလႆႈယဝ်ႉ။
ဢဝ်သီၽိူၵ်ႇသေ မႄးၶိုၼ်း ဢၼ်ၸၼ်ၽိတ်းၵႂႃႇ။
တွၼ်ႈတႃႇတေဢဝ် သီဢွၵ်ႇၶိုၼ်း ၸိူဝ်းႁိမ်းႁွမ်းၶွပ်ႇမၼ်းၼၼ်ႉ ၶႃႈႁဝ်းတေၸႂ်ႉ zooming, panning လႄႈ လႅၵ်ႈလၢႆႈသႅၼ်း brush သေၵေႃႈ ႁဵတ်းၵႂႃႇ။
သိုပ်ႇၸၼ်ပၼ် တီႈႁိမ်းၽင်ႇ သိူဝ်ႈၶူဝ်းမၼ်းၼၼ်ႉ။
ၼႆႉတႄႉပဵၼ် ၽွၼ်းလႆႈ result ၶႃႈႁဝ်းယဝ်ႉ။
ၵမ်းၼႆႉတႄႉ သိူဝ်ႈၶူဝ်းပဵၼ်ဢၼ်မီးသီယဝ်ႉ။
ၸၼ်ႉ ႘ : ၶိုၼ်းမႄးငိ ပၼ် Black & White Sliders (ပေႃးဢမ်ႇပႆႇပဵင်းပေႃးၸႂ်)
တီႈၸၼ်ႉၼႆႉၼႆႉ မၢင်ၽဝ်ႇ ၸဝ်ႈၵဝ်ႇ တေၶႂ်ႈၶိုၼ်းမႄးငိဢၼ်ပဵၼ် လွင်ႈလႅၵ်ႈလၢႆႈသီ Black & White ၵေႃႈတေပဵၼ်လႆႈ။ တႃႇတေႁဵတ်းၼၼ်ၼႆႉ ၶိုၼ်းၵႂႃႇတီႈ Properties panel ၸဝ်ႈၵဝ်ႇသေ ၵေႃႈ ၶိုၼ်းၵႂႃႇ ၸၼ် sliders ပၼ် ၽၢႆႇသၢႆႉ ၽၢႆႇၶႂႃ ႁၢၼ်ႉတေႃႇ ၸဝ်ႈၵဝ်ႇပေႃးႁၢၼ်ႉၸႂ် ၼိူဝ် result ၽွၼ်းလႆႈၼၼ်ႉ။ ၼႆႉယဝ်ႉ တေလႆႈဝႃႈ ပဵၼ်လွင်ႈတၢင်းလီ ဢၼ်ႁဝ်းၸႂ်ႉ adjustment layer ယဝ်ႉ။ ႁဝ်းၶႃႈ ၸၢင်ႈၶိုၼ်းႁဵတ်း လွင်ႈလႅၵ်ႈလၢႆႈ တင်းၼမ်။ ဢမ်ႇတၢပ်ႇလူဝ်ႇ ၵႂႃႇယႃႇ ၶႅပ်း ႁၢင်ႈငဝ်ႈတိုၼ်းမၼ်းသင်သေၵေႃႈ ႁဝ်းၶႃႈ ၸၢင်ႈမႄႈထတ်းလႆႈ ဢၼ်ႁဝ်းႁဵတ်းဝႆႉၼၼ်ႉ။
ၸၼ်ပၼ် sliders တွၼ်ႈတႃႇ မႄးပၼ်တီႈ black and white ႁႂ်ႈမၼ်းတိူဝ်းၶႅမ်ႉ။
ၸၼ်ႉသူးတွၼ်ႈ : ၶိုၼ်းဢဝ်သီငဝ်ႈတိုၼ်း ၵမ်ႈၽွင်ႈ
ဢၼ်ၸၼ်ႉ ၵမ်းလိုၼ်းသုတ်းၼႆႉတႄႉ မၼ်းပဵၼ် ၸၼ်ႉလိူၵ်ႈသၢင်ႈၵူၺ်း။ ဢၼ်ႁဝ်းၶႃႈ ႁဵတ်းမႃး ၼႆႉ ႁဝ်းၶႃႈၵူၺ်းၸႂ်ႉ Black & White adjustment layer ဢၼ်လဵဝ်သေၵေႃႈ ႁဵတ်းမႃး ဢၾႅၵ်ႉ ၶိုၵ်ႉတွၼ်း ဢၼ်ယွမ်ႉသီ ၼႂ်းၵႄႈ Black & White ။ လိူဝ်သေၼၼ်ႉဢမ်ႇၵႃး ႁဝ်းၶႃႈ ၸၢင်ႈၶိုၼ်း ဢဝ် သီငဝ်ႈတိုၼ်းမႃးလႆႈ ငၢႆႈငၢႆႈယူႇ။ တႃႇတေႁဵတ်းၼၼ်ႉတႄႉ ႁဝ်းၶႃႈ တေလႆႈယွမ်းပၼ် Opacity ၶွင် adjustment layer ယဝ်ႉ။ ၸဝ်ႈၵဝ်ႇတေလႆႈႁၼ် Opacity option မၼ်းတေမီးဝႆႉယူႇ တီႈ ၸဵင်ႇၼိူဝ်ၽၢႆႇၶႂႃ ၵႃႈတီႈ Layers panel ၼၼ်ႉ။ ၶႃႈႁဝ်းတေယွၼ်ႇလူင်းတေႃႇထိုင် 70% :
ယွၼ်ႇလူင်း opacity ႁင်း adjustment layer.
ၼႆႉ မၼ်းတေႁဵတ်းႁႂ်ႈႁဝ်းၶႃႈ လုၵ်ႉတီႈ adjustment layer သေၵေႃႈ ၶိုၼ်းႁၼ် သီငဝ်ႈတိုၼ်း ႁဝ်း ၼႆယဝ်ႉ။ ၼေႈ… ၼႆႉပဵၼ် ၶႅပ်းႁၢင်ႈငဝ်ႈတိုၼ်း တွၼ်ႈတႃႇ ၶၢင်းၵၼ်တူၺ်း
ၼႆႉတႄႉပဵၼ် ၽွၼ်းလႆႈ result ၶူဝ်းသီလႅင်လႅင် ၼႂ်းၵႄႈ ၶႅပ်းႁၢင်ႈသီဝဝ်းဝဝ်းၼႆယဝ်ႉ။


text:
ၽွင်းတေႃႇဢွင်ႇသၢၼ်းသုၵျီႇ ဢွၼ်ႁူဝ်ၸတ်းႁဵတ်း ပၢင်ၵုမ်လူင် လွင်ႈငမ်းယဵၼ် (ႁိုဝ်) ပၢင်ၵုမ်လူင် ပီႁူဝ်ပၢၵ်ႇ21 ပၢင်လူင် (ၵမ်းထူၼ်ႈသွင်) ၼၼ်ႉ သိုၵ်းလွႆ TNLA တင်းသိုၵ်းလူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၼမ်ႉတူႈ ၵူၼ်းမိူင်းလႆႈပၢႆႈယၢၼ်ႁိူၼ်းယေးတီႈယူႇ။
ဝၼ်းတီႈ 26/05/2017 ၶၢဝ်းယၢမ်းၵၢင်ၶမ်ႈမွၵ်ႈ 18:20-19:20 မူင်းတပ်ႉသိုၵ်းလူင်ပွင်ၸိုင်ႈမၢၼ်ႈ တပ်ႉမ 88 တင်းတပ်ႉသိုၵ်းတဢၢင်း TNLA မၢႆတပ်ႉ 189 ပဵၼ် ပၢင်တိုၵ်းၵၼ် တီႈဝၢၼ်ႈပၢင်ႇဝူဝ်း ဢိူင်ႇသၢႆးၶၢဝ် ဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။
ၵူၼ်းၼႂ်းပိုၼ်ႉတီႈၼမ်ႉတူႈ လၢတ်ႈဝႃႈ- “ ဢၼ်လႆႈပဵၼ်ပၢင်တိုၵ်းၵၼ်ၼႆႉ လႅပ်ႈတေပဵၼ်ယွၼ်ႉ သိုၵ်းတဢၢင်းမႃးလဵပ်ႈၸမ်ဝဵင်းလႄႈ ၸင်ႇလႆႈပဵၼ်ပၢင်တိုၵ်းၵၼ်။ တီႈဢၼ်ပဵၼ်ပၢင် တိုၵ်းၵၼ် ၼၼ်ႉ ယၢၼ်ၵၼ်တင်းဝဵင်းမွၵ်ႈ 3 လၵ်းၵူၺ်း ”- ဝႃႈၼႆ။
တပ်ႉသိုၵ်းလူင်ပွင်ၸိုင်ႈမၢၼ်ႈလႄႈ သိုၵ်းတဢၢင်းTNLA ပဵၼ်ပၢင်တိုၵ်းၵၼ်လႄႈ ၵူၼ်းၼႂ်းပိုၼ်ႉတီႈ လႆႈဢွၼ်ၵၼ် ပၢႆႈယၢၼ်းႁိူၼ်းယေးတီႈယူႇၼပ်ႉႁူဝ်ပၢၵ်ႇ။
သိုပ်ႇလၢတ်ႈထႅင်ႈဝႃႈ- “ ပေႃးပဵၼ်ပၢင်တိုၵ်းမႃးၵေႃႈ ၵူၼ်းမိူင်းလႆႈၶၢမ်ႇၸၢၵ်ႇ၊ လႆႈပၢႆႈဢမ်ႇၸၢင်ႈ ႁဵတ်းႁႃၵိၼ်လဵင်ႉတွင်ႉ မိူဝ်ႈလဵဝ်ထိုင်ၶိင်ႇၶၢဝ်းႁဵတ်းႁႆႈႁဵတ်းသူၼ်ယဝ်ႉ ၵူၼ်းဝၢၼ်ႈမၢင်ၸိူဝ်း ဢမ်ႇၸၢင်ႈၵႂႃႇႁဵတ်းၵၢၼ် ယွၼ်ႉမႆႈၸႂ်လွင်ႈႁူမ်ႇလူမ်ႈ ၵွပ်ႈၼၼ်လႄႈ ယွၼ်းႁႂ်ႈဝူၼ်ႉထိုင်ၵူၼ်းမိူင်း ၊ ႁႂ်ႈဢုပ်ႇဢူဝ်းဢဝ်လွင်ႈငမ်းယဵၼ်၊ ႁႂ်ႈၵိုတ်းပၼ်ပၢင်တိုၵ်းဝႆးဝႆးသေၵမ်း။ ဝႃႈၼႆ။
ပူၼ်ႉမႃး ဝၼ်းတီႈ 11/05/2017 ၵူၼ်းဝၢၼ်ႈပၢင်ဝူဝ်း၊ ဝၢၼ်ႈမႅင်းသေႃႉ၊ ဝၢၼ်ႈသၢႆးၶၢဝ်၊ ဝၢၼ်ႈၼမ်ႉ ၵၢၼ်ႇ၊ ဝၢၼ်ႈႁၢၼ်ႇလႅင်၊ ဝၢၼ်ႈပၢင်မၢၵ်ႇၶိူဝ်၊ ဝၢၼ်ႈၵုင်းသႃႇလႄႈ ဝၢၼ်ႈပိင်းၺွင်း ၼႂ်းဢိူင်ႇသၢႆးၶၢဝ် ၸႄႈဝဵင်းၼမ်ႉတူႈ ဢွၼ်ၵၼ်ပၢႆႈၽေးမႃးသွၼ်ႈယူႇ တီႈဝတ်ႉဝိႁၢရ်ၶမ်းမုင်ႈသႃႇ (သူၺ်ႇမိၼ်ႇတႃႇ) ၼႂ်းဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ။ တေႃႈလဵဝ် သဵၼ်ႈသၢႆမၢႆ ၵူၼ်းမိူင်းပၢႆႈ ၽေးသိုၵ်းဢၼ်ထိုင်မႃးထႅင်ႈ မီးလင်ႁိူၼ်း 32 လင်၊ ႁူဝ်ၵူၼ်း 147 ၵေႃႉ။ ယွၼ်ႉပၢင်တိုၵ်း တပ်ႉ သိုၵ်း လူင်ပွင်ၸိုင်ႈမၢၼ်ႈ တင်း တပ်ႉသိုၵ်းတဢၢင်း TNLA။
ၸုမ်း Myanmar Peace Monitor ႁၢႆးငၢၼ်းဝႃႈ – ၼႂ်းပီ 2016 ၵူၺ်း တပ်ႉသိုၵ်းလူင်ပွင်ၸိုင်ႈ မၢၼ်ႈတင်း တပ်ႉသိုၵ်းတဢၢင်း ပဵၼ်ပၢင်တိုၵ်းၵၼ် 309 ပွၵ်ႈ ဝႃႈၼႆ။


text:
ၼႂ်း 21-ၸုမ်းၼၼ်ႉ-
1) SSPP/SSA
ၸိုဝ်ႈယၢဝ်း ဢင်းၵိတ်ႉ- Shan State Progress Party/ Shan State Army ၊ တႆး- ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး၊ မၢၼ်ႊ- ရှမ်းပြည်တိုးတက်ရေးပါတီ/ ရှမ်းပြည်တပ်မတော်။ ငဝ်ႈၸိုင်ႈ- ဝၢၼ်ႈႁႆး၊ ဝဵင်းၵေးသီး၊ မိူင်းတႆးပွတ်းႁွင်ႇ (ၵႅၼ်ၵၢင်မိူင်းတႆး)။ ၵေႃႇတင်ႈမိူဝ်ႈ- 1964 ။ ႁူဝ်ပဝ်ႈ- ၸွမ်သိုၵ်းလူင် ပၢင်ႇၾႃႉ (ဗိုလ်ချုပ်ကြီး ပန်ဖ - General Pang Fa)။
2) RCSS/SSA
ၸိုဝ်ႈယၢဝ်း ဢင်းၵိတ်ႉ- Restoration Council of Shan State/ Shan State Army ၊ တႆး- ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး၊ မၢၼ်ႊ- သျှမ်းပြည်ပြန်လည်ထူထောင်ရေးကောင်စီ/ ရှမ်းပြည်တပ်မတော်။ ငဝ်ႈၸိုင်ႈ- လွႆတႆးလႅင်း၊ ဢိူင်ႇႁူဝ်မိူင်း၊ ၸႄႈဝဵင်းမိူင်းပၼ်ႇ၊ မိူင်းတႆးပွတ်းၸၢၼ်း (လႅၼ်လိၼ်တႆး-ထႆး)။ ၵေႃႇတင်ႈမိူဝ်ႈ- 1996 ။ ႁူဝ်ပဝ်ႈ- ၸွမ်သိုၵ်းလူင် ယွတ်ႈသိုၵ်း (ဗိုလ်ချုပ်ကြီး ယွက်စစ် - General Yawd Serk)၊ ၵႅမ်ႁူဝ်ပဝ်ႈ-1 ၸဝ်ႈၸၢႆးယီႈ (Lt. Gen. Sai Yee)၊ ၵႅမ်ႁူဝ်ပဝ်ႈ-2 ၸဝ်ႈၶိူဝ်းငိုၼ်း (Maj. Kherh Ngeun)။
3) UWSP/UWSA
ၸိုဝ်ႈယၢဝ်း ဢင်းၵိတ်ႉ- Unitet Wa State Party/Army ၊ တႆး- ပႃႇတီႇ/တပ်ႉသိုၵ်း မိူင်းဝၽွမ်ႉႁူမ်ႈ၊ မၢၼ်ႊ- ဝပြည်သွေးစည်း ညီညွတ်ရေးပါတီ/တပ်မတော်။ ငဝ်ႈၸိုင်ႈ- ၼႃႈလိၼ်ဝ၊ ဝဵင်းပၢင်ၶမ်း (ပၢင်သၢင်း)၊ မိူင်းတႆးပွတ်းဢွၵ်ႇ (လႅၼ်လိၼ်တႆး-ၶႄႇ)။ ၵေႃႇတင်ႈမိူဝ်ႈ- 1989 ။ႁူဝ်ပဝ်ႈ- ပဝ်းယဵဝ်ႇၶျၢင်း (ပေါက်ယူချန်း - Bao Youxiang)။
4) NDAA-ESS
ၸိုဝ်ႈယၢဝ်း ဢင်းၵိတ်ႉ- National Democratic Alliance Army - Eastern Shan State ၊ တႆး- တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉၸိူဝ်ႉၸၢတ်ႈ - မိူင်းတႆးပွတ်းဢွၵ်ႇ၊ မၢၼ်ႊ- မြန်မာအမျိုးသား ဒီမိုကရက်တစ် မဟာမိတ်တပ်မတော် - ရှမ်းပြည်နယ်အရှေ့ပိုင်း။ ငဝ်ႈၸိုင်ႈ- ၼႃႈလိၼ်မိူင်းလႃး၊ မိူင်းတႆးပွတ်းဢွၵ်ႇ (လႅၼ်လိၼ်တႆး-ၶႄႇ)။ ၵေႃႇတင်ႈမိူဝ်ႈ- 1989 ။ ႁူဝ်ပဝ်ႈ- ၸၢႆးလိုၼ်း (စိုင်းလင်း - Sai Leun)။
5) MNTJP/MNDAA
ၸိုဝ်ႈယၢဝ်း ဢင်းၵိတ်ႉ- Myanmar National Truth and Justice Party/ Myanmar National Democratic Alliance Army ၊ တႆး- ပႃႇတီႇ လွင်ႈထုၵ်ႇမႅၼ်ႈလႄႈၽဵင်ႇပဵင်းတြႃး ၸိူဝ်ႉၸၢတ်ႈမိူင်းမၢၼ်ႊ/ တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉ ၵူႈၸၢဝ်းၶိူဝ်းမိူင်းမၢၼ်ႊ၊ မၢၼ်ႊ- မြန်မာနိုင်ငံအမျိုးသား အမှန်တရားနှင့် တရားမျှတမှုပါတီ/ မြန်မာအမျိုးသား ဒီမိုကရက်တစ် မဟာမိတ်တပ်မတော်။ ငဝ်ႈၸိုင်ႈ- ၼႃႈလိၼ်ၵူဝ်းၵၢင်ႉ၊ မိူင်းတႆးပွတ်းႁွင်ႇ (လႅၼ်လိၼ်တႆး-ၶႄႇ)။ ၵေႃႇတင်ႈမိူဝ်ႈ-1989 သေလူႉလႅဝ်ၵႂႃႇ (မႄးၵေႃႇတင်ႈၶိုၼ်ႈမိူဝ်ႈ- 2009)။ ႁူဝ်ပဝ်ႈ- ၽိူင်ၵျႃးသိူင်း (ဖုန်ကြားရှင် - Pheung Kya-shin)။
6) PSLF/TNLA
ၸိုဝ်ႈယၢဝ်း ဢင်းၵိတ်ႉ- Palaung State Liberation Front/ Ta’ang National Liberation Army ၊ တႆး- တႅဝ်းႁူမ်ႈပွတ်းပွႆႇ မိူင်းပလွင်ႈ/ တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း၊ မၢၼ်ႊ- ပလောင်ပြည်နယ် လွတ်မြောက်ရေးတပ်ဦး/ တအောင်း အမျိုးသား လွတ်မြောက်ရေး တပ်မတော်။ ငဝ်ႈၸိုင်ႈ- ဝဵင်းၼမ်ႉသၼ်ႇ၊ မိူင်းတႆးပွတ်းႁွင်ႇ။ ၵေႃႇတင်ႈမိူဝ်ႈ- 12 January 1992 တင်ႈ PSLF လူႉလႅဝ်ၵႂႃႇ (မႄးၵေႃႇတင်ႈ PSLF/TNLA ၶိုၼ်းမိူဝ်ႈ- October 2009)။ ႁူဝ်ပဝ်ႈ- တႃႉဢၢႆႈၽူင်း (တာအိုက်ဖုန်း - Tar Aik Phone)။
7) PNLO/PNLA
ၸိုဝ်ႈယၢဝ်း ဢင်းၵိတ်ႉ- Pa-O National Liberation Organisation/Army ၊ တႆး- မုၵ်ႉၸုမ်း/တပ်ႉသိုၵ်း ပူတ်းပွႆႇၸိူဝ်ႉၸၢတ်ႈပဢူဝ်း၊ မၢၼ်ႊ- ပအိုဝ်းအမျိုးသားလွတ်မြောက်ရေး အဖွဲ့/တပ်မတော်။ ငဝ်ႈၸိုင်ႈ- Camp Laybwer မိူင်းတႆးပွတ်းၸၢၼ်း၊ ၵေႃႇတင်ႈမိူဝ်ႈ- 2009 ။ ႁူဝ်ပဝ်ႈ- ၶုၼ်ႇမိၼ်ႉထုၼ်း (ခွန်မြင်ႉထွန်း - Khun Myint Tun)။
8) WNO/WNA
ၸိုဝ်ႈယၢဝ်း ဢင်းၵိတ်ႉ- Wa National Organisation/Army ၊ တႆး- မုၵ်ႉၸုမ်း/တပ်ႉသိုၵ်း ၸိူဝ်ႉၸၢတ်ႈဝ၊ မၢၼ်ႊ- ဝအမျိုးသား အဖွဲ့/တပ်မတော်။ ငဝ်ႈၸိုင်ႈ- ၵွင်းမုင်ႈမိူင်း၊ ဢိူင်ႇႁူဝ်မိူင်း၊ ဝဵင်းမိူင်းပၼ်ႇ၊ မိူင်းတႆးပွတ်းၸၢၼ်း (လႅၼ်လိၼ်တႆး-ထႆး)။ ၵေႃႇတင်ႈမိူဝ်ႈ- 29 July 1969 ။ ႁူဝ်ပဝ်ႈ- တမႁႃႇသၢင်း (မဟာဆန်း - Mahasang)။
9) KIO/KIA
ၸိုဝ်ႈယၢဝ်း ဢင်းၵိတ်ႉ- Kachin Independence Organisation/Army ၊ တႆး- မုၵ်ႉၸုမ်း/တပ်ႉသိုၵ်း လွတ်ႈလႅဝ်းသဝ်းၶေႃၶၢင်၊ မၢၼ်ႊ- ကချင်လွတ်လပ်ရေးအဖွဲ့/တပ်မတော်။ ငဝ်ႈၸိုင်ႈ- လၢႆႇၸႃႇ၊ မိူင်းၶၢင် (လႅၼ်လိၼ်ၶၢင်-ၶႄႇ)။ ၵေႃႇတင်ႈမိူဝ်ႈ- 5 February 1961 ။ ႁူဝ်ပဝ်ႈ- လႃႉယေႃႇၸွင်းႁႃး (လယော်ဇောင်းဟား - Lanyaw Zawng Hra)။
10) ULA/AA
ၸိုဝ်ႈယၢဝ်း ဢင်းၵိတ်ႉ- United League of Arakan/ Arakan Army ၊ တႆး- မုၵ်ႉၸုမ်းရၶႅင်ႇယူႇၼၢႆႉတႅတ်ႉ/ တပ်ႉသိုၵ်းရၶႅင်ႇ၊ မၢၼ်ႊ- ရခိုင်ယူနိုက်တက်အသင်း/ ရက္ခိုင်ႉတပ်မတော်။ ငဝ်ႈၸိုင်ႈ- ဢမ်ႇမီး (ယူႇၸွမ်း KIA တီႈလၢႆႇၸႃႇ မိူင်းၶၢင် ဝႆႉၸူဝ်ႈၶၢဝ်း)။ ၵေႃႇတင်ႈမိူဝ်ႈ- 10 April 2009 ။ ႁူဝ်ပဝ်ႈ- ထုၼ်းမႅတ်ႈၼၢႆႇ (ထွန်းမြတ်နိုင် - Twan Mrat Naing)။
11) KNU
ၸိုဝ်ႈယၢဝ်း ဢင်းၵိတ်ႉ- Karen National Union ၊ တႆး- ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ၊ မၢၼ်ႊ- ကရင်အမျိုးသားအစည်းအရုံး။ ငဝ်ႈၸိုင်ႈ- လေႃႇၶီးလႃႇ၊ ဝဵင်းၽႃးဢၢၼ်ႇ၊ မိူင်းယၢင်းၽိူၵ်ႇ (လႅၼ်လိၼ်ယၢင်း-ထႆး)။ ၵေႃႇတင်ႈမိူဝ်ႈ- 05 February 1947 ။ ႁူဝ်ပဝ်ႈ- ၸွမ်သိုၵ်းလူင် ၸေႃးမူႇတူးသေးၽူဝ်း (ဗိုလ်ချုပ်ကြီး မူတူးဆေးဖိုး - General Saw Mutu Sae Poe)။
12) KNU/KNLA PC
ၸိုဝ်ႈယၢဝ်း ဢင်းၵိတ်ႉ- Karen National Union/ Karen National Liberation Army – PC ၊ တႆး- ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (တပ်ႉသိုၵ်းပွတ်းပွႆႇ ၸိူဝ်ႉၸၢတ်ႈယၢင်းၽိူၵ်ႇ)၊ မၢၼ်ႊ- ကရင်အမျိုးသား လွတ်မြောက်ရေး တပ်မတော်။ ငဝ်ႈၸိုင်ႈ- လေးဝႃး၊ ဝဵင်းၽႃးဢၢၼ်ႇ၊ မိူင်းယၢင်းၽိူၵ်ႇ (လႅၼ်လိၼ်ယၢင်း-ထႆး)။ ၵေႃႇတင်ႈမိူဝ်ႈ- 1949 ။ ႁူဝ်ပဝ်ႈ- ၸွမ်သိုၵ်းလူင် ၸေႃးထေးမွင်ႇ (ဗိုလ်ချုပ်ကြီး စောဋ္ဌေးမောင် - General Saw Htay Maung)။
13) DKBA-5
ၸိုဝ်ႈယၢဝ်း ဢင်းၵိတ်ႉ- Democratic Karen Benevolent Army -5 ၊ တႆး- တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ - တပ်ႉၸုမ်း-5 ၊ မၢၼ်ႊ- ဒီမိုကရက်တစ် ကရင်အကျိုးပြုတပ်မတော် တပ်မဟာ-၅။ ငဝ်ႈၸိုင်ႈ- သူင်ႇသီးမျႅင်ႇ၊ ဝဵင်းမျႃႉဝတီႇ၊ မိူင်းယၢင်းၽိူၵ်ႇ (လႅၼ်လိၼ်ယၢင်း-ထႆး)။ ၵေႃႇတင်ႈမိူဝ်ႈ- August 2010 ။ ႁူဝ်ပဝ်ႈ- ၵႅမ်ၸွမ်ႁၢၼ် ၸေႃးလႃးပွႆႇ (ဗိုလ်မှူးချုပ် စောလားဖွယ် - Brigadier General Saw Lah Pwe / Bo Nat Khann Mway - သဵင်ႈ) ၸွမ်ႁၢၼ် ၸေႃးမူဝ်ႇသျေး (ဗိုလ်ချုပ် စေားမိုရှေး - Major General Saw Mo Shay) သိုပ်ႇဢွၼ်ႁူဝ်။
14) KNPP/KA
ၸိုဝ်ႈယၢဝ်း ဢင်းၵိတ်ႉ- Karenni National Progressive Party/ Karenni Army ၊ တႆး- ပႃႇတီႇမႂ်ႇသုင် ၸိူဝ်ႉၸၢတ်ႈယၢင်းလႅင်/ တပ်ႉသိုၵ်းယၢင်းလႅင်၊ မၢၼ်ႊ- ကရင်နီအမျိုးသားတိုးတက်ရေးပါတီ/ ကရင်နီ တပ်မတော်။ ငဝ်ႈၸိုင်ႈ- ၺႃႉမူဝ်း၊ မိူင်းယၢင်းလႅင် (လႅၼ်လိၼ်ယၢင်း-ထႆး)။ ၵေႃႇတင်ႈမိူဝ်ႈ- 1949 ။ ႁူဝ်ပဝ်ႈ- ၶုၼ်းဢေႇပႄႇလ်တုၺ်ႉ (အေဘယ်တွိ - Abel Tweed)။
15) NMSP
ၸိုဝ်ႈယၢဝ်း ဢင်းၵိတ်ႉ- New Mon State Party ၊ တႆး- ပႃႇတီႇမိူင်းမွၼ်းမႂ်ႇ၊ မၢၼ်ႊ- မွန်ပြည်သစ်ပါတီ။ ငဝ်ႈၸိုင်ႈ- Ye Chaung Phya ၊ မိူင်းမွၼ်း။ ၵေႃႇတင်ႈမိူဝ်ႈ- 20 July 1958 ။ ႁူဝ်ပဝ်ႈ - ၼၢႆႇထေႃးမုၼ်ႇ (နိုင်ထောမွန် - Nai Htaw Mon)။
16) ABSDF
ၸိုဝ်ႈယၢဝ်း ဢင်းၵိတ်ႉ- All Burma Students' Democratic Front ၊ တႆး- တႅဝ်းႁူမ်ႈ တီႇမူဝ်ႇၶရေႇသီႇ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ၊ မၢၼ်ႊ- မြန်မာနိုင်ငံလုံးဆိုင်ရာကျောင်းသားများဒီမိုကရက်တစ်တပ်ဦး။ ငဝ်ႈၸိုင်ႈ- ဢမ်ႇမီး (တူင်ႉၼိုင်ၸွမ်းလႅၼ်လိၼ် ထႆး-ဢိၼ်ႇတိယ-ၶႄႇ)။ ၵေႃႇတင်ႈမိူဝ်ႈ- 01 November 1988 ။ ႁူဝ်ပဝ်ႈ- ယႄးပေႃႇတၢၼ်ႇၶႄး (ရဲဘော်သံခဲ - Yebaw Than Khe)။
17) CNF
ၸိုဝ်ႈယၢဝ်း ဢင်းၵိတ်ႉ- Chin National Front/ Chin National Army ၊ တႆး- တႅဝ်းႁူမ်ႈ/တပ်ႉသိုၵ်း ၸိူဝ်ႉၸၢတ်ႈၶျၢင်း၊ မၢၼ်ႊ- ချင်းအမျိုးသား တပ်ဦး/တပ်မတော်။ ငဝ်ႈၸိုင်ႈ- ဝဵင်းႁႃးၶႃး၊ မိူင်းၶျၢင်း။ ၵေႃႇတင်ႈမိူဝ်ႈ- 20 March 1988 ။ ႁူဝ်ပဝ်ႈ- ပူးၼၢၼ်းလျႅၼ်ႇထၢၼ်ႇ (ပူးနန်းလျန်ထန် - Pu Nang Lian Thang) လႄႈ ပူႇၸိၼ်ႇၵျူင်း (ပူဇင်ကျုံး - Pu Zing Cung)။
18) ALP/ALA
ၸိုဝ်ႈယၢဝ်း ဢင်းၵိတ်ႉ- Arakan Liberation Party/ Arakan Liberation Army ၊ တႆး- ပႃႇတီႇ/တပ်ႉသိုၵ်း ပူတ်းပွႆႇမိူင်းရၶႅင်ႇ၊ မၢၼ်ႊ- ရခိုင်ပြည် လွတ်မြောက်ရေး ပါတီ/တပ်မတော်။ ငဝ်ႈၸိုင်ႈ- ဝဵင်းၸိတ်ႉတူၺ်ႇ၊ မိူင်းရၶႅင်ႇ။ ၵေႃႇတင်ႈမိူဝ်ႈ- 20 November 1968 ။ ႁူဝ်ပဝ်ႈ- ၶၢႆႇလေးၶၢႆႇ (ခိုင်လေးခိုင် - Khine Ray Khine)၊ ၵႅမ်ႁူဝ်ပဝ်ႈ-1 ၶၢႆႇထုၼ်းဝုၼ်း (ခိုင်ထွန်းဝင်း -Khine Tun Win)၊ ၵႅမ်ႁူဝ်ပဝ်ႈ-2ၸူဝ်းၼၢႆႇဢွင်ႇ (ခိုင်စိုးနိုင်အောင် - Khaing Soe Naing Aung) လႄႈ ၶၢႆႇလေးၶၢႆႇ (ခိုင်လေးခိုင် - )။
19) ANC
ၸိုဝ်ႈယၢဝ်း ဢင်းၵိတ်ႉ- Arakan National Council ၊ တႆး- ၶွင်ႇသီႇၸိူဝ်ႉၸၢတ်ႈရၶႅင်ႇ၊ မၢၼ်ႊ- ရခိုင်ပြည်အမျိုးသားကောင်စီ။ ငဝ်ႈၸိုင်ႈ- မိူင်းရၶႅင်ႇ။ ၵေႃႇတင်ႈမိူဝ်ႈ- 2004 ။ ႁူဝ်ပဝ်ႈ- တွၵ်ႇတႃႇၶိၼ်ႇမွင်ႇ (ဒေါက်တာခင်မောင် - Dr. Khin Maung)။
20) LDU
ၸိုဝ်ႈယၢဝ်း ဢင်းၵိတ်ႉ- Lahu Democratic Unioni ၊ တႆး- ႁူမ်ႈတုမ် တီႇမူဝ်ႇၶရႅတ်ႉတိၵ်ႉလႃးႁူႇ၊ မၢၼ်ႊ- လားဟူဒီမိုကရက်တစ်သမဂ္ဂ။ ငဝ်ႈၸိုင်ႈ- (?)။ ၵေႃႇတင်ႈမိူဝ်ႈ- (?)။ ၽူႈဢွၼ်ႁူဝ်- ၵျႃႇၶုၼ်သႃႇ။
21) NSCN-K
ၸိုဝ်ႈယၢဝ်း ဢင်းၵိတ်ႉ- National Socialist Council of Nagaland–Khaplang ၊ တႆး- ၸုမ်းၶွင်ႇသီႇ သူဝ်ႇသျႄႇလိတ်ႉ ၸိူဝ်ႉၸၢတ်ႈၼႃႇၵ၊ မၢၼ်ႊ- နာဂ အမျိုးသားဆိုရှယ်လစ်ကောင်စီ။ ငဝ်ႈၸိုင်ႈ- တႃႇၵႃႇ(Taga)၊ ၵႄႈၵၢင်လွႆႁူးၵွင်း၊ ၸႄႈမိူင်းၶၢင် (လႅၼ်လိၼ်ၶၢင်-ဢိၼ်ႇတိယ)။ ၵေႃႇတင်ႈမိူဝ်ႈ- January 31, 1980 ။ ႁူဝ်ပဝ်ႈ- ၵပ်ႉပလၢၼ်ႇ (ကပ်ပလန် - Sangwang Sangnyu Khaplang – S.S. Khaplang - သဵင်ႈ) လႄႈ Khango Konyak ပဵၼ်ၵႅမ်ႁူဝ်ႈဝႆႉ။
မၢႆတွင်း/
ၼႂ်းတပ်ႉသိုၵ်းၸၢဝ်းၶိူဝ်း 21-ၸုမ်းၼႆႉသမ်ႉ ၸႅၵ်ႇဝႆႉထႅင်ႈ 4-ၵိပ်ႇ
1) United Nationalities Federal Council – UNFC (February 2011) ၸိုဝ်ႈတႆး- ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ၊ ၸိုဝ်ႈမၢၼ်ႊ- ညီညွတ်သော တိုင်းရင်းသားလူမျိုးများ ဖက်ဒရယ်ကောင်စီ။ လုၵ်ႈၸုမ်းပဵၼ်- (ၵ)KNPP/KA (ၶ)NMSP (င)ANC (ၸ)LDU (သ)SSPP/SSA
2) The Nationwide Ceasefire Agreement: Ethnic Armed Organizations – NCA: EAOs-8 (15 October 2015) ၸိုဝ်ႈတႆး- ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်း လူင်းလၢႆးမိုဝ်း လိၵ်ႈႁူမ်ႈမၢႆ ၵိုတ်းယိုဝ်းပတ်းပိုၼ်ႉၸိုင်ႈမိူင်း၊ ၸိုဝ်ႈမၢၼ်ႊ- တနိုင်ငံလုံး အပစ်ရပ်စာချုပ် လက်မှတ်ရေးထိုးသော လက်နက်ကိုင် တိုင်းရင်းသား ၈-ဖွဲ့။ ၼႂ်းၼၼ်ႉပဵၼ်- (ၵ)RCSS/SSA (ၶ)KNU (င)KNU/KNLA PC (ၸ)DKBA (သ)PNLA/PNLO (ၺ)ALP/ALA (တ)CNF (ထ)ABSDF
3) Myanmar Peace Commission and Federal Political Negotiation Consultative Committee – FPNCC (19 April 2017) ၸိုဝ်ႈတႆး- ၶွမ်ႇမတီႇ ဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ်၊ ၸိုဝ်ႈမၢၼ်ႊ- ပြည်ထောင်စုနိုင်ငံရေး ဆွေးနွေးညှိနှိုင်းရေး ကော်မတီ။ ၼႂ်းၼၼ်ႉမီး 7-ၸုမ်းၶဝ်ႈပႃး- (ၵ)UWSP/UWSA (ၶ)SSPP/SSA (င)KIO/KIA (ၸ)NDAA-ESS (သ)MNTJP/MNDAA (ၺ)PSLF/TNLA (တ)ULA/AA
4) WNO/WNA လႄႈ NSCN-K သွင်ၸုမ်းၼႆႉတႄႉ ဢမ်ႇပႃးၼႂ်းၵိပ်ႇလႂ်
ၵဵပ်းႁွမ်တွမ်တႅမ်ႈ - ၸၢႆးတႆးမၢဝ်း


text:
ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် ဝဵင်းၵျွၵ်ႉမႄး ၶဝ်ႈၵူတ်ႇထတ်းႁိူၼ်းၵူၼ်းဝၢၼ်ႈလင်ၼိုင်ႈ ၼႂ်းပွၵ်ႉ(2)-ၺႃးၵူၼ်း ယူႇၼႂ်းႁိူၼ်းႁပ်ႉယိုဝ်းသေပၢႆႈလွတ်ႈပူၼ်ႉၵႂႃႇ။
ဝၼ်းတီႈ 07/09/2017 ယၢမ်းၵၢင်ဝၼ်း 11 မူင်းပၢႆ ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် လႆႈႁပ်ႉၶၢဝ်ႇ ၵႃႉၶၢႆယႃႈ မဝ်းၵမ်ၼႆသေ ၵႂႃႇႁႃထတ်း ၼႂ်းႁိူၼ်းၵူၼ်းဝၢၼ်ႈ ပွၵ်ႉ 2 ဝၢၼ်ႈပၢင်မွင် ၽွင်းၼၼ်ႉ ၽူႈၸၢႆး ၵေႃႉၼိုင်ႈ ယူႇၼႂ်းႁိူၼ်းသေ ပိုတ်းယိုဝ်းၸုမ်းၽုင်ပလိၵ်ႈလႄႈ သွင်ၾၢႆႇလႆႈပိုတ်းယိုဝ်းၵၼ် ဝႃႈၼႆ။
ၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈဝႃႈ “ ၸႂ်ႈၶႃႈဢေႃႈ တင်းသွင်ၾၢႆႇမီးလွင်ႈပိုတ်းယိုဝ်းၵၼ်ဢိတ်းၼိုင်ႈ၊ ပၢင်ပိုတ်းယိုဝ်းၵၼ်တႄႉ ဢမ်ႇပေႃးႁိုင် သဵင်ၵွင်ႈဢွၵ်ႇ 3-4 ၵမ်းၵူၺ်း ၵူၼ်းၵေႃႉၼၼ်ႉ လႅၼ်ႈပၢႆႈပူၼ်ႉပႅတ်ႈ။ မၼ်းလႅပ်ႈဢမ်ႇၸႂ်ႈၵူၼ်းၸႃတိၵျွၵ်ႉမႄး မၼ်း တေပဵၼ်ၵူၼ်းတၢင်ႇတီႈမႃး ႁဵတ်းၵၢၼ်ယူႇၸူဝ်ႈၵႅပ်ႉၸူဝ်ႈၵမ်း ႁဵတ်းၼၼ်ၵူၺ်း” ဝႃႈၼႆ။
ဝၢႆးသေ ပလိၵ်ႈလႆႈၶဝ်ႈၵႂႃႇထတ်း တူၺ်းၼႂ်းႁိူၼ်းလင်ၼၼ်ႉလႆႈႁၼ် ယႃႈမဝ်းၵမ်၊ ၶိူင်ႈၵွင်ႈၵၢင်ႇ၊ ၸၢၵ်ႈ လၢတ်ႈ၊ ၵွင်ႈသတ်ႉယမ်း ၸဵမ်ၸိူဝ်းၼႆႉ ဝႃႈၼႆ။
ၸၢႆးထုၼ်းၺၢၼ်ႇ လၢတ်ႈဝႃႈ တေႃႈလဵဝ် ယူႇတီႈပလိၵ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် ဝဵင်းၵျွၵ်ႉမႄး ႁူမ်ႈလၢႆမူႇလၢႆၸုမ်း သေ လူင်းပိုၼ်ႉတီႈၵႂၢတ်ႉလၢင်ႉၵူၼ်းၵႃႉၶၢႆသူႇသမ်းၵိၼ်ယႃႈမဝ်းၵမ် မႃး ယူႇတိၵ်းတိၵ်းၶႃႈယဝ်ႉ ဝႃႈၼႆ။
သိုဝ်ႇၶၢဝ်ႇ DVB ဢွၵ်ႇဝႆႉဝႃႈ ၽူႈၸၢႆးၵေႃႉလႅၼ်ႈပၢႆႈပူၼ်ႉၵႂႃႇၼၼ်ႉ ၸိုဝ်ႈႁွင်ႉ ထုၼ်းဢူး ဢႃယု 35 ပီ၊ ၵေႃႉမေး မၼ်းၸၢႆး ၸိုဝ်ႈႁွင်ႉ မဢေးၼေႃႇ ဢႃယု 41 ပီ။ ၾၢႆႇတပ်ႉပလိၵ်ႈၶဝ် တီႉၺွပ်းၵုမ်းၶင်တူဝ်ၵေႃႉ ပဵၼ်မေးၵႂႃႇလႆႈသေတႃႉ ၵေႃႉပဵၼ်ၽူဝ်တႄႉ ယိုဝ်းပလိၵ်ႈ 3-4 ၵမ်းသေ လႅၼ်ႈပၢႆႈ ပူၼ်ႉလွတ်ႈၵႂႃႇ။ ၾၢႆႇတပ်ႉသိုၵ်း ပလိၵ်ႈၵေႃႈ တိုၵ်ႉသွၵ်ႈႁႃတူဝ်မၼ်းၸၢႆးဝႆႉယူႇ ဝႃႈၼႆ။
Photo by Lashio Media


text:
ၵႂၢမ်းၼမ်း
လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်ယဝ်ႉ။ ၶေႃႈၵႂၢမ်းၶေႃႈၼႆႉ ၽူႈဢၼ်တေယွမ်းႁပ်ႉမၼ်း လႅပ်ႈတေမီးယူႇ။ ၵူၺ်းၵမ်ႈဢေႇ။ ၽႂ်ၽႂ်ၵေႃႈတေဝႃႈ ဢမ်ႇပဵၼ်လႆႈလေႃႇ လုၵ်ႈဢွၼ်ႇၵူၺ်း ဝႃႈတၢင်းႁူႉယႂ်ႇသေ ၵူၼ်းလူင်ၼႆႉ ဢမ်ႇ ၸႂ်ႈပိူင်မၼ်း။ ၽႂ်ၽႂ်ၵေႃႈတေထဵင်။ တေႃႈၼင်ႇၵႂၢမ်းၵူၼ်းလူင်တႆးၶဝ် ယင်းၵႆႉလၢတ်ႈၵၼ်ဝႃႈ “ၵဝ်ႁၼ် တွင်ႉၾႃႉ သွမ်ႇ ဢွၼ်တၢင်းမႂ်းဢိူဝ်” ၼႆ ႁင်းလုၵ်ႈဢွၼ်ႇၶဝ်မႃးႁၢၼ်ႉတေႃႇ ထိုင်ဝၼ်းမိူဝ်းၼႆႉ။ တေႃႇထိုင်မိူဝ်ႈလဵဝ် ၸိူဝ်းဢၼ် ႁၼ်ထိုင်ဝႃႈ လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်ၼႆ တေဢမ်ႇမီး၊ ၸိူဝ်းဢၼ်ႁပ်ႉႁၼ်ၵေႃႈ လႅပ်ႈတိုၵ်ႉဢေႇ မၢင်တႄႉ ၼႂ်းတူင်ႇဝူင်းတႆးႁဝ်း။
လိူဝ်သေၼႂ်းတူင်ႇဝူင်းတႆးယဝ်ႉ ဢၼ်ပဵၼ်တၢင်ႇတူင်ႇဝူင်းၵူၼ်းၼၼ်ႉ မိူၼ်ၼင်ႇ မိူင်းဝၼ်းတူၵ်းလႄႈ တၢင်ႇမိူင်း ၶဝ်တႄႉ ႁၼ်ထိုင်ဝႃႈလုၵ်ႈဢွၼ်ႇၼႆႉ ပဵၼ်ၵႅဝ်ႈသႅင်မီးၵႃႈၶၼ်လူင်ဢၼ်ၼိုင်ႈယဝ်ႉ၊ လုၵ်ႈဢွၼ်ႇၼႆႉ မီးတၢင်းႁူႉ ယႂ်ႇသေ ၵူၼ်းလူင်ယဝ်ႉ ၼႆ ဢွၼ်ၵၼ်ယိုၼ်ယၼ် ႁပ်ႉၶၢမ်ႇသေ ပူၵ်းပွင်လုမ်းလႃးပၼ်လုၵ်ႈဢွၼ်ႇ ၶဝ်မႃးယဝ်ႉ။ လိူဝ်ၼၼ်ႉ ၶဝ်ယင်းမီးပၵ်းပိူင်မၢႆမီႈဢၼ်ႁႄႉၵင်ႈပၼ်လုၵ်ႈဢွၼ်ႇၶဝ်လူးၵွၼ်ႇ။ သင်ၸိူဝ်ႉဝႃႈၽႂ် မႃးပူၼ်ႉပႅၼ် ပၵ်းပိူင်လုၵ်ႈဢွၼ်ႇၼၼ်ႉၸိုင် ယင်းထုၵ်ႇဢဝ်လိူင်ႈၼၵ်းၼၵ်းၼႃၼႃလူးၵွၼ်ႇယဝ်ႉ။
ၸိူင်ႉႁိုဝ်လႄႈဝႃႈလုၵ်ႈဢွၼ်ႇၼႆႉတၢင်းႁူႉယႂ်ႇ
ၸိူင်ႉႁိုဝ်လႄႈဝႃႈ လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်၊ သၢၵ်ႈသေမၼ်းလူးမီးလႂ်၊ ႁဵတ်းႁိုဝ် ပဵၼ်ၸိူင်ႉႁိုဝ်ၼႆ ယင်းတေထၢမ်ၵၼ်ၵႂင်ၸႂ်ယူႇၶိူဝ်းၶိူဝ်းယႂ်းယႂ်း ႁင်းၽႂ်မၼ်းယူႇ။ ယဝ်ႉၵေႃႈၵူႈၵေႃႉယင်းတေၶႂ်ႈႁူႉ လွင်ႈတၢင်းမၼ်း လွင်ႈဢၼ်လုၵ်ႈဢွၼ်ႇၶဝ်ႁဵတ်းလႆႈ ပဵၼ်လႆႈၼၼ်ႉယူႇ။ ၸဵမ်မိူဝ်ႈလၢတ်ႈဝႃႈ လုၵ်ႈဢွၼ်ႇၼႆႉ တၢင်းႁူႉယႂ်ႇၼႆယဝ်ႉ ၼၼ်ႉ ယွၼ်ႉပိူဝ်ႈဝႃႈ မီးငဝ်ႈႁၢၵ်ႈသၢၵ်ႈသေႇမၼ်းလႆၢယၢင်ႇယဝ်ႉ။ မိူၼ်ၸိူင်ႉၼင်ႇ -ၽူႈမီးတၢင်းႁူႉလူင်ၵုၼ်ႇၽူးသျႅတ်ႉလႄႈ ၸၢႆးဢွၼ်ႇဢႃႇယူႉၸဵတ်းၶူပ်ႇ ၵုၼ်ႇၽူးသျႅတ်ႉ ၽူႈမီးတၢင်းႁူႉယႂ်ႇလူင်မိူင်းၶႄႇ ပေႃးလၢတ်ႈထိုင်ၸိုဝ်ႈမၼ်းၼႆႉ ၵူၼ်းဢၼ်ဢမ်ႇႁူႉ ၸၵ်းမၼ်း ၸဝ်ႈၼၼ်ႉလႅပ်ႈတေဢမ်ႇမီး။ ၵူၼ်းမိူင်းၶႄႇၶဝ် ၼပ်ႉယမ်မၼ်းၼင်ႇၽြႃးသူႇၼိုင်ႈ တေႃႇထိုင် ယၢမ်းလဵဝ်။ ၸိူဝ်းႁဝ်းၼႂ်းလူၵ်ႈၵေႃႈ ဢွၼ်ၵၼ်လဵပ်ႈႁဵၼ်းတိုဝ်းၵမ်ၸွမ်းၶေႃႈသင်ႇသွၼ်မၼ်းယူႇ ၽႂ်ၽႂ်မၼ်းမၼ်း တေႃႇထိုင် ယၢမ်းၼႆႉၼင်ႇၵဝ်ႇ။
ဝၼ်းၼိုင်ႈမိူဝ်ႈမၼ်းလူင်းပႆလႄႇၼႂ်းဝၢၼ်ႈၼႂ်းမိူင်းၼၼ်ႉ မၼ်းၸင်ႇၵႂႃႇ ၺႃးၸၢႆးဢွၼ်ႇၵေႃႉၼိုင်ႈ တိုၵ်ႉလဵၼ်ႈ တၢင်းလဵၼ်ႈယူႇ ႁိမ်းၵၢင်တၢင်းၼၼ်ႉၶႂၢင်တၢင်းမၼ်းဝႆႉယူႇ ။ မၼ်းၸင်ႇဝူၼ်ႉဝႃႈ “ၸၢႆးဢွၼ်ႇၼႆႉ မၼ်းဢမ်ႇႁူႉယူဝ်ႉ ၵဝ်မႃးၼႆႉ” ၼႆသေ ၸႂ်ႉၸၢႆးဢွၼ်ႇၼၼ်ႉပၢႆႈပၼ်တၢင်းမၼ်းယဝ်ႉ။ ၸၢႆးဢွၼ်ႇၵေႃႈ ၸင်ႇၶိုၼ်းတွပ်ႇဝႃႈ “ ၶႃႈပႆႇ တၼ်းပၢႆႈပၼ်ၶႃႈ ၶႃႈတိုၵ်ႉလဵၼ်ႈတၢင်းလဵၼ်ႈယူႇဢေႃႈ” ၼႆယဝ်ႉ။
ၵုၼ်ႇၽူးသျႅတ်ႉၸႂ်ဢမ်ႇယၢဝ်းယဝ်ႉ ၸင်ႇလူင်းမႃႉမၼ်း ပႆမႃးၸူးၸၢႆးဢွၼ်ႇၼၼ်ႉယဝ်ႉ လၢတ်ႈတီႈၸၢႆးဢွၼ်ႇ ၼၼ်ႉဝႃႈ “ ၸၢႆးဢွၼ်ႇ ၸွင်ႇမႂ်းႁူႉၼႄႇဝႃႈၵဝ်ပဵၼ်ၽႂ် ” ၼႆ။
ၸၢႆးဢွၼ်ႇၸင်ႇတွပ်ႇၶိုၼ်းဝႃႈ “ ဢေႃႈ ဢမ်ႇႁူႉၶႃႈ ” ၼႆယဝ်ႉ။
မၼ်းၸင်ႇၶိုၼ်းထၢမ်ၸၢႆးဢွၼ်ႇၼၼ်ႉဝႃႈ “ ၸွင်ႇမႂ်းယၢမ်ႈငိၼ်း ၸိုဝ်ႈဢၼ်ႁွင်ႉဝႃႈ ၵုၼ်ႇ ၽူးသျႅတ်ႉ ၽူႈဢၼ်မီး တၢင်းႁူႉယႂ်ႇ ၼႆၼၼ်ႉႁိုဝ် ”။
ၸၢႆးဢွၼ်ႇၼၼ်ႉ ၸင်ႇဝႃႈ “ ဢေႃႈ ယၢမ်ႈငိၼ်းၶႃႈဢေႃႈ၊ ဢေႃႈ ပဵၼ်လုင်းႁဝ်းၼႆႉၶႃႈဢေႃႈၼေႃ ဢၼ်ပိူၼ်ႈဝႃႈ ထၢမ်သင်ၵေႃႈတွပ်ႇလႆႈၵူႈဢၼ်ၼၼ်ႉ ”။
“ၸႂ်ႈယဝ်ႉ ပဵၼ်ၵဝ်ၼႆႉၵမ်းလဵဝ်ယဝ်ႉၸၢႆးဢွၼ်ႇ” ၼႆ ႁင်းၸၢႆးဢွၼ်ႇၼၼ်ႉ ၶိုၼ်းယူႇယဝ်ႉ။
“ ပေႃးၼၼ်ၶႃႈတေယွၼ်းထၢမ် လုင်းႁဝ်းၸွင်ႇလႆႈၶႃႈ ” ၼႆ ႁင်းၵုၼ်ႇၽူးသျႅတ်ႉၼၼ်ႉယဝ်ႉ။
ၵုၼ်ႇၽူးသျႅတ်ႉၵေႃႈၸင်ႇတွပ်ႇဝႃႈ “ ထၢမ်လႄႈၸၢႆးဢွၼ်ႇ မႂ်းၶႂ်ႈထၢမ်သင်ၵေႃႈထၢမ်လႃႈ၊ ဢၼ်ၵဝ်ဢမ်ႇတွပ်ႇလႆႈၼၼ်ႉတိုၼ်းဢမ်ႇမီး၊ ထၢမ်မႃးလႄႈၸၢႆးဢွၼ်ႇ ” ၼႆယဝ်ႉ။
ၵမ်းၼၼ်ႉ ၸၢႆးဢွၼ်ႇၸင်ႇထၢမ်ဝႃႈ “ၼိူဝ်ၵၢင်ႁၢဝ်ၼၼ်ႉ လၢဝ်မီးလၢႆလုၵ်ႈၶႃႈ” ၼႆယဝ်ႉ။
ၵုၼ်ႇၽူးသျႅတ်ႉၸင်ႇတွပ်ႇဝႃႈ “ ၸၢႆးဢွၼ်ႇ မႂ်းယႃႇထၢမ်ၼိူဝ်ၵၢင်ႁၢဝ် မၼ်းၵႆၼႃႇလူင်၊ ထၢမ်ဢၼ်ၸမ်ၸမ်မၼ်း ဢိတ်းၼိုင်ႈလႄႈ ၵဝ်တေတွပ်ႇပၼ်မႂ်းဢိူဝ်ႈ ” ၼႆႁင်းၸၢႆးဢွၼ်ႇသေ လုပ်ႈၶူၼ်ၵၢင်း မၼ်းယူႇယဝ်ႉ။ ၵမ်းၼၼ်ႉ ၸၢႆးဢွၼ်ႇၸင်ႇထၢမ်ဝႃႈ “ပေႃးၼၼ် ၶူၼ်ၵၢင်းလုင်းႁဝ်းၼၼ်ႉ မီးလၢႆသဵၼ်ႈၶႃႈ” ၼႆယဝ်ႉ။
ၵမ်းၼႆႉ ၵုၼ်ႇၽူးသျႅတ်ႈၽူႈမီးတၢင်းႁူႉယႂ်ႇၼႃႇၼႆၼၼ်ႉ ၸင်ႇတွပ်ႇဝႃႈ “ ဢႃ ၼႆႉတႄႉ ၸမ်ပူၼ်ႉၼႃႇလူင် မႂ်းယႃႇထၢမ် ” ၼႆယဝ်ႉ။ ၽူႈဢၼ်ထုၵ်ႇၶုၼ်ႁေႃၶမ်းလူင်ႁူၵ်းမိူင်းယုၵ်ႉတၢင်ႇဝႃႈ ပဵၼ်ၽူႈမီးတၢင်းႁူႉလူင်ၼႂ်းမိူင်းၶႄႇလႄႈ ဢၼ်ၸိူဝ်း ႁဝ်းတိုၵ်ႉဢွၼ်ၵၼ် ဢဝ်ၵုင်ႇဢဝ်မုၼ်ယူႇၼၼ်ႉ လိုၼ်းသုတ်းၵေႃႈမႃးသုမ်းၵႂၢမ်းထၢမ်လူင်ၸၢႆးဢွၼ်ႇ ဢႃယု ၸဵတ်းၶူပ်ႇၼၼ်ႉယဝ်ႉ။ လိူဝ်ၼၼ်ႉ တေၼႄသၢၵ်ႇသေႇမၼ်းထႅင်ႈလွင်ႈဝႃႈ လုၵ်ႈဢွၼ်ႇၼႆႉတၢင်းႁူႉၼမ်သေ ၵူၼ်းလူင်ၼႆၼၼ်ႉ။
ၸၢႆးဢွၼ်ႇလႄႈ ပေႃႈမၼ်းၸၢႆး
ၸၢႆးဢွၼ်ႇဢႃယုမွၵ်ႈႁူၵ်းၶူပ်ႇၶီႇႁိူဝ်းလွင်ႈလူင်းၸွမ်းၼမ်ႉၸွမ်းပေႃႈမၼ်းပွၵ်ႈၼိုင်ႈ။ မိူဝ်ႈၵႂႃႇႁိုင်ႇတၢၼ်ႇတၢၼ်ႇ ၼၼ်ႉယဝ်ႉၼၼ်ႉ မၼ်းၸင်ႇၵႂႃႇႁၼ်ႁၢၼ်ႇတူဝ်ၼိုင်ႈသေ ထၢမ်ၵေႃႉပဵၼ်ပေႃႈမၼ်း ဝႃႈ “ ပေႃႈ ပေႃႈ ႁဵတ်းသင် ႁၢၼ်ႇၼႆႉႁွင်ႉသဵင်ပေႉလင်ၶႃႈ ” ၼႆႁင်းပေႃႈမၼ်းယဝ်ႉ။
“လုၵ်ႈၼႆႉၵေႃႈ ပေႉမႃးငိူဝ်ႈ ၵွပ်ႈပိူဝ်ႈၶေႃးမၼ်းယၢဝ်းၼၼ်ႉၼႃႇလုၵ်ႈ ” ၼႆယဝ်ႉ။
“ ဢမ်ႇၸႂ်ႈၶႃႈယူဝ်ႉပေႃႈ၊ ပေႃးၼၼ် ႁဵတ်းသင်ဢိုင်းဢၢင်ႇၼႆႉ ၶေႃးမၼ်းသမ်ႉဢမ်ႇယၢဝ်း တင်းႁွင်ႉလင် ယူႇလႃႇ ” ၼႆႁင်းပေႃႈမၼ်းၶိုၼ်းယဝ်ႉ။ “ ဢႃ ဢၢႆႈၼႆႉ မႂ်းထၢမ်ဢမ်ႇၶဝ်ႈလွင်ႈၶဝ်ႈလၢႆး၊ ၵႂႃႇ ၵႂႃႇ ယႃႇပေမေႃး ” ၼႆႁင်းလုၵ်ႈမၼ်းၶိုၼ်းယဝ်ႉ။
သိုပ်ႇၵႂႃႇထႅင်ႈ လုၵ်ႈမၼ်းၵႂႃႇႁၼ်ၼေႃႇမႆႉဝွင်ယဝ်ႉ ထၢမ်ပေႃႈမၼ်းဝႃႈ “ ပေႃႈ ၼေႃႇၼၼ်ႉ ႁဵတ်းသင်မၼ်းမႅၼ်း ဢွၵ်ႇလိၼ်မႃးလႆႈၶႃႈလႃႇ ပေႃႈ ” ၼႆယဝ်ႉ။
ပေႃႈမၼ်းၸင်ႇတွပ်ႇဝႃႈ “ ဢေႃ ၼင်ႇၼႆၵေႃႈမႂ်းဢမ်ႇႁူႉ လုၵ်ႈၸၢႆးၵဝ်မႂ်းပေႉငိူဝ်ႈ၊ ၵွပ်ႈပိူဝ်ႈၼေႃႇၼႆႉ ပၢႆမၼ်း လႅမ်လႄႈ မၼ်းမႅၼ်းဢွၵ်ႇၸီႉၾႃႉဢိူဝ်ႈ ” ၼႆယဝ်ႉ။
ၵေႃႉပဵၼ်လုၵ်ႈၸင်ႇလၢတ်ႈႁင်းၵေႃႉပဵၼ်ပေႃႈမၼ်းဝႃႈ “ ႁဵတ်းသင် မိူဝ်ႈၶႃႈတင်းမႄႈႁဝ်းၵႂႃႇဢဝ်ႁဵပ်းပူၵ်ႇၼၼ်ႉ ႁူဝ်မၼ်းတမ်ႉဢမ်ႇလႅမ် တင်းၸီးဢွၵ်ႇလိၼ်မႃးလႆႈယူႇလႃႇ ပေႃႈ ” ၼႆယဝ်ႉ။
သိုပ်ႇၵႂႃႇထႅင်ႈ ၵေႃႉပဵၼ်လုၵ်ႈဢွၼ်ႇၼၼ်ႉ ၸင်ႇၵႂႃႇႁၼ်မႃႉတူဝ်ၼိုင်ႈ လႅၼ်ႈယူႇၼိူဝ်ၵုင်းၼၼ်ႉ၊ မႃႉတူဝ်ၼၼ်ႉ လႅၼ်ႈၽၢႆၼႃႇ ၸၢႆးဢွၼ်ႇၸင်ႇထၢမ်ပေႃႈမၼ်းဝႃႈ “ ပေႃႈ ႁဵတ်းသင်မႃႉတူဝ်ၼၼ်ႉ ပေႉလႅၼ်ႈၽၢႆလႃႇပေႃႈ ” ၼႆယဝ်ႉ။
ပေႃႈမၼ်းၸင်ႇတွပ်ႇဝႃႈ “ ဢႃႈလူဝ်ႈ ၼႆႉၵူၺ်းၵေႃႈမႂ်းဢမ်ႇႁူႉ၊ ယွၼ်ႉပိူဝ်ႈမၼ်းမီးသီႇၶႃဢိူဝ်ႈ မႂ်းဝႃႈ ” ၼႆယဝ်ႉ။
ယဝ်ႉၵေႃႈ ၸၢႆးဢွၼ်ႇၸင်ႇလၢတ်ႈႁင်းပေႃႈမၼ်းဝႃႈ “ ပေႃးၼၼ်ၶူင်ႇမီးသီႇၶႃ တမ်ႉဢမ်ႇမေႃလႅၼ်ႈလႃႇ ပေႃႈ ” ၼႆယဝ်ႉ။
“ ပေႃး ပေႃး လုၵ်ႈ ပေႃႈၶၢၼ်ႉတွပ်ႇၼႃႇယဝ်ႉ။ ၵႂႃႇႁႃးမိူဝ်းႁိူၼ်းၶိုၼ်းလႃႈ” ၼႆ ႁင်းၵေႃႉပဵၼ်လုၵ်ႈမၼ်းယဝ်ႉ။
မိူဝ်ႈမိူဝ်းထိုင်ႁိူၼ်းယဝ်ႉၼၼ်ႉ ၵေႃႉပဵၼ်လုၵ်ႈၸင်ႇႁၼ်ၽၵ်းၽႆႇမီးယူႇတႂ်ႈႁိူၼ်းၶဝ်ၼၼ်ႉ ၸင်ႇထၢမ်ပေႃႈ မၼ်းဝႃႈ “ ပေႃႈ ပေႃႈ ႁဵတ်းသင်ၽၵ်းၽႆႇတႂ်ႈၶဵင်ႇၼမ်ႉၼႆႉ ပေႉမႃးဢွၵ်ႇလီၶႃႈလႃႇပေႃႈ ” ၼႆယဝ်ႉ။
ၵေႃႉပဵၼ်ပေႃႈၼၼ်ႉ ၸင်ႇတွပ်ႇဝႃႈ “ ၵွပ်ႈပိူဝ်ႈၼမ်ႉယမ်းမၼ်းယူႇ ၵူႈဝၼ်းၵူႈဝၼ်း လႄႈ မၼ်းၸင်ႇဢွၵ်ႇလီ ဢိူဝ်ႈ ဢၢႆႈဢိူဝ်ႉ၊ ၼႆႉၵူၺ်းၵေႃႈ မႂ်းဢမ်ႇႁူႉႁႃႉ ” ၼႆယဝ်ႉ။
ၵမ်ႈၼၼ်ႉ ၵေႃႉပဵၼ်လုၵ်ႈၼၼ်ႉ ၸင်ႇၶိုၼ်းလၢတ်ႈႁင်းပေႃႈမၼ်းဝႃႈ “ဢမ်ႇႁူႉၶႃႈပေႃႈ၊ ၵူၺ်းၵႃႈ ၶႃႈၶႂ်ႈထၢမ် ပေႃႈ ႁဝ်းထႅင်ႈၶေႃႈၼိုင်ႈၵူၺ်းယဝ်ႉ၊ ႁဵတ်းသင်ၵွၵ်းႁူဝ်ပေႃႈႁဝ်း ယမ်းၼမ်ႉယူႇၵူႈဝၼ်းၵူႈဝၼ်း တမ်ႉဢမ်ႇဢွၵ်ႇလီ၊ ၵွၵ်း ႁူဝ်ပေႃႈႁဝ်းတင်းလွမ်ႈယူႇလႃႇပေႃႈ” ၼႆသေ ဢဝ်ပေႃႈမၼ်းဢမ်ႇၸၢင်ႈတၵ်းသဵင် သုမ်းလုၵ်ႈၸၢႆး မၼ်းထႅင်ႈၵမ်း ၼိုင်ႈယူႇယဝ်ႉ။
ၸၢႆးဢွၼ်ႇလႄႈၸဝ်ႈၶူးသီႇရိထမ်ႇမ (ဝဵင်းဢိၼ်း)
ၸဝ်ႈၶူးသီႇရိထမ်ႇမ(ဝဵင်းဢိၼ်း)ၼႆႉ ပဵၼ်ၽူႈဢၼ်လူင်ႉလႅၼ်ႇတြႃး ၽြႃးပဵၼ်ၸဝ်ႈ ၸဝ်ႈၼိုင်ႈလႄႈ ၽူႈဢၼ် ပိုၼ်ၽႄႈသႃႇသၼႃႇၽြႃးပဵၼ်ၸဝ်ႈ၊ ပဵၼ်ၽူႈဢၼ်မီးတၢင်းႁူႉယႂ်ႇ တၢင်းႁၼ်ၵႂၢင်ႈ၊ ပဵၼ်ၸဝ်ႈဢၼ် လႄႇ ၸွတ်ႇမိူင်းတႆးသေ ႁႃတိုၵ်းသူၼ်းႁေႃးတြႃးသင်ႇသွၼ် ၵူၼ်းၼုမ်ႇၵူၼ်းထဝ်ႈတီႈၼိုင်ႈယဝ်ႉတီႈၼိုင်ႈ ဢမ်ႇ လိုဝ်ႈဢမ်ႇသဝ်း။ ပဵၼ်ၸဝ်ႈဢၼ်ႁဝ်းၶဝ်လႆႈပိုင်ႈဢိင်ၸႂ်ယႂ်ႇတူၼ်ၼိုင်ႈ။ ၽူႈလႂ်ဢၼ်ဢမ်ႇႁူႉၸၵ်းမိုတ်ႈၵိုဝ်းမၼ်း ၸဝ်ႈၼႆ ဢမ်ႇၶႂ်ႈမီး။ ၸိူဝ်းဢမ်ႇယၢမ်ႈထူပ်းတူဝ်ၵေႃႈ ၸိုဝ်ႈသဵင်တႄႉတိုၼ်းယၢမ်ႈငိၼ်း၊ ယၢမ်ႈထွမ်ႇတြႃးမၼ်း ၸဝ်ႈယဝ်ႉ။
ဝၼ်းၼိုင်ႈမိူဝ်ႈမၼ်းၸဝ်ႈလူင်းပၼ်တၢင်းႁူႉလုၵ်ႈဢွၼ်ႇၶဝ် တီႈႁူင်းႁဵၼ်းလင်ၼိုင်ႈၼၼ်ႉ လုၵ်ႈဢွၼ်ႇၶဝ် ၸင်ႇမႃး ထၢမ်ၸဝ်ႈၶူးဝႃႈ “ၸဝ်ႈၶူး ၸဝ်ႈၶူး ႁူဝ်ၸႂ်ၸဝ်ႈၶူးႁဝ်းမီးၾၢႆႇလႂ် ၸွင်ႇႁူႉၶႃႈ ” ၼႆယဝ်ႉ။
ၸဝ်ႈၶူးၵေႃႈ ၸင်ႇၵမ်းတီႈၼႃႈဢူၵ်းၾၢႆႇသၢႆႉမၼ်းၸဝ်ႈသေတွပ်ႇဝႃႈ “ ႁူဝ်ၸႂ်ၸဝ်ႈၶူးႁဝ်းမီး ၾၢႆႇသၢႆႉ ၼႆႉဢိူဝ်ႈ လုၵ်ႈဢွၼ်ႇ” ၼႆယဝ်ႉ။
“ ဢမ်ႇၸႂ်ႈၶႃႈ” လုၵ်ႈဢွၼ်ႇၶဝ် တွပ်ႇထဵင်ၸဝ်ႈၶူးၶိုၼ်း။
ၵမ်းၼၼ်ႉ ၸဝ်ႈၶူးၸင်ႇၶိုၼ်းတွပ်ႇဝႃႈ “ပေႃးၼၼ် မီးၾၢႆႇၶႂႃဢိူဝ်ႈ လုၵ်ႈဢွၼ်ႇ ” ၼႆယဝ်ႉ။
ၵမ်ႈၼႆႉၵေႃႈ လုၵ်ႈဢွၼ်ႇၶဝ်ၶိုၼ်းတွပ်ႇဝႃႈ “ ဢမ်ႇၸႂ်ႈၶႃႈ ” ၼႆယဝ်ႉ။
ၵေႃႉပဵၼ်ၸဝ်ႈၶူး ၸင်ႇၶိုၼ်းထၢမ်လုၵ်ႈဢွၼ်ႇၶဝ်ဝႃႈ “ပေႃးၼၼ် ႁူဝ်ၸႂ်ၸဝ်ႈၶူးမီးၽႆၢလႂ်လႃႇ”
လုၵ်ႈဢွၼ်ႇၶဝ် ၸင်ႇတွပ်ႇၸဝ်ႈၶူးဝႃႈ “မီးၾၢႆႇၼႂ်းၶႃႈဢေႃႈ” ၼႆယဝ်ႉ။
ထႅင်ႈတီႈၼိုင်ႈမိူဝ်ႈၸဝ်ႈၶူးလူင်းပၼ်တၢင်းႁူႉလုၵ်ႈႁဵၼ်းၶဝ်လႄႈ လူင်းလဵပ်ႈႁဵၼ်းတူၺ်းႁူင်းႁဵၼ်း ဢၼ်တိုၵ်ႉသၢင်ႈ မႂ်ႇတီႈၼိုင်ႈၼၼ်ႉ ၸဝ်ႈၶူးၸင်ႇထၢမ်တီႈၸၢႆးဢွၼ်ႇၵေႃႉၼိုင်ႈဝႃႈ “ ဢၢႆႈၸၢႆး ၸိုဝ်ႈဢၢႆႈၸၢႆး ဝႃႈႁိုဝ်” “ ဢလူဝ်ႉ ႁဵတ်းသင်ၸဝ်ႈၶူးႁဝ်းၼႆႉ ပေႉမေႃႁွင်ႉၸိုဝ်ႈၶႃႈလႃႇ၊ ယၢမ်ႈႁဵတ်းႁိုဝ်ႁူႉၸၵ်းၸိုဝ်ႈၶႃႈဝႃႈ ဢၢႆႈၸၢႆး ၶႃႈလႃႇ ” ၼႆ ႁင်းၸဝ်ႈၶူးယဝ်ႉ။
“ ႁဵတ်းသင်ၸိုဝ်ႈမႂ်းဝႃႈ ဢၢႆႈၸၢႆးႁႃႉ ” ၼႆ ၸဝ်ႈၶူးၶိုၼ်းထၢမ်။ “ၸႂ်ႈဢေႃႈ” ၼႆယဝ်ႉ။ “ဢေႃ ၸဝ်ႈၶူးၵေႃႈဢမ်ႇႁူႉၼင်ႇၵဝ်ႇ ၸဝ်ႈၶူးလၢမ်းဢဝ်ၵူၺ်း ” ၼႆႁင်းလုၵ်ႈဢွၼ်ႇၼၼ်ႉယဝ်ႉ။
ၸၢႆးဢွၼ်ႇၼၼ်ႉၸင်ႇၶိုၼ်းဝႃႈ “ ဢေႃႈ ၸဝ်ႈၶူးၼႆႉ လၢမ်းၶႅၼ်ႇတႄႉၶႃႈၼေႃ ” ၼႆယဝ်ႉ။ “ ဢမ်ႇလၢမ်းၶႅၼ်ႇၼင်ႇၵဝ်ႇ၊ လၢမ်းတူၺ်းၵူၺ်း ” ၼႆယဝ်ႉ။
ၵမ်ႉၼၼ်ႉၸဝ်ႈၶူးၸင်ႇထၢမ်ၸႆၢးဢွၼ်ႇၼၼ်ႉဝႃႈ “ပေႃးၼၼ် ႁွင်ႈၼမ်ႉသူမီးလႂ်လႃႇၸႆၢးဢွၼ်ႇ” ၼႆယဝ်ႉ။ ၸၢႆးဢွၼ်ႇၸင်ႇၶိုၼ်းတွပ်ႇဝႃႈ “ ပေႃႈၸဝ်ႈၶူးလၢမ်းၶႅၼ်ႇၼႆ လၢမ်းဢဝ်ၵူၺ်းၶႃႈလေႃႇ ” ၼႆႁင်းၸဝ်ႈၶူးယဝ်ႉ။
ၸဝ်ႈၶူးၵေႃႈၸင်ႇယွမ်းသုမ်းသေ လၢတ်ႈတီႈၸၢႆးဢွၼ်ႇၼၼ်ႉဝႃႈ “ ၸဝ်ႈၶူးယွမ်းသုမ်းယဝ်ႉ၊ ၸဝ်ႈၶူးဢမ်ႇႁၼ်ယဝ်ႉ ႁွင်ႈၼမ်ႉတႄႉ ” ၼႆယဝ်ႉ။ ၸၢႆးဢွၼ်ႇၸင်ႇထၢမ်ၸဝ်ႈၶူးၶိုၼ်းဝႃႈ “ ပေႃးၼၼ်ၸဝ်ႈၶူးၶႂ်ႈၶဝ်ႈႁွင်ႈၼမ်ႉၵဝ်ႇႁႃႉ ႁွင်ႈၼမ်ႉမႂ်ႇၼႆယဝ်ႉ ”
ၽႂ်လႂ်သေဢမ်ႇဝႃႈ ႁူႉတိုၼ်းၶႂ်ႈၶဝ်ႈႁွင်ႈၼမ်ႉမႂ်ႇၵူၺ်းဢမ်ႇၸႂ်ႈႁိုဝ်။ ၸဝ်ႈၶူးၵေႃႈ ၸင်ႇၶိုၼ်းတွပ်ႇဝႃႈ “ ၸဝ်ႈၶူး ၶႂ်ႈၶဝ်ႈႁွင်ႈၼမ်ႉမႂ်ႇဢိူဝ်ႈ ၸၢႆးဢွၼ်ႇ ” ၼႆယဝ်ႉ။
ၸၢႆးဢွၼ်ႇၸင်ႇတွပ်ႇၶိုၼ်းဝႃႈ “ ဢေႃႈ ႁွင်ႈၼမ်ႉမႂ်ႇႁဝ်းၶႃႈတႄႉ ပႆႇလႆႈႁဵတ်းလႆႈ ၶဝ်ႈဢမ်ႇပႆႇလႆႈၶႃႈ ” ၼႆယဝ်ႉ။ ၸဝ်ႈၶူးၸင်ႇၶိုၼ်းထၢမ် “ ပေႃးၼၼ်ႁွင်ႈၼမ်ႉၵဝ်ႇသူသမ်ႉမီးတီႈလႂ်လႃႇ” “ ဢေႃႈ ႁွင်ႈၼမ်ႉၵဝ်ႇႁဝ်း တိုၵ်ႉယႃႉၵွႆမိူဝ်ႈဝႃႈၵူၺ်းၶႃႈ ” ၼႆ ႁင်းၸဝ်ႈၶူးသေ ဢဝ်ၸဝ်ႈၶူးႁဝ်း ဢမ်ႇလႆႈၶဝ်ႈ ႁွင်ႈၼမ်ႉဢၼ်လႂ်ယဝ်ႉ။
ၶေႃႈလူပ်းလိုၼ်း
ၼႂ်းၵႃႈပိုၼ်းတူဝ်ထူပ်း ဢမ်ႇၼၼ် သၢၵ်ႈသေႇဢၼ်လၢတ်ႈမႃးၸိူဝ်းၼႆႉ ၸႅင်ႈလႅင်းလီၼႄဝႃႈ လုၵ်ႈဢွၼ်ႇၶဝ်ၼႆႉ တိုၼ်းမီးတၢင်းႁူႉသဵင်ၶွင်တူဝ် ဢမ်ႇၼၼ် တၢင်းႁူႉသၽႃႇဝ ဢၼ်ၵိုၵ်းတူဝ်မႃးႁင်းၶေႃ ယဝ်ႉ။ လိူဝ်သေသၢၵ်ႈသေႇ လၵ်းထၢၼ်ၼႆႉယဝ်ႉ ယင်းမီးထႅင်ႈၸၢတ်ႈၽြႃးလွင်းၸဝ်ႈႁဝ်း ၸဝ်ႈမႁေႃႇသထႃႇ ၼၼ်ႉၵေႃႈ ၼႄလၵ်းထၢၼ်လႆႈ ထႅင်ႈဝႃႈ လုၵ်ႈဢွၼ်ႇၶဝ်ၼႆႉ တိုၼ်းမီးတၢင်းႁူႉၼမ်လၢႆယဝ်ႉ။ ၵူၺ်းၵႃႈ တၢင်းႁူႉၸိူဝ်းၼႆႉ ၵူၼ်းလူင်ၵမ်ႈပႃႈၼမ် တူၺ်းတိုၼ်းဢမ်ႇႁၼ်ထိုင်လႆႈလႃးလႃး။ ၵွပ်ႈပိူဝ်ႈဢမ်ႇႁၼ်ထိုင်လႆႈလႄႈ ၸင်ႇဢွၼ်ၵၼ်ဝႃႈ လုၵ်ႈဢွၼ်ႇၼႆႉငိူဝ်ႈ၊ ဢမ်ႇမီးတၢင်းႁူႉသင်ၼႆယူႇ ၶိူဝ်းၶိူဝ်း ယႂ်းယႂ်းယဝ်ႉ။
ပေႃးၼၼ်တေလႆႈႁဵတ်းႁိုဝ်ႁူႉလႃႇဝႃႈ လုၵ်ႈဢွၼ်ႇၶဝ်မီးတၢင်းႁူႉၼၼ်ႉ။ ၵူၼ်းလူင်ႁဝ်းၶဝ် လူဝ်ႇလႆႈ ႁၢင်ႈႁႅၼ်းဝၢင်း ၶပ်ႉပၼ် ပၢႆးပၺ်ၺႃဢၼ်ၶိုၵ်ႉၶႅမ်ႉ၊ ဢၼ်သၢင်ႇထုၵ်ႇတႃႇလုၵ်ႈဢွၼ်ႇၶဝ်ၼၼ်ႉသေ ပူင်သၢင်ႈ ႁဵတ်းႁႂ်ႈတၢင်းႁူႉ သၽႃႇဝ ဢၼ်ပႃးမႃးၸွမ်းလုၵ်ႈဢွၼ်ႇၶဝ်ၼၼ်ႉ ဢွၵ်ႇမႃးယဝ်ႉ။ တေလႆႈႁႃလွၵ်းလၢႆးမၼ်း လၢႆလၢႆလွင်ႈ လၢႆလၢႆဢၼ် ၶွၵ်းၶေႇၼင်ႇႁိုဝ် တၢင်းႁူႉလုၵ်ႈဢွၼ်ႇၶဝ် တေဢွၵ်ႇမႃးသေ မႃးၸႂ်ႉတိုဝ်းပဵၼ်ၵၢၼ်ပဵၼ်ငၢၼ်း ၵူၺ်း။ ဢမ်ႇၸႂ်ႈလႄႈဝႃႈ လုၵ်ႈဢွၼ်ႇၼႆႉ ဢမ်ႇႁူႉသင်ၼႆသေ မႃးပိုၵ်ႉပၼ်မိူၼ်ဝူဝ်းမိူၼ်ၵႂၢႆး။ ယဝ်ႉၵေႃႈ ဢမ်ႇၸႂ်ႈ လႄႈဝႃႈ ထၢင်ႇလဵၵ်ႉသႂၢင်းၽႅပ်ႉလုၵ်ႈဢွၼ်ႇသေ ဢမ်ႇႁဵတ်းပၼ်သေဢိတ်းသေၶႅၵ်းသေ ယူႇၼိမ်ၼိမ် ယွမ်းသုမ်း ပႅတ်ႈလၢႆလၢႆ၊ ပွႆႇပိုၼ်ႉပႅတ်ႈလုၵ်ႈဢွၼ်ႇႁၢမ်းပၢႆးပၺ်ၺႃ ႁၢမ်းၼမ်ႉလႅမ်ႉတၢင်းႁူႉသၽႃႇဝႁင်းၶဝ် ၼၼ်ႉ ယဝ်ႉ။
ၸၢႆးဢွင်ႇၶမ်း


text:
လွင်ႈမုၵ်ႉၸုမ်း
SWAN ၼႆႉပွင်ႇဝႃႈ…
ၸုမ်းၵပ်းသၢၼ်လွင်ႈၼၢင်းယိင်းတႆးၼႆႉ ပဵၼ်ၸုမ်းၼၢင်းယိင်းတႆး ဢၼ်တူင်ႉၼိုင်ႁဵတ်းသၢင်ႈၵၢၼ် ၼႂ်း မိူင်းထႆး၊ ၸွမ်းလႅၼ်လိၼ်တႆး-ထႆးလႄႈ ၼႂ်းမိူင်းမၢၼ်ႈ ဢၼ်လႆႈၶွတ်ႇၽွတ်ႈဝႆႉမိူဝ်ႈ ဝၼ်းထီႉ 28 လိူၼ်မၢတ်ႉၶျ် ပီ 1999 ၼၼ်ႉယဝ်ႉ။
ယိူင်းဢၢၼ်းမုၵ်ႉၸုမ်းၼႆႉ မီးၽႅၼ်ၵၢၼ်တႃႇတူင်ႉၼိုင် ၶူၼ်ႉႁႃၵဵပ်းၶေႃႈမုၼ်းလႄႈ သူၼ်းတုမ် ၼင်ႇႁိုဝ် တေမီးလွင်ႈတြႃးမၢၼ်ႇမႅၼ်ႈ တွၼ်ႈတႃႇၼၢင်းယိင်း ၼႂ်းၵၢၼ်တေႃႇသူႈတူင်ႉၼိုင် တႃႇပူၵ်းပွင်တူင်ႇဝူင်း ၵူၼ်းလႄႈ တွၼ်ႈတႃႇငဝ်းလၢႆးၵၢၼ်မိူင်း လႅၵ်ႈလၢႆႈ။
ၸုမ်း SWAN ၼႆႉ ၶဝ်ႈႁူမ်ႈပူၵ်းတင်ႈမႃး ငဝ်ႈၵေႃၸုမ်းၼၢင်းယိင်း (မိူင်းမၢၼ်ႈ) Women’s League of Burma (WLB) ဢၼ်ၸုမ်းၼၢင်းယိင်း 13 ၸုမ်းႁူမ်ႈႁဵတ်းသၢင်ႈၸွမ်းၵၼ်ဝႆႉ ၼၼ်ႉယဝ်ႉ။
ယိူင်းဢၢၼ်းမုၵ်ႉၸုမ်း
- သူၼ်းတုမ် သိုဝ်ႇလႅင်း လွင်ႈသုၼ်ႇပဵၼ်ၼၢင်းယိင်းလႄႈလုၵ်ႈဢွၼ်ႇ
- သၢၼ်ၶတ်း လွင်ႈႁဵတ်းႁၢႆႉၸႃႉႁၢဝ်ႉႁႅင်း၊ လူလၢႆပေႉၵိၼ်တူဝ်ၸႂ်တေႃႇၼၢင်းယိင်း လႄႈ လုၵ်ႈဢွၼ်ႇ
- ႁူမ်ႈမိုဝ်းႁဵတ်းသၢင်ႈ လွင်ႈငမ်းယဵၼ်လႄႈ လွင်ႈထၢင်ႇႁၢင်ႈၼႂ်းတူင်ႇဝူင်းၵူၼ်း
- ၵမ်ႉႁႅင်းၼၢင်းယိင်း တႃႇမီးမႃးၽဝဢၼ်လီလိူဝ်
- ႁၵ်ႉႁွမ်သိမ်းပႅင်း သၽႃႇဝဝႅတ်ႉလွမ်ႉႁိမ်းႁွမ်း


text:
ပီႈၼွင်ႉတႆး ဝဵင်းမႂ်ႇ (မိူင်းၶၢင်) ၸတ်းပၢင်ၵုမ်ႁႄႉၵင်ႈ ၶဵၼ်လူင်ယႃႈမဝ်းၵမ် လႄႈ ႁၢမ်းသုၼ်ႇလႆႈ
- Last Updated on 03 August 2015
- Hits: 592
ပီႈၼွင်ႉ ၸိူဝ်ႉၶိူဝ်းတႆး ၼႂ်းၸႄႈဝဵင်း ဝဵင်းမႂ်ႇ ၸႄႈတွၼ်ႈမိတ်ႈၵျီးၼႃး ၼႂ်းၸႄႈမိူင်းၶၢင် တင်းသဵင်ႈ ၸတ်းႁဵတ်း ပၢင်ဢုပ်ႇဢူဝ်းငူပ်ႉငီႉ ၵႅတ်ႇၶႄႁႄႉၵင်ႈ ၽေးၶဵၼ်လူင် ယႃႈမဝ်းၵမ် ပွၵ်ႈၵမ်း-2 တီႈဝတ်ႉမၢၼ်ႇဢွင်ႇ ဝၢၼ်ႈၵၢတ်ႇၵဵဝ် ႁူမ်ႈလႆႈၸႂ်ဢွၵ်ႇၶေႃႈပိုၼ်ၽၢဝ်ႇ 6-ၶေႃႈ ယွၼ်ႉႁၢမ်းသုၼ်ႇလႆႈသုၼ်ႇပဵၼ်ၵူၼ်းမိူင်း။
ယွၼ်ႉပိူဝ်ႈ မိူဝ်ႈဝၼ်းထီႉ 27.July.2015 ပူၼ်ႉမႃးၼၼ်ႉ ၸုမ်းပၢတ်ႉၵျီႇသၢၼ်ႇ တီႈပွၵ်ႉတူႇၵထွင်ႇ ဝဵင်းမိတ်ႉၵျီးၼႃး ဢၼ်ဢူးၼၢၼ်ႇဢွင်ႇ ဢွၼ်ႁူဝ်ႁႅင်းၵူၼ်းမွၵ်ႈ 100-ၵေႃႉ ႁူမ်ႈၵႃး 6-လမ်း ၶဝ်ႈၵႂႃႇ ၼႂ်းဝၢၼ်ႈၵၢတ်ႇၵဵဝ် လႄႈ ဝၢၼ်ၼွင်သီႇပေႃး ဝဵင်းမႂ်ႇသေ ၶႃႉၶၢႆႇမၢပ်ႇၼႄးၵူၼ်းမိူင်းဝႃႈ ၵဵဝ်ႇၶွင်ႈယႃႈမဝ်းၵမ်ၼႆသေ ပူၼ်ႉပႅၼ်ၸႂ်ႉၶွၼ်ႉ၊ ၽႃႉ လႄႈ ႁႅင်းၵူၼ်းတင်းၼမ် ပေႃႉထုပ်ႉ/ၽၼ်း ၵူၼ်းဝၢၼ်ႈ 11-ၵေႃႉ တိၺွပ်းဢဝ်တူဝ်ၵႂႃႇ။
ၵူၼ်းမိူင်းၼႂ်းပိုၼ်ႉတီႈၼၼ်ႉလၢတ်ႈဝႃႈ ၸုမ်းပၢတ်ႉၵျီႇသၢၼ်ႇ ၼႆႉ ၶဝ်ၸႅၵ်ႇႄၽ ၽႃႇသႃႇၶိူဝ်းၵူၼ်းတႄႉတႄႉ၊ ပေႃးပဵၼ်ၸၢဝ်းၶၢင် ၶဝ်ႈၽႃႇသႃႇၶရိတ်ႉၸိုင် ဢမ်ႇႁဵတ်းႁၢႆႉမိူၵ်ႈမႂ်ႈသင်၊ ၵူၺ်းသင်ပဵၼ်ၸၢဝ်းတႆး ၵိူဝ်းယမ်ပုတ်ႉထသမ်ႉ ပေႃႉထုပ်ႉ တိၺွပ်းသူင်ႇထိုင်ႁူင်းပလိၵ်ႈ၊ ယဵတ်ႈသႂ်ႇၶွၵ်ႈၶင်၊ ႁဵတ်းၼင်ႇၽူႈႁၢႆႉၵူၼ်းၸူၼ် ယိပ်းၽႃႉမိတ်ႉသေ ၶဝ်ႈဝၢၼ်ႈဢွၵ်ႇဝၢၼ်ႈ ၶိုၼ်ႈႁိူၼ်းၼိုင်ႈ လူင်းႁိူၼ်းၼိုင်ႈ ဢမ်ႇမီးပၵ်းမီးပိူင် ၶႂ်ႈႁဵတ်းသင်ၵေႃႈႁဵတ်း၊ ပလိၵ်ႈမၢၼ်ႈ ၼႂ်းဝဵင်းမႂ်ႇၵေႃႈ ဢမ်ႇဝႃႈသင်ၶဝ် ၼႆယဝ်ႉ။
ယွၼ်ႉလူၺ်ႈပၼ်ႁႃ လွင်ႈတၢင်း ၸုမ်းပၢတ်ႉၵျီႇသၢၼ်ႇ တူင်ႉၼိုင်ႁဵတ်းသၢင်ႈ ၸိူဝ်းၼႆႉသေ ၽၢႆႇပလိၵ်ႈမၢၼ်ႈၶဝ် ဢမ်ႇပွင်သၢင်ႈ ဢဝ်လိူင်ႈပၼ်လႆႈ ၸွမ်းၼင်ႇမၢႆမီႈၸိုင်ႈမိူင်းမီးလႄႈ မိူဝ်ႈဝႃးဝၼ်းထီႉ 02.August.2015 ၵူၼ်းမိူင်းပီႈၼွင်ႉ ဢၼ်ပဵၼ်ၸိူဝ်ႉၶိူဝ်းတႆး ၼႂ်းဝဵင်းမႂ်ႇ တင်းဝဵင်း ၸင်ႇလႆႈၸတ်းႁဵတ်း ပၢင်ဢုပ်ႇဢူဝ်းငူပ်ႉငီႉ ၵႅတ်ႇၶႄႁႄႉၵင်ႈ ၽေးၶဵၼ်လူင် ယႃႈမဝ်းၵမ်ၵႂႃႇ တီႈဝတ်ႉမၢၼ်ႇဢွင်ႇ ဝၢၼ်ႈၵၢတ်ႇၵဵဝ် မီးၵူၼ်းမိူင်းၶိုၼ်ႈႁွတ်ႈမွၵ်ႈ 500-ၵေႃႉ။
သင်ၽၢႆႇပလိၵ်ႈမၢၼ်ႈ ဢမ်ႇပွင်သၢင်ႈ ဢဝ်လိူင်ႈပၼ် ၸုမ်းပၢတ်ႉၵျီႇသၢၼ်ႇလႆႈ ၸွမ်းၼင်ႇပၵ်းပိူင် မၢႆမီႈမီးၼၼ်ႉၸိုင် ၵူၼ်းမိူင်းၼႂ်းပိုၼ်ႉတီႈၼၼ်ႉ တင်းသဵင်ႈ တေႁူမ်ႈဢွၵ်ႇၼႄၵၢင်ၸႂ်ၵႂႃႇ ၼႆယဝ်ႉ၊ ၼွၵ်ႈသေၼၼ်ႉ မီးလွင်ႈ ႁူမ်ႈဢွၵ်ႇၶေႃႈၵၢင်ၸႂ် ပိုၼ်ၽၢဝ်ႇတုၵ်းယွၼ်း တိူင်ႇထိုင် လုမ်းပလိၵ်ႈမၢၼ်ႈ ၼႂ်းၸႄႈဝဵင်း ဝဵင်းမႂ်ႇ ၼင်ႇၶေႃႈလႆႈၸႂ်ပၢင်ၵုမ်လူင် ပွၵ်ႈၵမ်း-2 တႂ်ႈၼႆႈယူႇ
- တေႁူမ်ႈပွင်သၢင်ႈ ၵႅတ်ႇၶႄႁႄႉၵင်ႈ ယႃႈမဝ်းၵမ်ၵႂႃႇ ႁႂ်ႈငၢမ်ႇမႅၼ်ႈၸွမ်း ၼင်ႇမၢႆမီႈၸိုင်ႈမီး တီႈၼႂ်းဝၢၼ်ႈတႆး လႄႈ ဝဵင်းတႆး။
- ဢမ်ႇႁပ်ႉႁွင်းလႆႈ ၸုမ်းဢၼ်ဢမ်ႇႁဵတ်းၸွမ်းမၢႆမီႈသေ ၸႂ်ႉလၢႆးႁုၵ်းႁၢႆႉ ပွင်သၢင်ႈပူၼ်ႉပႅၼ်ၼိူဝ်ၵူၼ်းမိူင်း လူၺ်ႈလွင်ႈယႃႈမဝ်းၵမ်။
- သင်မီးလွင်ႈ ၵိူတ်ႇၶိုၼ်ႈ ၵဵဝ်ႇၵပ်းလူၺ်ႈ လွင်ႈပူၼ်ႉပႅၼ်မၢႆမီႈ မႃးၸိုင် ၸုမ်းၵူၼ်းမိူင်း ၸိူဝ်ႉၶိူဝ်းတႆး တေႁူမ်ႈႁွမ်းၸွႆႈပွင်သၢင်ႈၵႂႃႇ။
- လၢႆးႁဵတ်းသၢင်ႈ လူၺ်ႈဢမ်ႇမီးပၵ်းမီးပိူင် ၸုမ်းပၢတ်ႉၵျီႇသၢၼ်ႇၼၼ်ႉ ယူႇတီႈပၢင်ၵုမ်လူင် ၸိူဝ်ႉၶိူဝ်းတႆး တိုၼ်းသၢၼ်ၶတ်းႁၢဝ်ႈႁႅင်း။
- ယူႇတီႈပၢင်ၵုမ်လူင် ၸိူဝ်ႉၶိူဝ်းတႆး တုၵ်းယွၼ်းထိုင် လူင်ပွင်ၸိုင်ႈမိူင်းႁူမ်ႈတုမ်မျၢၼ်ႇမႃႇ ႁႂ်ႈလႆႈႁႄႉႁၢမ်ႈ လၢႆးႁဵတ်းသၢင်ႈ ဢမ်ႇမီးပၵ်းမီးပိူင် ၸုမ်းပၢတ်ႉၵျီႇသၢၼ်ႇ ထိုင်တီႈထိုင်တၢင်း။
- တင်ႈတႄႇဢဝ်ဝၼ်းၼႆႉၵႂႃႇ သင်မီးၸုမ်း ဢမ်ႇမီးပၵ်းမီးပိူင် ပူၼ်ႉပႅၼ်ၶဝ်ႈမႃး ၼႂ်းဝၢၼ်ႈ/ဝဵင်း ထႅင်ႈၶၢဝ်းၼႃႈၸိုင် ပုၼ်ႈၽွၼ်းမီးၼိူဝ်ႁူဝ်မႃႇ ၸုမ်းဢၼ်ပူၼ်ႉပႅၼ်ၶဝ်ႈမႃး၊ ပၢင်ၵုမ်လူင် ၸိူဝ်ႉၶိူဝ်းတႆး ပိုၼ်ၽၢဝ်ႇၵႂႃႇ ၼင်ႇၼႆ။
ပၢတ်ႉၵျီႇသၢၼ်ႇၼႆႉ ပဵၼ်ၸုမ်းသႃႇသၼႃႇ ၼိတ်ႉၶျိၼ်းၶရိတ်ႉယၢၼ်ႇ ဢၼ်ႁၢပ်ႇပုၼ်ႈၽွၼ်း ၽၢႆႇၽဵဝ်ႈမူၺ်ႉယႃႈမဝ်းၵမ် ပၼ်ၸုမ်းလွတ်ႈလႅဝ်းသဝ်းၶေႃၶၢင် (KIO/KIA)၊ ယွၼ်ႉလၢႆးႁဵတ်းလၢႆးသၢင်ႈၶဝ် ဢမ်ႇမီးပၵ်းမီးပိူင်လႄႈ ၵူၼ်းမိူင်းၼႂ်းပိုၼ်ႉတီႈၼၼ်ႉ လႆႈဢွၼ်ၵၼ်ႁွင်ႉဝႃႈ ၸုမ်းပၢတ်ႉၵျီႇသၢၼ်ႇ ၼႆယဝ်ႉ။
http://www.taifreedom.com/shan/index.php/joomla/rave-blog/1538-2015-08-03-08-13-42


text:
တၢင်းဝႆးၼဵတ်ႇ 128Kbps လႅတ်းဝႆးၵႃႈႁိုဝ်? ၸႂ်ႈၵၢၼ်သင်လႆႈ?ၼႂ်းၵၢပ်ႈပၢၼ်မိူဝ်ႈ ၵူၼ်းသူင်ၸႂ်ႉတိုဝ်းဢိၼ်ႇ တိူဝ်ႇၼဵတ်ႇၼိူဝ်ၾူၼ်း လႄႈထႅပ်ႇၿလဵတ်ႇၵၼ်ၼမ် ၵုမ်ႇမၼီႇၶိုင်ၵၢၼ်ပၼ်ၸႂ်ႉတိုဝ်းၵေႃႈဢဝ်ၽႅၵ်ႇၵဵတ်ႇမႃးယွၵ်ႇၵူၼ်းၸႂ်ႉတိုဝ်းၼမ် လူင်လၢင် သမ်ႉၵႆႉပိုၼ် ၽၢဝ်ႇဝႃႈၸႂ်ႉ 3G/4G လႆႈၵႃႈၼၼ်ႉၵႃႈၼႆႉဝႃႈၼႆ သင်ဝႃႈ ပေႃးၸႂ်ႉတိုဝ်းမူတ်းၼင်ႇဢၼ်မၵ်းၶၢၼ်းဝႆႉယဝ်ႉ ၼၼ်ႉသမ်ႉဝႃႈ တေလူတ်းယွမ်း တၢင်းဝႆး လူင်းဢမ်ႇပူၼ်ႉ 128Kbps လၢႆၵေႃႉၵေႃႈတေၵႂင် ယွၼ်ႉမၼ်းယူႇ ၵွပ်ႈဝႃႈ တၢင်းဝႆႉဢိၼ်ႇတိူဝ်ႇၼဵတ်ႇ 128 Kbps တေၸႂ်ႉလႆႈမွၵ်ႈႁိုဝ် ၸွင်ႇလႅတ်းဝႆႉယူႇႁိုဝ် ၶႃႈႁဝ်းၼႆၵေႃႈၸွမ်း ၼင်ႇသွၵ်ႈႁႃႈလႆႈမႃးတႅမ်ႈတၢင်ႇပၼ် ၸႂ်ႈၵေႃႈဢဝ် ဢမ်ႇ ၸႂ်ႈၵေႃႈလိူၼ်ႈလူပ်းပၢၵ်ႈပႅတ်ႈဢမ်ႇပဵၼ်သင်။
တၢင်းဝႆးၼဵတ်ႇ 128 Kbps လႅတ်းဝႆးၵႃႈႁိုဝ်?
ပေႃးသင်ဝႃႈတၢင်းလႅတ်းဝႆး 128 Kbps ပဵၼ်ႁိုဝ် ၶႃႈႁဝ်းတေတႅမ်ႈၼေပိူင်တႅၵ်ႈမၼ်း၊
ၶိုၼ်းလၢႆႈ Kbps ပဵၼ် KB မီးလၢႆးမၼ်းၸိူင်ႉၼႆ
8 Kbps = 1 KB /s (ၸႅတ်ႉၵၢၼ်ႉ)
သင်ၶႂ်ႈတူၺ်းၶႅပ်းႁၢင်ႈဢၼ်မီးတၢင်းယႂ်ႇ 500 KB ႁဝ်းတေလႆႈၸႂ်ႉၶၢဝ်းယၢမ်း၊
ပေႃးသင်ဝႃႈသူၸဝ်ႈၸႂ်ႉဝႆႉၽႅၵ်ႇၵဵတ်ႇတၢင်းဝႆး 1 Mbps = 1024 Kbps / 8 = 128 KB/s
(500 KB / 128 KB) = 3.9 s တေၸႂ်ႉၶၢဝ်းယၢမ်း 3.9 ၸႅၵ်ႉၵၢၼ်ႇတႃႇၻၢဝ်းလူတ်ႇ
တူၺ်းၶႅပ်းႁၢင်ႈၼႆႉ၊
ပေႃးသင်ဝႃႈသူၸဝ်ႈၸႂ်ႉဝႆႉၽႅၵ်ႇၵဵတ်ႇတၢင်းဝႆး 384 Kbps = 384 Kbps / 8 = 48 KB/s
(500 KB/48 KB)= 10.41 s တေၸႂ်ႉၶၢဝ်းယၢမ်းဢမ်ႇထိုင် 10.41 ၸႅၵ်ႉၵၢၼ်ႇတွၼ်ႈတႃႇတေၻၢဝ်းလူတ်ႇ ၶႅပ်းႁၢင်ႈၼႆႉ၊
ပေႃးသင်ဝႃႈသူၸဝ်ႈၸႂ်ႉဝႆႉၽႅၵ်ႇၵဵတ်ႇတၢင်းဝႆး 128 Kbps = 128 Kbps / 8 = 16 KB/s
(500 KB/16 KB)= 31.25 s တေၸႂ်ႉၶၢဝ်းယၢမ်း 31.25 ၸႅတ်ႉၵၢၼ်ႉတႃႇတေၻၢဝ်းလူတ်ႇၶႅပ်းႁၢင်ႈၼႆႉ၊
(500 KB/16 KB)= 31.25 s တေၸႂ်ႉၶၢဝ်းယၢမ်း 31.25 ၸႅတ်ႉၵၢၼ်ႉတႃႇတေၻၢဝ်းလူတ်ႇၶႅပ်းႁၢင်ႈၼႆႉ၊
သင်ဝႃႈသူၸဝ်ႈၸႂ်ႉၽႅၵ်ႉၵဵတ်ႇတၢင်းလႅတ်းဝႆး 64 Kbps = 64 Kbps / 8 = 8 KB/s
(500 KB/8 KB)= 62.5 s တေၸႂ်ႉၶၢဝ်းယၢမ်း 62.5 ၸႅတ်ႉၵၢၼ်ႇတႃႇတေၻၢဝ်းလူတ်ႇၶႅပ်းႁၢင်ႈၼႆႉ
လၢတ်ႈဝႃႈၶႅပ်းႁၢင်ႈဢွၼ်ႇ 500 KB ၵူၺ်းၸႂ်ႉၶၢဝ်းယၢမ်းပဵၼ်ၼိုင်ႈမၼိတ်ႉလူးၵွၼ်ႇ ပေႃးသင်ၼႂ်းၼႃႈၽဵတ်ႇမီးလၢႆၶႅပ်းႁၢင်ႈလူဝ်း ၶၢဝ်းယၢမ်းမၼ်းၵေႃႈတေႁူမ်ႈပွင်းၵၼ်ၼမ်မႃး ယွၼ်ႉၼၼ်လႄႈမၼ်းၸွင်ႇပၼ်ဢိုၼ်ႈဢိုၼ်ႈၼၼ်ၶႃႈၼႃ၊
ၵမ်းၼႆႉႁဝ်းၵေႃႈတေႁူႉယဝ်ႉဝႃႈသင်ႁဝ်းၸႂ်ႉတိုဝ်းၽႅၵ်ႉၵဵတ်ႇဢိတ်ႇတိူဝ်ႇၼဵတ်ႇယိူင်ႈ ဝႆးယိူင်ႈလီတွၼ်ႈတႃႇတေတူၺ်းၶႅပ်းႁၢင်ႈ ဢမ်ႇၼၼ် ၶလိပ်ႉဝိၻီးဢူဝ်း ဢၼ်သူင် ၵၼ်ၼမ်ၼၼ်ႉၵေႃႈ Youtube ၶႃႈယဝ်ႈ မၼ်းၵေႃႈတေဢမ်ႇပႂ်ႉႁိုဝ် ဢမ်ႇၶမ် ဢမ်ႇၶီႈလိုတ်းၶီႈပိုတ်း၊
ၵူၺ်းပေႃးသင်တူၺ်းၼႃႈဝဵပ်ႉဢၼ်ပဵၼ်တူဝ်လိၵ်ႈၵမ်ႈၼမ်လိူဝ်ၶႅပ်းႁၢင်ႈ တၢင်းလႅတ်းဝႆး 128 Kbps ၵေႃႈၸႂ်ႉတိုဝ်းလႆႈလီယူႇယဝ်ႉ၊
ၶိုၼ်းမႃးႁုပ်ႈၵေႃႈ တၢင်းလႅတ်းဝႆး 128 Kbps ၸႂ်ႉၵၢၼ်လႆႈၼင်ႇပႃႈတႂ်ႈၼႆႉ၊
ၸႂ်ႉၵၢၼ်တူၺ်းဝဵပ်ႉဢၼ်ပဵၼ်တူဝ်လိၵ်ႈၵမ်ႈၼမ် ၸႂ်ႉတိုဝ်းလႆႈလီလီ (ဢမ်ႇၶွင်ႉၶမ်)
တူၺ်းဝဵပ်ႉဢၼ်မီးၶႅပ်းႁၢင်ႈလေႃးဢိတ်းဢွတ်း ၸႂ်ႉတိုဝ်းလႆႈတၢၼ်ႇတၢၼ်ႇ (မၢင်ၵမ်းၶွင်ႉၶမ်ဢိတ်းဢိတ်း)
ၸႂ်ႈၵၢၼ်ဝဵပ်ႉဢမ်ႇၼၼ်ပႃးဝႆႉ Streeming ဢၼ်ဢွၵ်ႇပႃးသဵင် ၸိူင်ႉၼင်ႇ ရေႇၻိဢူဝ်ႇ ပွႆႇသဵင်ဢွၼ်းလၢႆး မွၵ်ႈတၢၼ်ႇတၢၼ်ႇ မၢင်ၵမ်းၵေႃႈလီ (ၵမ်ႈၼမ်ၸႂ်ႉလႆႈလီယူႇ မီးမၢင်ၵမ်းၶွင်ႉၶမ်ဢိတ်းဢီႈ)
ဢမ်ႇလႅပ်ႈၵၼ်တၢင်းတူၺ်းဝဵပ်ႉဢမ်ႇၼၼ်ဢၼ်ပႃးဝႆႉ Streeming Video ၸိူင်ႉၼင်ႇ Youtube ဢမ်ႇၼၼ်တူၺ်းၼႂ်း Facebook Line ၸိူဝ်းၼႆႉ ၵမ်ႈၼမ်ၶမ်ၵိုတ်းၶမ်ၵိုတ်းၶႃႈယဝ်ႈ မၢင်ပွၵ်ႈဢမ်ႇဢွၵ်ႇတၢင်းလူင်၊
မႂ်ႇသုင်ၶႃႈ ဝူၼ်ႉဢမ်ႇဢွၵ်ႇဝႃႈတေတႅမ်ႈတၢင်ႇသင်ပၼ်ၵၼ်။